學校喺1960年開辦，初期嗌過江浦中學，期間一直係中學5～6年制嘅學校。1986年，學校撤銷高中部而改辦職業高中直到1993年為止。1994年開始恢復辦高中，學校改名做從化市第三中學。2014年受到從化從縣級市改區嘅影響，學校降級成從化區嘅學校。


《果欄中的江湖大嫂》，係香港電視廣播有限公司拍攝製作嘅時裝倫理喜劇，由陳煒、黃浩然、岑麗香、楊明同黃光亮領銜主演，並由馮盈盈、江嘉敏、袁文傑、林子善同劉江聯合演出，監製梁材遠。套劇係《火線下的江湖大佬》嘅姊妹作。


伍淑怡抄牌案，或者叫伍淑怡被警察騷擾事件，係關於2018年6月香港一單警察醜聞。女模特兒伍淑怡當時29歲，佢向香港警察投訴課報稱，同月21號下晝路過旺角街頭時被一名軍裝男警截查身份證，過程中俾對方無理收集個人資料同埋事後電話騷擾。


案情指，2018年6月21號約17點伍淑怡喺港鐵旺角站附近行過，一名軍裝男警上前截查，除要求伍小姐出示身份證外，重要求提供職業、電話同埋地址等個人私隱內容，並表明非法意圖，即懷疑約炮，話係「做朋友」。


當晚，伍一返到屋企就接獲對方滋擾性電話。該男警打電話同WhatsApp留言可見，包含追求、性暗示等「唔理想」內容，當佢得知伍明確拒絕隨即示意「唔好告我」。由於YoYo質疑對方涉反私隱條例同埋濫權，利用特權方便溝女，並擔心被「揾上門」同埋其他「受害者」，所以用facebook呼籲「各位姊妹小心」，同埋去旺角警署備案，到投訴警察課投訴。


另外，獨立監察警方處理投訴委員會推出第25期《監警會通訊》，監警會同意投訴警察課「獲證明屬實」分類，有關警員受到「紀律覆檢」。同類情況會罰辭職，甚至革職，但考慮案情嚴重性同埋對體制影響，處罰未至要曾蔭權涉貪案或者朱經緯打人案。


另外，佢過程中被好多撐警人士恐嚇。當中包括疑有藍絲帶等激進建制派撐警支持者用正義聯盟、「正義」人士等匿名署名寄出帶血紅字「警告信」，而社交平台同樣受到洗版同埋粗口攻擊。警方接報後，已一度到佢工作地方加強巡邏。


格仔自動機嘅一例係一張無限大嘅格仔紙，每格一係黑、一係白。每格有八格「鄰居」，總共29 = 512 種可能嘅鄰域。格仔自動機嘅演變規律可用一張表來表示。由五百一十二種可能嘅鄰域，張表會講明下次呢格係黑定係白。


1940年代，Stanislaw Ulam響洛斯阿拉莫斯國家實驗室做嗰時，用過一簡單嘅格仔網來研究晶體增長。同時，渠同事John von Neumann就研究緊自我複製系統。初頭 von Neumann 嘅設計原理係「一隻機械人砌另一隻機械人」－又叫做郁模型。


漸漸，von Neumann 明白砌隻自我複製嘅機械人有幾難，同埋要畀隻機械人海量嘅零件來砌嘢有幾咁貴。Ulam 叫 von Neumann 試吓圍繞住種數學抽象來發展渠嘅設計，好似 Ulam 自己嘅結晶模型。


1983年，Stephen Wolfram出咗渠一系列文嘅第一篇，討論一種好基本、但之前無人惏過嘅自種機 － 渠叫其做「基本格仔自動機」－ 睇下面。出奇嘅係，呢尐簡單嘅法則，演變出來好複雜。咁Wolfram 就猜測大自然嘅複雜性都係類似機制生出來嘅。


一百一十號機，好似生命棋，顯示出種Wolfram所謂嘅 「第四類行為」，既唔完全亂來，亦唔係完全 週期性嘅。有好幾種局部嘅結構會出現同埋互相影響。1994年，本A New Kind of Science重寫緊時，Cook證明咗 呢啲結構足夠支持普適性。


有啲海螺，如Conus同Cymbiola 屬，嘅紋形係由自然嘅格仔自動機生出來嘅。色素細胞住喺沿住個殼條邊嘅一條窄帶上。每粒細胞依佢週圍細胞嘅活唔活躍，用一條數來決定分唔分泌色素。呢條細胞帶會慢慢生，將啲色圖案留喺個殼上。


施純仁係臺灣一位神經外科醫師，佢喺臺灣台中州大甲郡梧棲街出世，佢亦係前行政院衛生署署長，任內推動重大醫療政策貢獻卓著，包括制定《醫療法》，健全台灣醫療體系，並建立專業腦死判斷標準，通過《人體器官移植條例》，2000年11月獲選國際外科學會榮譽院士，成為中華民國史上第二人獲呢個殊榮。


鍾露玲喺1945年嘅電影《The Corn Is Green》首次亮相，齣戲係演員比提戴維斯主演。喺片入面，飾演後生女礦工嘅鍾露玲，被提名 奧斯卡金像獎最佳女配角同國家評論協會獎，係最年輕嘅提名人之一，齣戲同時又幫佢贏到紐約影評人協會獎最佳女配角獎。


喺50年代，鍾露玲開始喺舞台劇演出，重喺百老匯劇場有出色表現。佢嚮舞台劇《Come Back, Little Sheba》入面嘅演出為佢贏到Donaldson Award最出色首次亮相女新人獎同東尼獎提名。


隻遊戲嘅玩家要控制住玩家角色喺遊戲關卡裏面前進，前進途中會一路遇到好多敵人，玩家角色要用手上嘅槍炮射殺敵人，而且隨住遊戲進展，玩家仲有可能由「齋靠行同開槍」變成有得揸住坦克車一路前進一路向敵人發炮，令玩家有股進展感。


1947年二二八事件發生咗之後，司令部話佢「糾集流氓，非法組織保安隊，焚殺搶劫，擾亂地方治安，並提出不法條件，脅迫軍隊繳械」，依「危害民國緊急治罪法第一條第二款及第五款規定」喺1947年3月21號喺高雄要塞司令部將佢鎗斃。


為咗噉偉杰同健仁諗出發明「收債機器」，利用收債機器代替佢哋去噴漆追債。見識過「收債機器」嘅威力，點知犯罪集團嘅首腦Boss Ma打算利用升級後嘅機器嚟走私毒品。眼睇住學生踏上歧途，老師CK決定挺身而出，救助自己嘅學生。


梁翊婷喺2017年第5屆行政長官選舉幫曾俊華助選，選後加入民主黨，做立法會議員胡志偉嘅議員助理，同時亦開始做觀塘市中心嘅地區工作。喺2019年第6屆區議會選舉，梁翊婷參選觀塘區議會觀塘中心選區，最後打敗在位20年嘅陳華裕，成功當選。


小鴉洲，原稱鴉洲，係香港一洲，喺大嶼山以南，大鴉洲以北。因英文叫North Soko Island，亦叫北索罟洲。佢係索罟羣島一部份。十九世紀衞三畏記載叫鴉洲，英字Achow，意譯係Crow Island，佢南面有石高洲，英文Socko Island，卽索罟洲。


棠安路係廣州入面出名容易搞錯嘅路。因為佢同白雲區嗰條一樣名。即使係廣州本土嘅街坊都好易搞錯。原先廣州市地名辦諗住幫馬路改名嘅，但佢哋查過文獻，因為個個重複嘅地名都有古仔響度，改咗邊個都唔好，所以個名就一直冇改到。


卡佩雅蒂喺1990年3月5號投身職業網球，嗰陣時嘅佢重未到14歲。出道之後第一次出賽就打入決賽，第三次出賽就已經擠身世界排名前25名，同年佢畀人選做1990年溫布頓網球公開賽嘅12號種子，嗰陣時先至14歲另3個月嘅卡佩雅蒂，成為歷屆網球大滿貫賽事入便年紀最細嘅種子球員。


1991年，卡佩雅蒂先後喺溫布頓網球公開賽同埋1991年美國網球公開賽入便打入四強，其中溫布頓一役打贏咗網球名將娜拉蒂露娃，技驚四座。1992年嘅巴薩隆拿奧運會入便，佢重一舉打贏咗嗰陣時世界排名第一、德國嘅嘉芙，以16歲嘅稚齡，攞咗網球女子單打金牌。


喺沉寂咗兩年之後，卡佩雅蒂喺1996年返到咗網球界。嗰段時期，卡佩雅蒂嘅成績非常之唔理想，1998年嘅排名重跌到第101位。但係佢並冇因為咁而放棄，重不斷努力咁從谷底爬上去。1999年，佢重新返到咗佢曾經熟悉嘅大滿貫賽事。


2001年係卡佩雅蒂復出之後嘅第五年。佢喺2001年澳洲網球公開賽入便以直落兩盤贏咗嗰陣時世界排名第一嘅瑞士籍選手軒芝絲，攞到佢職業生涯第一座大滿貫系列賽嘅冠軍，同年佢又擊敗比利時新秀克莉絲達絲，攞埋2001年法國網球公開賽后冠，同時另外兩場大滿貫賽 ─ 2001年溫布頓網球公開賽同埋2001年美國網球公開賽，卡佩雅蒂都一路殺到入準決賽。


河背營地，香港營地之一，專畀露營，喺河背，村同香港青年協會有機農莊中間，有馬路到，英文叫Ho Pui Campsite。屬大欖郊野公園，行政上歸元朗區。營地屬小型，有營位少過二十。水源取自溪澗，季節性水源。


古埃及係一個喺整雕塑上好出名嘅古文明。古埃及人有高超嘅石雕技術，能夠創造出好似獅身人面像等舉世聞名嘅作品，當中獅身人面像極之巨大，係一個由前髀到尾有成 73 米長、由底到頭頂 20 米高、由正面睇有 19 米闊嘅石灰岩雕像，而古埃及嘅神殿裏面都有大量嘅雕像描繪阿努比斯同芭絲特等古埃及人相信嘅天神。


《O記實錄II》係香港電視廣播有限公司時裝劇集，《O記實錄》續作，由黃日華、羅嘉良、陳錦鴻、黎姿、趙學而、陳妙瑛、馬德鐘、湯寶如、林漪娸、韋家雄、何超儀主演，監製戚其義。呢套劇喺1996年10月28號首播，一共30集。


C919客機按計劃本將喺2014年首飛，2016年交付航線起用。然而2013年嘅消息稱，C919嘅首飛日期可能由2014年延後到2015年第二季，向客戶交付時間就由2016年順延至2018年。隨後喺2015年又有延後嘅傳言，商飛方面未回應，然而總裝儀式上商飛表示首飛時間將瞄準喺2016年末，最終耶誕節當日送交試飛中心，2017年4月高速滑行試驗後，由空管單位發放試飛許可證，並喺5月5號下晝兩點喺上海浦東國際機場順利完成首飛。


喺香港，佢哋同親中派嘅國際博士後協會合作，向一啲公眾人物頒發榮譽學位。不過喺香港，有人就質疑佢哋嘅學位嘅認受性，就指呢間大學喺QS世界大學排名入面唔入流，而且要完成佢哋嘅博士學位亦唔使寫論文或考試，有學店之嫌。


約翰·邦帕斯·卡爾宏係一位美國動物行為學研究專家。佢以人口密度對人類行為嘅影響嘅研究聞名。佢話囓齒動物上發生嘅人口過剩所帶來嘅可怕後果預示咗人類種族未來可能遭遇嘅嚴峻問題。喺佢嘅研究期間，卡爾宏總結咗術語「行為沉淪」嚟代表人口過密導致嘅行為異常，同埋術語「美麗的人」嚟代表嗰啲消極被動同徹底斷絕所有社會交流嘅個體。


公園之前係大清光緒十一年間起好嘅蠏山砲臺。1922年孫文廣州蒙難事件之後，嗰時廣東艦隊名將陳策喺蠏山起咗好多座亭仔，重喺山頂整埋碑文，從而喺1932年開闢成公園。不過公園一直冇人打理而逐漸荒廢咗，直到1964年先至重新搞返出嚟。


公園有2.18公頃咁大，地質環境係典型嘅丹霞地貌，入面主要以自然生態為主，有好多花草樹木響度，包括咗人心果、簕杜鵑、土沉香、格木、臺灣相思樹、落羽杉、陰香、紅花楹、木棉花、美人樹、桂花、及毛杜鵑等一系列園林植物。


《是日本人遊關西》，係香港now TV製作嘅旅遊節目。關西，雖然係香港人嘅旅遊熱點，但係大多人嘅行程都離唔開大阪道頓崛、京都祇園等。呢過節目就嘗試打破呢過刻板印象，由NowTV/ViuTV嘅藝人陳子豐，配搭日本搞笑組合「木哥杏子」，一齊探索京阪神以外嘅關西。


第一輯2014年10月15號，逢星期一晚10點30分，喺now 101台播出。2016年12月24號至31號，逢星期六12點30分至下午1點30分，每次兩集，喺ViuTV重播。第二輯2015年喺now 101台播出，2017年4月7號至6月16號，逢星期五12點30分至下午1點喺ViuTV重播。


2008年總統大選期間，3月12號，立法委員費鴻泰等人喺立法院質詢時，質疑第一金控出租畀謝長廷競選總部嘅所在大樓，出租部分係一到三樓，但係頂樓有違法使用嘅可能性。當日下晝費鴻泰、陳杰、羅明才同羅淑蕾等四位立委，迫財政部長何志欽、第一金控總經理黃獻全等人前往謝總部會勘。


奧威爾主義，形容詞係奧威爾式，係指英國左翼作家、社會評論家佐治奧威爾所描述嘅，破壞自由開放社會嘅社會福祉嘅做法。具體可以指現代專制政權，藉由嚴厲執行政治宣傳、監視、故意提供虛假資料、否認事實同埋操縱過去嘅政策，來到去控制社會。


湖西鄉係臺灣澎湖縣一個鄉，同馬公市都喺澎湖本島上，有陸上界線。較為知名嘅觀光景點係林投公園，喺湖西鄉好多地方曾發現有四五千年前嘅原始部落遺址，包括湖西鄉嘅果葉社區，東方距海岸線約兩百公尺嘅海岸沙丘上，曾發現約4800年前嘅大坌坑文化晚期遺址。


苗栗縣議會係中華民國苗栗縣最高立法機構，位於苗栗縣苗栗市玉華里玉清路351號。目前第二十屆縣議會，自2022年12月25號就任，議長係中國國民黨籍但係用無黨籍參選嘅李文斌，副議長係中國國民黨籍嘅張淑芬，佢係前議長游忠鈿嘅老婆。


祖威廉斯係曲克群島嘅政治人同物理家，艾圖塔基人，早期探索過熱帶疾病，曾經喺1999年7月29號到同年11月28號間做過曲克群島駐紐西蘭大使館嘅外交大使同總理。退出政壇後繼續佢嘅醫學試驗，重研究過皮膚炎同糖尿等一系列醫學疾病。


喺香港，孔子誕辰日唔係公眾假期，但有啲學校會放假，喺2006年10月，香港孔教學院話同香港嘅一啲宗教團體就孔子誕辰日變為公眾假期達成共識。2014年開始，香港特區政府將9月嘅第三個星期日訂為「香港孔聖誕日」。


1889年，廣州浸信會嘅教友喺廣州辦書塾『培正書院』，係香港培正中學嘅雛型。1933年喺九龍何文田創辦香港分校。1935年9月開初中一。1938年正式開初中部。1940年又開埋高中部。1941年太平洋戰爭爆發，培正停辦，到1945年香港重光先至借用九龍塘學校嘅校舍復課，第二年英軍發還何文田校舍，就搬返去上堂。


喺松花江吉林段起大壩做水力發電嘅計劃係由滿洲國時代開始。第一代大壩喺1937年動工，1942年開始儲水，1943年開始發電，但係本來嘅設計去到1945年滿洲國投降都未起完，連排洪閘都未有。1959年，由中華人民共和國接管嘅第一代豐滿水電站終於起晒，總共有八組渦輪，發電量 552.


2007年，因為大壩日益殘舊，國家電力監管委員會開始計劃重建豐滿水電站，計劃主要係喺本來嗰條大壩下游120米嘅位置起條全新嘅壩，然後拆咗條舊壩。新壩2014至2019年施工，裝六組由哈爾濱電氣集團生產嘅發電機組，每組發電容量 200 MW。


吉林市冬天氣溫長期喺攝氏零度冰點以下。水電站將結咗冰嘅湖面底下嘅液態水排落吉林市中心嗰段河，令超冷凍水蒸氣喺市區同凍過冰點嘅空氣、硬物相遇，水氣喺樹枝上面凝結成為霧淞。吉林霧淞號稱「中國四大天然奇觀」之一。


李詩詠用獨立候選人身份報名參選2019年區議會選舉沙田秦豐選區，同區參選人有公民黨陳諾恒同埋公民力量魏志偉。雖然佢嘅網上言論立場係支持反修例運動嘅訴求，但係，由於佢嘅參選未經泛民主派協調，加上政綱同宣傳材料簡陋，畀人質疑係「𠝹票」，之後佢接受傳媒查詢嗰陣話考慮緊「退選」。


南巡係國家嘅阿頭巡視業務，比如清朝康熙帝南巡、乾隆下江南，兩位總共有12次南巡。另外，1992年1月18號至2月21號，退咗休嘅鄧小平去武昌、深圳、珠海、上海視察都係南巡，又叫「九二南巡」。2012年12月，上臺做中共中央總書記冇耐嘅習近平去咗廣東巡視，又叫「新南巡」。


獨島主權爭議係大韓民國、朝鮮民主主義人民共和國、日本就獨島主權歸屬嘅爭議。目前喺呢個島嘅專屬經濟區內尚未發現任何石油等海底資源，而爭論起因主要來自漁業權。獨島而家由韓國實際控制，並喺靠近韓國海區內由大韓民國海洋警察廳進行監視，更建設直升機場、碼頭同埋燈塔等設施。


開普勒望遠鏡專注喺天空嘅一個細區，但係下一代行星搜尋太空望遠鏡，好似TESS同埋CHEOPS，會檢查成個天空入面嘅恆星。然後，詹士韋伯太空望遠鏡同未來嘅大型地面望遠鏡可以研究附近有行星嘅恆星，分析大氣、確定質量同埋推斷成分。


以前知道喺宜居帶入面最接近地球大細嘅行星係有1.4 個地球咁大嘅開普勒62f。開普勒186f兜住著一粒M矮星轉，而開普勒62f就兜住一顆K型星轉。對G星宜居帶入面地球大小行星嘅大氣演化研究發現，G星對啲行星來講啱啱好，咁樣可以冇咗初始吸積嘅氫包層，但留得返次級大氣，好似地球咁。


王雅琦係中國女演員，回族人，回族名法提麥·雅琦，傳媒譽為「回族第一靚女」。5歲開始喺中國兒影戲劇表演班學表演，1993年，主演電影《小島情深》、《天地人心》，1996年，主演電視劇《戰國》。1997年喺解放軍藝術學院戲劇系本科學習。


莊永燦，MH係香港油尖旺區議會以前嘅區議員，係親中派經民聯同西九新動力嘅成員。佢喺香港出世，祖籍廣東普寧市果隴鄉。莊永燦係一位執業律師、國際公證人同埋政治時事評論員。佢畢業於九龍華仁書院預科，之後去英國留學修讀法律。


康錦媚本嚟係位學生。佢2021年參加ViuTV嘅《最後一屆口罩小姐選舉》，順利入圍廿強，代號「Maria」，最終喺17強進12強嘅階段止步。之後佢有機會演出ViuTV其他節目。佢2021年底參選第55屆工展小姐選舉，但攞唔到獎。


醫院喺1949年8月成立，初期係廣州軍區附屬第一醫院屬下嘅婦產科門診部。1995年4月，廣州軍區廣州總醫院將呢間嘢任命成廣州軍區聯勤部門診部，重改名做廣州軍區第一直屬醫院而加掛咗「天河區婦幼保健院」個牌。


由1980年代開始，中英就香港前途問題談判，中國要收返香港，擔心共產黨統治。1984年12月19號，中華人民共和國與大英帝國簽署《中英聯合聲明》，確立1997年香港主權移交中國。唔少香港人開始有移民嘅打算。


1989年，六四事件嚇驚唔少香港人，移民潮再現。紐西蘭、加拿大、澳洲同美國係當時熱門之選。當時，唔少香港人移咗去加拿大溫哥華。其他熱門城市有多倫多、澳洲雪梨及墨爾本、紐西蘭奧克蘭及威靈頓、美國紐約市、三藩市、洛杉磯及芝加哥噉。


香港喺2010年代面臨社會同政治環境嘅問題，包括中港矛盾、買樓艱難、政治環境。2013年，香港保安局話同年頭半年有3,900個香港人移居海外，比起2012年同期升8%。《華爾街日報》中文版喺同年8月21號引述該項數字報道，指出香港回歸逾15年後，香港人移民數字再升。


辜莞允係臺灣女藝人，英文名Nono。原就讀東吳大學日文系，重考後就讀世新大學新聞系。於2014年拍攝警察宣導坐檯曆，於2016年受新北市政府警察局三峽分局及臺北市政府警察局中山分局邀約於三峽分局北大派出所拍攝犯罪預防影片。


《文字慾》係一部2012年懸疑愛情電影，由Brian Klugman同埋Lee Sternthal第一次做導演。主演係畢列谷巴、Zoe Saldana、Olivia Wilde、Jeremy Irons、Ben Barnes、Dennis Quaid、Nora Arnezeder。


佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。


學校之前係1976年從110中舊址一分為二出嚟，1980年改辦職中之後改名做廣州市工藝美術職業高級中學，1991年俾中國國家教委認咗係廣東省級重點職業中學，重喺1995同2003年再次評審時通過咗。2005年，由於廣州市嘅經濟發展得好快，加上好多市民睇重美術教育，所以學校又改名做廣州市美術中學，重喺2007年升為市一級學校。


天業路人造沙灘球場，香港公園之一，遊樂場之一，喺新界天水圍，天業路，英文叫Tin Yip Road Artificial Sand Court。行政上歸元朗區。設施有排球場、手球場。場分唔同時間。沙灘排球場，禮拜一、三、五、日，開朝八晚十。


袁思行2010年響德望學校小學部畢業，2016年響拔萃女書院畢業，同年入讀香港大學新聞系。袁思行讀書嗰陣係游水健將，擅長游蛙式，參加過2013年到2015年嘅中學校際游泳比賽，同埋2011年同2015年嘅全港運動會游泳比賽。


袁思行而家主要主持無綫新聞台深宵新聞報道同無綫財經·資訊台嘅《無綫財經快訊》，2020年8月開始間中主持無綫新聞台日間新聞報道同埋《時事通識》，8月2號號主持無綫新聞台嘅《天氣報告》，8月30號開始主持無綫新聞台嘅《星期日香港早晨》，10月1號開始主持《手語新聞報道》。


佢早年曾經喺新西蘭定居同讀大學，之後喺2007年回流返港。雖然翟浩琛具有江湖背景，但係佢喺2017年接受《壹週刊》訪問嘅時候就話，自己管教兩個仔好嚴，教佢哋唔可以打人，唔可以講粗口，而且兩個仔好少出夜街。


喺2017年接受《壹週刊》訪問嘅時候，翟浩琛就透露自己兩個仔想入娛樂圈，就鋪路幫兩個仔，開電影公司，大仔翟俊朗鍾意唱歌，Me哥又找吳國敬同戴辛蔚教兩個仔唱，又投資去吳國敬同太極嘅巡迴演唱會，等兩個仔可以學習唱和音。


2021年4月，《蘋果日報》報導，黑社會社團和勝和喺4月1號無視武漢肺炎限聚令，喺元朗西菁街嘉嘉好宴會廳大為太上皇「囝囝」搞壽宴，包括翟浩琛以內嘅歷任和勝和坐館都有出席。如果當中有人係隱形播毒者，隨時會引發新一波疫情大爆發。


呢隻藥丸電視廣告歌響日本同香港好多人識。香港廣告歌歌詞用粵語寫，陳汝松作詞。廣告歌響1980到1990年代經常響香港電視播，畫面係健康BB邊笑邊爬，廣告歌用響亮女聲唱「醫病兼補益，樋屋雙重療效，好使好用三百幾年，家家傳誦，BB肚痾、嘔奶、消化不良，感冒傷風、夜睡不寧、神經緊張，咁就要快食樋屋、樋屋，樋屋奇應丸！


鄺靜汶係邵氏兄弟旗下女藝人，模特兒出身，曾經拍過海洋公園平面廣告，鴻福堂平面廣告，旺角新之城平面廣告等。電視廣告分別有東方水匯，醉榴香月餅等。參加過2020年度香港小姐競選，拍過電影《猛鬼愛情故事》、《2012我愛HK喜上加囍》、香港電台節目《我未成年》同埋音樂MV蔡卓妍《明明》等等。


硬碟，中國大陸叫硬盤，係一種主要嘅電腦硬件，用硬嘅碟型磁片嚟做儲存嘅非揮發性記憶體儲存裝置。佢喺平嘅磁性表面儲存同檢索數字數據，資料通過離磁性表面好近嘅磁頭，由電磁流嚟改變極性方式被電磁流寫到磁碟上面。


1968年憑《章魚與精銳》出道，1969～71年佢係7屆直木獎候選人。1987年憑《各自的終樂章》攞到第98屆直木獎。雖然有好多官能小說作品，但關於棒球嘅小說亦好多，《失去的球譜》曾經成為直木獎候選作品，亦有《狼們的笑日》、《唐吉訶德軍團》、《焦土的棒球聯盟》等虛構作品、紀實文學作品。


佢之後曾經投身產品及市場營銷行業，之前去到1994年加入香港城市理工學院做全職講師，1999年開始同時修讀香港中文大學市場學哲學博士課程，2004年畢業，去到2009年重返浸大，之後仲香港浸會大學工商管理學院市場學系系主任。


浸大學生會自2020年「斷莊」後，新莊於2023年4月上任。惟浸大校方之後聲稱接獲對學生會嘅投訴，話佢地對「過去事件」嘅描述誇大、偏頗，喺無比機會學生解釋、又無透露投訴人身份或詳細內容嘅情況下對學生進行紀律處分，其中包括四名幹事參與包括學生會等學生組織，變相將學生會幹事會取消資格。


」同學質疑，浸大該名高層對學生作出言語恐嚇，唔符合社會嘅標準同價值觀，亦違反咗大學辦學宗旨。平台強調，學生會嘅目標一直唔係同校方對抗或者「打學校高層一拳」，仲指成員係請辭之前一直忠實履行職責，努力同校方保持合作關係。


事件被揭發後，浸大去到同年10月擴大處分，一人被罰 80 小時校內服務、一人被罰停學一學期、兩人被罰停學一年，又要求學生寫「反思日記」、「道歉信」，以羞辱學生。被罰學生之一戴嘉平指，停學處分係「純粹為報復提出問題的學生」，對校方徹底失望。


2023年9月28號係雨傘運動九周年，有三名浸會大學學生喺校園入面默站，身上貼咗啲黃絲帶同埋寫住中文、英文、韓文嘅標語紙。有啲經過嘅學生主動去了解，同埋領取咗啲黃絲帶。但和平嘅活動只係進行咗10分鐘，包括霍廣賢在內嘅校方高層就迅速介入，話學生嘅行動冇經批准，話佢哋「非法派黃絲帶」，然後阻止佢哋嘅行動。


東涌文東路體育館，香港室內體育館之一，喺東涌文東路三十九號東涌市政大樓地下同二樓，英文叫Tung Chung Man Tung Road Sports Centre。行政上歸離島區。設施有籃球場、排球場、羽毛球場、乒乓球檯、活動室、健身室、兒童遊戲室。


舊牛奶公司倉庫喺1892年起，樓高3層，由牛奶公司起嘅，最初只用嚟做冰庫，當時香港人用做冷藏嘅冰塊係從中國北部採用船運，喺離雲咸街唔遠嘅皇后大道中海邊碼頭落貨，再用人力拖運到呢個冰庫儲藏。1896年，牛奶公司將總部搬嚟呢度，並先後加起咗屠場、餡餅生產工場、牛奶分銷中心、零售冰粒雪庫、副食品工場同鍋爐間等設備。


1913年，原倉庫被翻新做咗牛奶公司總經理嘅住所。香港日治時期，日軍曾經將倉庫掠奪一空。香港重光之後，呢度做返牛奶公司總部。1982年，牛奶公司搬出倉庫，搬去鰂魚涌太古坊德宏大廈直到今日，同年香港外國記者會進駐北座，藝穗會就喺1983年12月搬入南座。


喺電腦科學入面，交談循序程式，又叫通信順序行程、交換訊息嘅循序程式，係一種形式語言，拎嚟描述並行性系統入面互動嘅模式。佢係叫做行程代數或者行程演算嘅關於並行嘅數學理論家族嘅一員，基於咗通過通道嘅訊息傳遞。


CSP初初出現喺通尼·苛呀垧1978年發表嘅論文，但係之後又改善咗好幾次。CSP已經喺工業度應用到，係一個拎嚟規定同驗證各種唔同系統嘅並行狀況嘅一種工具，譬如T9000 晶片電腦，仲有安全電子商務系統。


《一個快樂的傳說》，係1997年意大利嘅戲，由導演Roberto Benigni自編自演，重攞到奧斯卡金像獎最佳男主角同好多國際大獎。呢套電影係講意大利一對猶太人兩仔爺畀人送入去納粹集中營，阿爸Guido Orefice唔忍心畀得五歲嘅仔擔驚受怕，所以佢用自己豐富嘅想像力呃個仔話佢哋依家喺一個遊戲入面，必須要跟集中營嘅種種規矩用嚟換分數贏大獎。


迦得支派喺以色列人進入迦南地之後，獲得咗迦南地嘅一部分作為佢哋嘅領地。呢個領地位於約旦河東岸，與流便支派同瑪拿西支派嘅領地相鄰。迦得支派嘅領地包括基列地區同巴珊地區，呢啲地方以富饒嘅草場同適合放牧嘅土地而聞名。


喺以色列征服迦南地嘅過程中，迦得支派嘅一班武士表現出強大嘅戰鬥能力，並與其他支派一齊同迦南嘅各族展開戰鬥。迦得支派嘅人口雖然唔多，但佢哋係勇敢嘅戰士，對以色列嘅征服起到咗重要嘅貢獻。此外，迦得支派亦以佢哋畜牧業而聞名。


先喺2001～2002年間攞過喺廣州嘅流行前線辦嘅第一、二屆全國街舞大賽冠軍。2004年入讀廣州嘅華南師範大學，期間重攞過幾個世界街舞大賽同埋全國總決賽嘅冠軍，重拍過幾個平面代言廣告。2006年大學畢業後，同年10月同香港環球唱片簽約而出道，無耐又正式進軍中國大陸樂壇。


2008年，香港消防處派遺特種救援隊協助處理四川大地震嘅拯救行動。事發過後，處方認為有需要進一步提升人員處理坍塌事故嘅能力，以防範於未然。因此喺同年7月，挑選出600名精英接受為期5日嘅坍塌專業訓練，通過考核嘅有百幾人，被納入新成立嘅坍塌搜救專隊。


投考加入坍塌搜救專隊嘅人員必須擁有良好嘅體能同埋心理質素，擁有獨立思考能力，無幽閉恐懼症。人員要喺各項體能考試達120分，喺21分鐘內完成4.8公里跑步測試，再通過嚴格嘅訓練至可以成功入隊，並遠赴海外接受相關訓練，考獲國際認可嘅坍塌搜救資格等。


坍塌搜救專隊備有特別製造嘅消防車，可以配備重型嘅搜索及拯救裝備，該車耗資220萬港元製造，2011年5月投入服務。坍塌搜救車係四輪驅動，可以行崎嶇路面，並且配備各種搜索、爆破及拯救器材，另外亦備有獨立發電機、全方位探射燈、小型工具維修間同活動式帳篷等，用嚟應付冧樓同山泥傾瀉等事故。


富豪初時亦諗住向英國市場推出B7L底盤嘅低地台雙層城市巴士。喺1997年英國嘅Coach & Bus展覽曾經有一架配Plaxton President樣辦車身嘅富豪B7L展出，不過英國嘅巴士公司就嫌佢嘅尾輪跨太長，結果富豪喺1999年推出橫置引擎嘅富豪B7TL低地台雙層巴士。


2005年，英國嘅Wright公佈佢新開發嘅電車形掛接巴士StreetCar。佢採用特別版富豪B7LA底盤，擁有好短嘅前輪跨，司機位喺頭軸上面，而水箱就搬咗上車頂。富豪同埋Wright總共出咗三四十架富豪B7LA／Wright StreetCar，由英國第一集團買入。


阮晉勇係越南嘅政治人，出身於金甌省，曾經就讀於中華人民共和國廣西師範大學，曾任金甌省委書記同內政部副部長，1997年9月29號起出任副總理。2001年出任越南共產黨政治局常委兼第一副總理。2006年5月16號，獲當時任總理嘅潘文凱指定為佢嘅繼任人。


2018年3月18號，第7屆總統選舉由普京以超過七成六得票連任，按憲法規定總統選舉只可以連任一次，所以佢唔可以響呢屆選舉再參選連任，但係可以響第9屆或之後再次參選總統，就好似佢之前響第3、4屆贏出總統選舉，第5屆就冇得選總統退落嚟做總理，第6、7屆又重新參選贏出總統選舉，又或者修改憲法畀自己繼續連任，但係佢暗示冇打算修憲令自己可以連任落去。


其實喺未打抗日戰爭之前係冇「府前路」呢條馬路嘅，而呢條馬路就係喺1931年，廣州市政府就喺中央公園嘅北面起咗間政府辦公大樓，佢重同時開埋條馬路，就係嗌「府前路」。不過喺嗰陣時，呢條馬路凈係響連新路同吉祥路之間嘅位。


部片喺2012年新春開始到同年7月中旬播過，總共130集，入面加咗好多穿越古代同現代嘅元素，其中頭10集係古代，從第11集開始到大結局都係現代時裝版。劇集播嗮之後亦授權到江門電視台綜合頻道、佛山電視台順德頻道播過。


賴友為喺漢、唐、宋、明、清嗰五世時，過住窮奢極侈嘅生活。但佢成日有數唔嗮啲錢猛咁耕濫嗮，每世都係山窮水盡同眾叛親離嘅情景。喺佢準備投胎第六世時，閻王爺諗住賴友為重有些少德而畀佢機會繼續做人。喺第六世時，賴友為要通過自己努力奮鬥先至會發達。


公元前454年，羅馬元老院被迫承認咗人民大會制定法典嘅決議，設置法典編纂委員10人，並派人去希臘考察法制，喺公元前451年制定法律十表，第二年又補充咗兩個表。呢個就係著名嘅「十二表法」。因為各個表係由青銅鑄成，習慣上就叫做「十二銅表法」。


阪口夢穗係日本足球員，踢中場，曾經喺2006～2017年間為日本女子足球代表隊出場116次，入咗28球。佢代表日本參加過2007年FIFA女子世界盃、2008年夏季奧林匹克運動會、2011年FIFA女子世界盃、2012年夏季奧林匹克運動會同2015年FIFA女子世界盃。


響8月嘅選舉，肯雅塔以多對手一成選票贏出，奧廷加指選舉畀人操控，入稟法院要求推翻結果。肯雅最高法院響9月上旬裁定選委冇依照憲法舉行選舉，宣布大選結果作廢，重下令響六十日之內重新舉行選舉，係第一次有非洲國家法庭推翻總統選舉結果。


肯雅塔嘅支持者走上街頭慶祝，但係今次重選響反對派候選人奧廷加話選舉不公平，呼籲民眾杯葛嘅情況下，投票率只有三成九，響反對派據點、西部城市基蘇木，示威者焚燒輪胎抗議選舉結果，有民眾要求當局再次舉行公平公正嘅重選。


2017年11月28號，肯雅塔喺奈羅比一個體育館宣誓就任肯雅總統，展開第二個總統任期。當局估有六萬人到場，加強首都奈羅比嘅保安，而反對派唔理警方嘅警告，號召支持者杯葛儀式，又舉行集會，悼念響2017年8月選舉期間，連串衝突入面嘅死者。


李潤庭喺高主教書院讀小學同中學，至中二移民加拿大蒙特利爾，後來又搬到去溫哥華。卑詩大學經濟學畢業。效力過溫哥華新時代電視，2003年回流香港之後又效力過香港有線電視同埋亞洲電視，約莫喺2015年12月轉投無綫電視。


第二沓面闊三間16米，深三間8.3米，十五架。前後檐口各兩條花崗石柱，中間4條木金柱。中堂面闊三間16米，深三間11.3米，十七架。前後檐口各兩條花崗石柱，中間4條木金柱，後金柱中間有屏風，掛「金紫堂」匾，名源自嶺南馬氏祖上二封金紫嘅典故。


甘露五年，皇帝曹髦因為討伐司馬昭而畀司馬昭嘅手下成濟殺害。司馬昭揀咗曹奐嚟繼位做皇帝，佢喺六月甲寅日入洛陽拜見皇太后，並喺嗰日登基做皇帝。曹奐實際上冇任何權力，喺大臣同埋軍隊入面冇任何勢力，完全就係司馬昭嘅傀儡。


西遊記係中國中央電視台喺1982年整嘅劇集，入面講嘅係孫悟空、豬八戒、大唐高僧玄奘、沙僧去西天取經時，一路經過好多困難之地同殺咗好多妖怪，最後攞返眞經而修到正果嘅古仔。部片初期凈拍咗11集，但後嚟因為資金唔夠而冇繼續拍落去，直到1986年重拍咗成25集嘅戲。


方正集團係中國北京市嘅一間國營大企業，喺1986年由北京大學出錢搞，位置喺海淀區成府路298號嘅中關村方正大厦9樓。2009年之前，企業一般以搞電子排版系統而出名，但從2009年初開始，企業轉型有IT、醫療醫藥、房地產、金融、大眾商品交易五大產業嘅投資控股集團。


，又嗌廣州西塔，係廣州市一座摩天大廈，珠江新城七大地標之一，喺天河區珠江新城嘅西南邊，附近係花城大道同埋珠江西路。佢高437.51米，係排喺上海環球金融中心、深圳平安金融大廈、廣州周大福金融中心之後中國大陸嘅第4高樓。


我們遇見松花湖係2015年嘅中國電影，以抗戰為題材，何緯豐導演，黃百鳴監製，主角有姜潮、林家棟、陳靜、王梓軒同盛君，天馬影視文化控股有限公司投資兼發行，呢套戲重會係2015年9月嘅金雞百花獎做首映同開幕電影。


土器手司早年喺設計學校學習之後，以動畫工作室Studio LQQK員工身份，參與1981年由大型動畫公司東映動畫製作嘅電視動畫《新竹取物語 千年女王》，負責動畫一職，自此喺動畫業界出道。1984年，土器手喺EIKEN製作嘅電視動畫《宇宙防衛隊PJ》第一次擔任原畫。


1983年，土器手開始參加國際電影社作品《亞空大作戰斯蘭格爾》、《奈奈子SOS》、《超攻速加爾比昂》嘅動畫製作。並喺《亞空大作戰斯蘭格爾》第一次擔任作畫監督，及《超攻速加爾比昂》擔任片頭曲動畫嘅原畫，之後先轉為自由身。


之後，土器手以日昇動畫自家原創機器人電視動畫《巨神GORG》，因擔任作畫監督工作開始喺動畫業界活躍。此時，呢齣動畫嘅導演安彥良和對自己原作作品嘅作畫檢查有相當嚴厲嘅要求，但係到咗後期，土器手嘅實力得到安彥認同，因此成為唯一俾安彥信任嘅作畫監督，俾土器手可以自己發揮。


澳門中央圖書館有1,371平方米大，閱覽座位大約有255個，藏書量約有120,161冊。總館主要放置有關資訊科技類圖書、英葡語書籍、澳門資料同葡萄牙遠東歷史文獻為主。另外，總館有提供百幾種世界各地嘅報紙同千種各類嘅雜誌。


喺2022年7月12號，萬興行突然終止租約，令實體嘅《香港人書展》搞唔成。萬興行指控《香港人書展》將場地分租係違反使用條款，但主辦方表示佢哋簽約時已經表明場地係會攞嚟搞「書展」，會有唔同參展商，並唔係法律層面嘅「分租」，業主代表亦表示場地曾經攞嚟搞市集。


公司喺幾個歐洲同埋非洲國設有分公司，包括英國同埋西班牙。其中Salvador Caetano喺1998年晌英國Waterlooville設立車身製造廠S C Coachbuilders Ltd，S C Coachbuilders車身生產維持到2007年。


《奪命監》係一部2020年嘅美國恐怖電影，由戴夫法蘭高第一次做導演同監製，佢同Joe Swanberg一齊編劇。主演係Dan Stevens、愛麗遜巴妮、Sheila Vand、Jeremy Allen White、Toby Huss。


小學讀磐田市立磐田北小學校，響升中嗰陣為咗一個更好嘅練波環境，決定升讀青森山田中學校。2004年響全日本乒乓球錦標賽少年男子單打攞到冠軍，係日本史上最後生嘅冠軍。2005年以15歲嘅年紀代表日本參加世界乒乓球選手權個人賽，係日本最後生嘅選手。


2008年響廣州世乒賽男子團體入面試過代隊友獨攞兩分，表現好出色。響同年嘅奧運會亞洲區資格賽入面，佢更加以堅強嘅精神，響三次輸落後嘅時候反超，攞到參加奧運會嘅資格。亦係響呢年開始，水谷隼畀中國隊睇做最大對手之一。


古典時代嘅哲學家，例如亞里士多德、西塞羅、聖奧古斯丁同埋阿奎那都寫書提到打扙需要乜嘢道德理由，又或者打仗係唔係完全唔合乎道德，但都好唔完整，但要到十七世紀格老秀斯先將各個打仗嘅道德理由編好，令道德決定條件相當全面。


身處八十年戰爭年代嘅慘烈，格老秀斯係最早以世俗嘅方式有系統咁檢視打仗嘅道德基礎。佢喺獄中寫咗本De jure belli ac pacis，1625年出版，並成為近代國際法嘅基礎。除咗有嘅開打道德要求之外，亦加入打仗時行為嘅規範，例如尊重中立軍團，對待戰俘等，係過去正義戰爭理論中創新嘅。


正義戰爭理論一般要求參戰者必須要係合法政府，即係尊重國民人權嘅民主政府，而革命者同埋內戰各方就無可能合乎正義戰爭嘅條件。但係，如果現政府唔係合法政府，咁樣正義戰爭理論就只係要求所有人都唔可以開打，並唔係只針對革命者而苛刻。


現任總統別爾德穆哈梅多夫1957年喺土庫曼阿什哈巴德州出世，土庫曼國立醫學院畢業。上任總統尼亞佐夫響2006年12月死咗之後，別爾德穆哈梅多夫出任代總統，後來響2007年2月舉行嘅總統選舉入面成為國家獨立之後嘅第二位總統，重響2012年嘅總統選舉入面成功連任。


上合組織秘書長阿利莫夫響投票結果公佈之後話，呢次係土庫曼歷史上第一次有三個政黨推選嘅候選人參加總統選舉。而呢次總統選舉為所有候選人提供咗平等條件，選舉係民主、開放同公正嘅，上合組織觀察員冇響選舉入面發現舞弊行為。


而呢個教會畀當地人認為係邪教，因為佢會思想控制佢啲信徒，同佢哋講李萬熙係耶穌轉世，只要信徒有十四萬四千就可以升天享永福。呢個教會多數揀啲後生落手，而搲人入會嘅方法有好多，包括填問卷、派間諜、扮朋友等等。


勝利日，係納粹德國喺1945年5月8號對蘇聯正式簽訂投降書，宣布喺第二次世界大戰無條件投降嘅紀念日。 投降書生效嗰日，歐洲中部時間係5月8號，而莫斯科時間係5月9號，因此美國同西歐國家將勝利日定於每年嘅5月8號，俄羅斯同東歐國家就定於每年嘅5月9號。


彭1996年入段成為職業棋手，2006年升為七段。渠試過喺第五屆同埋第六屆春蘭杯，同埋第五屆應氏杯中殺入四強。響第2屆春蘭杯第二輪比賽中，彭荃擊敗韓國四大天王之一嘅劉昌赫九段，一舉成名。響第八屆農心辛拉麵杯三國圍棋擂臺賽上，連贏羽根直樹、崔哲瀚、今村俊也、元晟溱同埋山田規三生。


伊麗莎白·芭赫曼係退役嘅美國女排運動員，明尼蘇達州明尼亞波利斯人。1996年開始加入排球界，2002年入選美國國家女子排球隊打排球直到2005年退役。期間幫美國女排攞過2003年泛美洲女排大獎賽冠軍、泛美洲運動會季軍、2005年世界大冠軍盃排球賽嘅女排亞軍成績。


《醫道》，或者叫《許浚》，係部韓國嘅古裝劇集。呢部歷史改編劇集講嘅係朝鮮時代最高名醫許浚嘅一生。佢嘅原作係李恩成嘅《小說 東醫寶鑑》，後來畀韓國MBC製作成戲，係喺1999年11月22號到2000年6月27號間播出嘅月火劇，同時亦係MBC嘅創社紀念特別企劃劇集。


呢套戲嘅原名叫《許浚》，喺2002年臺灣播出時，改咗戲名叫《醫道》，香港播出時用咗改嘅戲名。噉係因爲臺灣電視公司喺放《醫道》前，放出過亦係MBC製作、講商人故事嘅古裝韓劇《商道》，講醫者故事嘅《許浚》於是亦都改到用起個「道」字。


1976年，李恩成攞許浚嘅生涯做題材寫咗個劇本，整成連續劇《執念》，由MBC放映。李恩成以呢個做基礎，喺1990年發表《小說 東醫寶鑑》，成爲發行超過300萬部嘅暢銷書。不過，李恩成喺寫書時死咗，所以係未完之作。


2000年以後放映嘅劇集中，佢係2013年之前唯一平均收視率記錄超過50%嘅劇集，保持住平均收視率第一位嘅位置。不過，戲中有男女間嘅三角關係作爲佢嘅主要矛盾構造，呢點引人批判。另外，田光烈飾演嘅許浚當初係點金相中來演，不過金相中以出演電影做理由推辭咗，黃秀貞嘅位原本想推舉宋玧妸、金智秀等，不過佢哋以個人有事推辭咗。


平安北道龍川郡守許碖有粒庶子許浚，佢嘅老母出身係賤民，雖然佢老母同地方審判官結婚，但據嗰陣時嘅法律，佢同佢老母只能係下層賤民。結果佢同佢老母受人歧視，受到嘅分別對待令佢參加走私活動，因爲無未來而生活放䠋。


多喜同許浚兩個一齊相戀。無耐，許浚嘅走私活動畀人發現咗，爲求平安，令佢共佢老母要離開市鎮，一齊逃亡到好遠嘅慶尚道山陰，開始咗新生活。多喜感激許浚之前咁深嘅情義，於是佢搵到許浚佢哋兩仔乸，之後兩個人結婚，但佢哋嘅婚姻按照法律嘅社會階層約束係唔合法嘅。


喺山陰名醫柳義泰手下擔水開始，許浚喺師傅柳義泰同睿珍嘅幫助下，對救人嘅醫術開咗眼界，領悟到自己嘅人生道路，懇切噉渴望獲得醫術上嘅發展。喺柳義泰手下佢持續噉學醫術，通過柳義泰，許浚明白咗矜恤病人係醫員醫師嘅基本態度，亦即患者嘅苦痛就係自身嘅苦痛，呢種慈悲之心就係矜憐，而且要有對人世間嘅敬畏之心，呢種人權意識令佢開咗眼界，於是佢又再次感服柳義泰嘅醫術，立志要行「心醫」嘅道路。


以後許浚領悟到柳義泰醫術真正嘅涵意，不停精進佢嘅醫術，但要實踐呢啲涵意好難。然後許浚應試主管朝廷嘅內醫院嘅醫科，入咗內醫院。不過噉對佢醫術嘅支持唔多，反而幾少。另一方面，柳義泰嘅仔柳道知對許浚內心不滿，喺內醫院憑住佢嘅智略同權術攀到幾高嘅地位，但佢醫學嘅實力唔及許浚。


不過許浚聽從自身師傅柳義泰嘅教導，相信自己嘅正確，達到咗無人能及嘅驚人嘅醫術境地，通過克服險難嘅苦難，以好強嘅意志喺自己嘅道路上突飛猛進，結果獲得王室嘅認可，佢不斷嘅精進、真誠嘅投入結果令佢入到政丞嘅班列。


以後許浚秉承師傅柳義泰嘅願望，將佢當做自己嘅願想去推進。當時朝鮮嘅百姓依賴中國出產、中國通行嘅中華醫書、醫術，佢有個夢想，係用佢哋山川出產、適合佢哋百姓嘅土壤產出嘅藥材，通過醫術來治療心身，來代替現時嘅境況，而佢喺流配地完成呢個夢想，亦即而家讀到嘅東方醫學傑作《東醫寶鑑》，就噉佢完成咗部書嘅歸結。


之後光海君登上寶位，許浚唔使流配，恢復御醫嘅官職，但佢唔做，反而佢返去師傅同佢自身本來出身嘅慶尚道山陰，一心一意爲百姓睇病。但之後南邊地方有疫病，爲咗防疫，許浚包攬曬各色勞苦，來捉住疫病。喺最尾瞬間，許浚將淨低無幾多嘅藥丸留畀就來畀疫病病死嘅細路仔。


於是點知許浚亦都踏上同自己師傅一樣嘅道路。許浚自己亦畀疫病折磨緊。佢平生喺呢種獻身式嘅治療中，一個人救咗好多人，爲咗發現多種病嘅治療法，許浚不停奮鬥。許浚直到最後一息，右手都揸住平生行醫嘅鍼，就噉離開咗世上。


主角。係擔任武官同地方長官嘅許碖同孫氏之間嘅庶子，出生喺龍川。佢修習過學問同武藝，但因爲母親係賤民，就任唔到官職，過住走私等自甘墮落嘅生活。有日，佢遇到個女人李多喜，佢嘅父親係個帶住冤罪而流亡嘅兩班，慢慢噉佢變咗，但佢嘅走私畀人發覺咗，逮捕咗佢，不過透過佢老豆嘅手，佢同佢老母一齊逃亡去慶尚道嘅山陰嘅村度。


無耐，佢遇到醫師柳義泰，於是學醫術，以真正嘅心醫爲目標，即係身爲醫員就要憐憫病人噉解，之後受過科舉，以內醫院史上最高成績成爲首席合格嘅宮廷醫官。佢雖然做咗宮廷醫官，但佢志願去個個都嫌惡嘅惠民署做勤務，揀咗同飛黃騰達無緣嘅生活。


無耐，佢有機會精湛治療咗恭嬪嘅細佬，得到咗宣祖嘅信賴，由參奉提拔爲直長。之後繼續得到宣祖嘅信任，超過咗做內醫正嘅柳道知，由僉正就任到正三品堂上官嘅御醫、春秋館編修官，達成晉身兩班嘅心願。之後，佢無可避免噉捲入到宣祖後繼者嘅爭鬥中，爲此佢幾心痛。


接住就任爲正一品嘅輔國崇祿大夫。隨住宣祖崩御，罰佢流配。就算喺流放中，佢都爲貧民診療，同時執筆完成喺御醫時就做緊嘅醫書。光海君恩赦佢，佢返到山陰，同林吾根、紅春、明達一齊返入柳義泰醫院，晚年就喺嗰度繼續爲貧民診療。


自幼父母雙亡，由老豆嘅友人柳義泰湊大，喺柳義泰醫院學過醫術。佢阿爸係旅行朝鮮全土嘅醫員。許浚喺柳義泰醫院嶄現頭角時，佢畀許浚吸引。後來，喺師傅柳義泰就來死之前佢出發自山陰，上京師漢陽，做咗醫女。之後嘅人生經歷過諸如做藥房妓生、畀明朝使者強迫等好多波亂，做咗內醫女後，喺內醫院佢同許浚親近嘅關係喺宮中揚開咗，佢將許浚啲事拜託畀金尚華後出咗宮中，返到以前照顧疑難病患者嘅三積寺，決意餘生奉獻畀三積大師之下。


佢係慶尚道山陰嘅醫師。身爲許浚嘅老師，佢教畀佢醫術同作爲醫師嘅心。曾經一度趕許浚出師門，但許浚喺去科舉嘅途上應承咗啲貧民幫佢哋診療嘅懇願，佢知咗後，認爲佢有去成爲心醫嘅好強嘅心志，於是畀佢復歸師門。之後佢捨離咗家人，幫啲窮人治療，因爲患咗反胃，佢走入深山，將自己嘅身體留畀心愛弟子許浚，畀佢做當時禁止嘅解剖，留低遺言，要佢破開個肚，攞出體內嘅臟器，對佢哋做寫真素描，爲此佢割腕自殺。


柳義泰嘅仔。同阿爸一樣係醫師，但性格遺傳咗阿媽嘅傲慢，對患者欠缺關心，對優秀嘅許浚同佢並列呢回事抱住敵對心。後來，佢受過科舉後合格，但因此同老豆斷絕關係。入內醫院當初，喺楊禮壽眼中睇好佢，從參奉開始任官，順住到奉事、直長、主簿，慢慢青雲直上，就來攞到佢想要嘅嘢時，因爲同女人嘅問題，左遷爲遣明使節團嘅醫員，過咗段絕望嘅日子。


佢出身兩班，係做過司憲府大司憲嘅李政燦嘅女。佢哋帶住謀反冤罪，喺逃亡途中阿爸過身，許浚幫佢搞咗葬禮，李多喜覺得爭佢好多，因爲噉佢哋互相吸引咗。之後因爲畀人追捕，佢同許浚一齊走，後來李多喜嘅污名得雪，回復咗身份，但一度同許浚分離，爲咗同許浚再會，佢一路喺佢之後追佢，捨棄咗身份同佢結婚。


佢係許浚同李多喜嘅大仔。雖然生活貧困，但李多喜有個執念，要畀佢供書教學，於是自幼就入讀書堂，雖然明知自己身份唔得，佢仲係夢想科舉合格後去做官僚。許浚做咗御醫，晉身兩班，於是佢可以受試科舉而合格，之後做咗寧越縣監。


佢係山陰嘅獵人，白丁出身。後來佢搬去漢陽，喺林吾根嘅引介下，同千良太一齊經營藥材商。做獵獲熊膽嘅獵人時佢好窮，做咗藥材商後發咗一大筆。喺齣戲當初，佢收留咗許浚一家，最後冇同佢哋同行返山陰，所以許浚死時佢見唔到一面。


柳義泰嘅老婆。對錢同出人頭地有好強嘅執着。佢理解唔到佢丈夫點解咁爲患者着想，就將飛黃騰達嘅夢想寄託喺個仔柳道知身上，對於阻住柳道知發達嘅許浚將佢睇成眼中釘。柳道知洗心革面、做咗內醫正後，佢就無出演嘞。


佢喺柳義泰醫院做嘢，係柳義泰嘅弟子，但佢嘅醫術唔叻。佢同許浚一齊受試科舉，喺第二次試驗時落第，但佢可以喺內醫院嘅藥房度做嘢，做咗種藥署員，對內醫女紅春一見鍾情。經歷過一番曲折後，終於同紅春結婚，收咗個養女。


喺醫院度採摘藥草。性格溫和，係唯一向許浚打開心扉嘅人。柳義泰教畀佢柳家祕傳膏藥，有段時期佢同林吾根一齊賣藥膏。許浚返到山陰時，佢返入許浚嘅醫院幫手。林吾根話佢「呢個歲數耳同牙齒都仲得」。溫厚嘅性格無變到。


醫院最後生嘅摘藥草嘅人。同班兄弟一齊蝦許浚。喺柳義泰患上胃癌期間，同許浚及明達上山尋找救治草藥。喺許浚搵到藥材中最珍貴罕有嘅山蔘後，因貪念漏夜偷取落山。第二日許浚搵到受傷嘅佢後，得悉山蔘再被其他採藥夫搶走，被許浚痛毆及遺棄山頭。


醫院當中最年長嘅摘藥草嘅人，一直睇唔起許浚，更視佢為威脅地位嘅人。後來許浚晉升為管理藥材倉庫唔憤氣，半夜諗住偷取柳義泰嘅「從醫秘方」，後事敗被柳義泰炒魷。許浚被柳義泰趕走後，氹佢落搭搞「包生仔」行騙，事敗後受到刑罰，最終下落不明。


從先王時代開始就做宮中御醫，係內醫院最有實力嘅人。喺過去，佢同柳義泰鬥「九針之喜」，輸咗，受到咗好大嘅屈辱。柳義泰嘅仔柳道知同佢嘅弟子許浚出現喺內醫院，佢對此幾驚愕，但亦比較公平噉評估佢哋嘅實力。許浚做咗御醫後，佢信賴許浚嘅醫術，將御醫嘅位置完全交託畀佢。


之後因爲張學道嘅請願，御醫楊禮壽直接監查藥房，發覺咗佢哋將啲藥材穿櫃底嘅事，惹來咗御醫嘅憤怒，佢同宋鶴奎一齊左遷去惠民署。佢喺惠民署辯明話「要處理好雜務」，新任嘅內醫院都提調成仁哲喝佢「唔診察，只做雜務，噉攞咩俸祿啊！


醫女之中頭腦最醒嘅人，身爲醫女佢嘅志向係向最高嘅御醫女睇齊。醫女禁止揸針，因爲噉會認爲係侮辱咗醫務官，但佢因爲患者急病嘅變化，而施針治療來應對。大姐大嘅桂琴同世希都對佢讓幾分。做咗醫女嘅叡珍係佢好嘅競爭對手。


對中途入來嘅叡珍態度惡劣。靠住美貌選爲宮廷醫女，對柳道知一見鍾情，因爲勾引唔到佢，僞裝成同柳道知過咗一夜，之後更加喺宮中講咗出來，成功令柳道知左遷。之後冇發生乜事，升格爲內醫女，直到白頭到老都喺內醫院勤務。


佢係同紅春一樣嘅內醫女，但同紅春關係唔好。因爲驚動搖到自己嘅地位，佢唔起用御醫女德琴推薦嘅優秀嘅小賢、睿珍做內醫院嘅醫女，而自私噉據自己判斷起用彩仙、世希、溫池。之後睿珍被迫服侍明國使者而試圖自殺時，佢用針治療咗睿珍，留住佢一條命。


恭嬪嘅二仔，後來做咗朝鮮第15代國王。自細就畀許浚睇住大，所以佢對許浚好尊敬。父王死後，喺混亂中在位，將繼母仁穆大妃幽閉喺西宮，又將佢嘅仔永昌大君蒸殺，因爲噉，佢畀人睇做僅次於燕山君嘅「暴君」。政變後罰佢去江華島流刑，後來再罰去濟州島。


佢曾經係內醫院嘅宮廷醫官，畀御醫楊禮壽指明做佢嘅後繼者，所以佢嘅醫術程度好高。佢同柳義泰係好耐嘅親友，柳義泰喺物質上、精神上都援助佢嘅三積寺。佢同同期入內醫院嘅安光翼嘅妹結婚，佢嘅仔金尚華畀麻風患者捉咗去，佢好絕望噉搜索佢嘅仔，但金尚華已經殺死咗。


佢喺麻風患者一家嘅居所度搜出佢嘅仔，於是將佢一家唔分邊個噉殺曬。佢返去時，佢向麻風患者屋企淨低一人嘅少年懺悔，將死咗嘅仔金尚華嘅名過咗畀佢，收佢做養仔，而佢老婆因爲心悒而吊頸自殺。之後御醫楊禮壽想說服佢留喺內醫院，同佢講佢無過錯，但佢仲係喺內醫院辭退咗。


三積大師嘅養仔。佢出身嘅父母都係麻風病患者。幼年時因爲不幸嘅事，失去咗屋企人，三積就湊大佢。最初佢好憎三積，但見到佢爲咗治療麻風病而賭自己條命時，佢就改觀咗。之後佢跟許浚喺惠民署學醫術，最初係種藥署員，之後做咗醫官參奉。


住喺昌寧時，佢老婆嘅病畀許浚醫好咗，對許浚寄寓咗絕大嘅信賴。前右議政。之後作爲左議政復歸，兼任內醫院嘅都提調，而同許浚再會。到王位繼承嘅派閥鬥爭時，佢作爲光海君派請求過許浚嘅協助。角色原型係做過宣祖左議政嘅嬪宮老豆柳希春。


Oliver Wendell Holmes, Jr.係美國法學家。打過南北戰爭。1902年西奧多羅斯福提名佢做美國最高法院大法官，直到1932年90歲先退休。佢最出名係1919年嘅一份言論案件整咗即刻又明顯嘅危險嘅原則出嚟，同1927年一份支持政府將弱智人絕育案寫咗句「三代都痴就夠」俾人鬧係優生主義者。


港詭實錄係一隻以香港嘅都市傳說做背景嘅恐怖遊戲。由Ghostpie Studio制作，Ghostpie Studio以及Gamera Game發行。2020年1月6號喺Steam平台上架，另外計劃緊喺PlayStation 4平台度推出。


中度颱風係中華民國一種颱風分級，出自交通部中央氣象局。佢強度介於「輕度颱風」與「強烈颱風」之間。中度颱風分級，相當於中國大陸同香港嘅颱風到強颱風，即中心持續風速達每秒32.7公尺到每秒50.9公尺之間。


鍾玲玲，係60年代香港著名女歌星、演員。佢唱英語歌和國語時代曲為主，為邵氏唱咗好多首電影歌曲。鍾玲玲唱英文歌，字正腔圓，完全沒有口音。她係香港無綫電視開台時嘅台柱歌手，主持歌唱節目，經常喺《歡樂今宵》亮相，亦有喺其他節目做嘉賓。


套片配音人有馬丁·薛特、傑森·亞歷山大以及巴瑞·波斯偉克等人。佢發行之後，得咗好多DVDX獎項，有最佳動畫電影、最佳導演、最佳編輯以及最佳電影音樂等。迪士尼喺2008年9月16號，再發行呢部片。 套片嘅DVD分別由中錄德加拉同埋博偉喺中國大陸同台灣發行。


大部由美係日本足球員，踢後衞，曾經喺1991～2004年間為日本女子足球代表隊出場85次，入咗6球。佢代表日本參加過1991年FIFA女子世界盃、1995年FIFA女子世界盃、1996年夏季奧林匹克運動會、2003年FIFA女子世界盃同2004年夏季奧林匹克運動會。


源禾路係香港新界沙田區一條馬路，係城門河北岸嘅主要街道。條街南便由沙田大會堂開始，沿住城門河下游，北便去到火炭渠一帶，全長1.5公里左右。條街因為連接瀝源同埋禾輋而有呢個名。條街嘅前身係沙田繞道其中一部分。


Factor係Slava Pestov建立嘅堆疊導向程式語言。Factor係動態型別嘅，有自動嘅記憶體管理方法，仲有元程式設計特徵。語言有一個單一嘅實現，特徵包括自宿主嘅最佳化編譯器同埋一個整合式開發環境。


X JAPAN係一隊日本搖滾樂隊組合，1982年由負責打鼓同鋼琴嘅YOSHIKI同負責主音嘅Toshl為中心開始，最初樂隊叫做 X，1988年，出版首張專輯「VANISHING VISION」，由自組嘅唱片公司發售，而且喺地下音樂排行榜上長期排頭位，創地下樂團最暢銷記錄，之後同 SONY 簽約。


後嚟喺1989年推出第二張專輯「BLUE BLOOD」，確立咗佢哋嘅音樂風格，同時憑單曲「ENDLESS RAIN」，獲得日本有線大賞最優秀新人賞同全日本有線大賞最優秀新人賞，而且榮獲ORICON排行榜一九八九年度新人最佳唱片銷售量第一名。


「醬油」現代日文發音係「shōyu」，擺咗落「se」嗰格其實係考古音錯配嘅結果。「醬油」嘅日文漢字發音同「正油」一樣，喺十九世紀、二十世紀初，日本曾經興過用「歷史的假名遣」，追溯平安時代嘅發音嚟寫日文假名。


呢張唱碟收錄咗21隻歌，呢張唱碟收錄咗MIRROR出道到依家嘅6隻團隊歌，仲有姜濤、陳卓賢、柳應廷、江𤒹生同盧瀚霆5位成員嘅15隻精選歌。呢張唱碟係開賣第一日已經賣斷市，而喺網上更加有人炒到去港紙2800蚊。


創辦造船廠John I. Thornycroft & Company公司嘅John Isaac Thornycroft喺1895年整第一架蒸汽貨車，其後成立咗一間新公司去出蒸汽車，1902年出第一架汽車。


1948年，Thornycroft嘅製車同埋造船又再分家，製車部自John I. Thornycroft分拆成Transport Equipment  Ltd。Transport Equipment 喺1961年俾Associated Commercial Vehicles收購，並喺1962年成為利蘭一部分，再喺1968年成為英國利蘭汽車公司一部分。


由於利蘭旗下有另一間特種車製造廠Scammell，因此Transport Equipment 喺1972年停止運作，而佢嘅特種車生產就搬咗去Scammell喺屈福間廠。Thornycroft車系喺1977年停產。


2019年10月8號，黃健茵被發現浮屍鴨脷洲海怡半島。屍體被發現嘅時候，身處示威者裝束。後來有聲稱閉路電視影到佢跳海，但有網民提出多項疑點，包括黃健茵屍體被撈起嗰陣穿長袖衫，但閉路電視入面個女仔著短袖衫。


北河街體育館，香港室內體育館之一，喺深水埗基隆街三百三十三號，北河街市政大廈五、六字樓，另外三邊為北河街、大南街同桂林街，英文叫Pei Ho Street Sports Centre。行政上歸深水埗區。


喺某啲國家如美國，部份股東如創業時嘅股東，可以喺股東大會獲得高過佢哋持股比例嘅投票權，例如持有一股股票但係擁有兩股股票嘅投票權。一般嚟講，股東會都係由公司嘅負責人親自主持。另外，為解答股東公司法令與財務問題，需要指派律師與會計師列席。


佢由關東大學學院附屬關東學院六浦小學同埋關東學院大學經濟部畢業之後，去咗哥倫比亞大學攻讀政治碩士，期間做咗戰略與國際研究中心嘅非常任研究人員。讀完書之後，佢回流返日本，做咗老豆嘅私人秘書。後嚟老豆純一郎響2008年宣佈退出政界，所以佢就做咗純一郎嘅接班人，響第45屆眾議院議員選舉神奈川縣第11選區當選眾議院議員，重連續四屆響同一個選區當選。


響2020年，佢老婆瀧川雅美生咗個仔，佢話要陪個老婆，所以要求放產假，係日本政界第一個放產假嘅官員。但係爾件事就響日本引起極大爭議，有好多人話佢一個堂堂大男人，應該要以事業為先。不過進次郎就話，陪老婆係好應該嘅事，重話自己要帶頭改變日本古老、大男人嘅思想。


出事係星期日下晝兩點半，新大嶼山巴士嘅36座位巴士由昂坪開去梅窩，喺羗山同深屈道交界避一架私家車，失控撞向右邊山坡，反彈撞穿防撞欄，跌咗300呎之下嘅山坑。唔死得嘅乘客話，架巴士落地嗰吓，十足爆炸咁。


2011年3月29號，紫荊俠喺Facebook上面誕生。因為財政司司長曾俊華宣佈向每個香港市民派現金6000緡，於是紫荊俠喺2011年5月開始行動，將佢將會攞到嘅6000緡，向失業人士派錢派糧。紫荊俠有超強嘅正義感同同情心，出場時下下都以低胸裝示人，著上黑色緊身衫、皮靴、蒙面頭套配紫色眼罩挺身而出，派錢濟貧，拯救窮人。


1980年8月18號，鄧小平喺會議上發表咗《黨同國家領導制度嘅改革》嘅講話，提出對現行制度存在嘅官僚主義、權力過分集中、家長制、領導終身制等各種弊端必須進行改革，而8.18講話亦成為咗1980年代中國政治體制改革嘅開端。


1982年12月，第五屆全國人民代表大會第五次會議通過咗《八二憲法》，係第四部中華人民共和國憲法。憲法規定國家主席、副主席、國務院總理、副總理、全國人大常委會委員長、副委員長、最高人民法院院長、最高人民檢察院檢察長等國家領導人嘅任期同全國人民代表大會相同，「連續任職不得超過兩屆」，象徵廢除領導人終身制正式確立。


1987年10月，中共十三大召開，鄧小平離開咗中央委員會同中央顧問委員會嘅崗位，開始部署退休安排。1989年11月，中共十三屆五中全會上，鄧小平辭咗中共中央軍委主席嘅職務，第二年再辭埋國家軍委主席嘅職務，正式退休，以行動廢除咗領導人終身制。


2002年11月，中共十六大召開，以江澤民為首嘅中央領導集體成員，唔再出任新一屆中央委員會委員，開始離開領導崗位，將中共中央總書記權力移交畀以胡錦濤為首嘅第四代中央領導集體。不過江澤民卸任中共中央總書記嘅職務後，仍然繼續做咗兩年中央軍委主席嘅職務，繼續執掌軍權。


2012年11月嘅中共十八大，胡錦濤將總書記同中共中央軍委主席嘅職務交畀習近平，唔再擔任黨內職務，正式「裸退」，習近平稱贊胡錦濤帶頭離開領導崗位係高風亮節嘅表現，標誌住廢除幹部領導職務終身制進一步完善。


經過長期努力，我哋喺解決呢啲重點問題上面都取得咗決定性進展。我哋廢除咗實際上存在嘅領導干部職務終身制，普遍實行領導干部任期制度，實現咗國家機關同領導層嘅有序更替。」中共黨刊《求是》雜誌2019年第18期重發咗呢篇講話。


2018年，中共中央向十三屆全國人大提議修改憲法，其中包括刪除國家主席同副主席嘅連任限制。原先，根據鄧小平喺1980年提倡嘅廢除領導人終身制，重新設立原來被廢除嘅國家主席同副主席，任期係五年一屆，連任唔能夠超過兩屆。


修憲雖然刪除咗連任限制，但冇增減主席權力。不過從1993年開始，國家主席同中共中央總書記同埋中央軍委主席形成「三位一體」嘅制度，根據中國共產黨嘅領導原則同「槍桿子裏面出政權」嘅政治理念，黨總書記同軍委主席係中國政治體系入面擁有最大權力嘅兩個職務，而呢兩個實權職位喺《中國共產黨章程》入面都冇連任次數嘅限制。


由於「三位一體」制度，國家主席嘅連任限制被取消之後，最高領導人擔任嘅職務唔再有任期制嘅約束，有分析人士擔心咁意味住廢除領導人終身制實質上被打破，好似第一代領導人毛澤東可以終身做中國共產黨中央委員會主席直到佢死為止。


修憲之後，中共中央總書記、國家主席、中央軍委主席三個職務都冇連任限制，原則上可以無限連任。由於目前社會主義國家入面，古巴、越南、老撾嘅國家領導人都有連任次數限制，喺呢個修正案獲得通過之後，中國將成為北韓之外，另一個最高領導人可以終身任職嘅社會主義國家。


2019年11月，BBC發表文章認為「習近平治下嘅中國有可能走上蘇聯布里茲尼夫嘅老路」，認為布里茲尼夫上台之後結束咗赫魯曉夫開始嘅改革同有自由化色彩嘅承諾，加強咗國家集中控制，呢點同習近平上台之後嘅做法相似。


沖涼做愛係指喺私人或公共場所嘅浴室入面性交。世界上有好多地方，包括商店，酒店，酒吧，飯店，飛機同大學，都發生過沖涼做愛。人類學家海倫·費舍爾就話，當一個人同第二個人一齊喺沖涼房嗰陣，他們會取消咗自己嘅「防禦」。


喺一啲宗教度，禁食被睇做係一種修行嘅形式，目的係加強靈性、淨化心靈、培養克制同自律嘅品質。例如基督教入面，禁食被視為一種禁慾期嘅方式，目的係更專注地同上帝溝通。伊斯蘭教亦有斋月期間嘅禁食，穆斯林喺日出同日落期間唔進食。


除咗宗教方面，禁食亦有一啲健康同生理上嘅好處。有啲人揀進行間歇性禁食，即喺一日特定時間段內唔進食，以促進身體嘅新陳代謝、控制體重同改善健康狀況。研究亦顯示，適度嘅禁食可能對心血管健康、炎症反應同血糖控制有正面嘅影響。


都翕係一種R&B，起源於1940年代嘅非裔美國後生仔，主要喺美國一啲大城市好似紐約、費城、芝加哥同華盛頓特區度流行。佢有人聲合唱嘅特點，淨係需要好少樂器，就可以將引人入勝嘅旋律線傳遞到簡單嘅節拍當中。


喇叭花有好幾個分支，亞洲、非洲、美洲等。除咗喇叭花同變色牽牛，同為牽牛屬之下，二者同系嘅，全部出自熱帶美洲，合理推斷喇叭花都係出自美洲熱帶。之不過亞洲文明，好早就有喇叭花記載，點樣由美洲去到亞洲。就成疑問，或者同如同蕃薯種籽，由人類由太平洋渡海帶出去。


資助多個項目，支援廣告業喺數碼年代應對挑戰同把握機遇，包括「微電影『創+作』支援計劃」、「香港初創數碼廣告企業Ｘ出版宣傳支援計劃」、「數碼廣告業新畢業生支援計劃」等，協助初創同中小型廣告製作公司發展，並為廣告業培育新血。


每年資助業界舉辦「設計營商周」、「deTour」、「DFA設計獎」、「Fashion Asia Hong Kong」、「Centrestage」等盛事，亦資助「設計創業培育計劃」、「時裝創業培育計劃」、「Redress Design Award」、「香港智營設計大賞」、「PMQ Seed」等項目，為業界培育或發掘人才同建立品牌，以及喺社區同學校層面推廣設計思維。


資助業界推出「動畫支援計劃」、「香港遊戲優化和推廣計劃」、「『港漫動力』－香港漫畫支援計劃」、「香港數碼娛樂業新畢業生支援計劃」等項目，以培育人才同協助初創企業發展。資助嘅「香港漫畫星光大道」，唔單止係全球首條以漫畫為主題嘅星光大道，亦係香港重要嘅地標之一。


為唔同項目提供資源，包括資助「香港國際電影節」，通過「電影發展基金」為香港中低成本嘅電影製作提供部分融資，資助「香港影視娛樂博覽」、「香港電影金像獎」等盛事，還推出「首部劇情電影計劃」、「薪火相傳計劃」、「劇本孵化計劃」等項目以培育新一代電影工作者。


為支持香港創意產業參與國內大循環同開拓國際市場，資助香港各創意界別到大灣區其他城市同一帶一路國家舉辦展覽、交流活動等，或同大灣區其他城市合辦唔同項目。「創意香港」亦組織業界到呢啲地區考察，或喺當地舉辦巡迴展覽，推動跨地域創意產業交流同合作。


多年嚟資助喺內地同歐洲大型書展中設立「騰飛創意－香港館」，以協助印刷同出版業界開拓市場，並資助出版界嘅「想創你未來－初創作家出版資助計劃」、「香港出版雙年獎」、「香港智能電子書庫」，分別培育香港新進作家、表揚香港出版嘅優秀華文出版物同鼓勵業界轉型。


電影服務統籌科特別效果牌照組專責對電影、電視、廣告片製作同演唱會、舞台、主題公園表演中使用嘅特別效果物料作出規管，以及簽發燃放特別效果物料許可證，讓業界可以僽合適嘅環境下製造特別效果，令到各式各樣嘅娛樂項目同活動得以順利進行，促進創意產業嘅發展。


影片全長約35分鐘，記錄咗部分反逃犯條例修訂運動嘅標誌性事件，如香港中文大學衝突、香港理工大學衝突等事件，仲有對現場示威者同學者嘅訪問，影片都記錄咗2020年反逃犯條例修訂運動嘅結束同香港國家安全法通過等事件。


喺2021年3月，呢套紀錄片獲列入第93屆奧斯卡金像獎一啲提名嘅最後五強，但亦因為咁引來中共中宣部下令封殺，要求官媒低調處理，選擇唔敏感嘅內容報道，中央電視台亦將會取消直播。輿論批評，呢啲係中國大陸當局對意識形態嘅管控，希望通過屏蔽加上洗腦，阻止民眾了解真相。


比沙路早喺1999年已經入選秘魯足球代表隊，係秘魯足球代表隊隊長。由於國家隊實力有限，比沙路未出席過任何世界盃嘅賽事，而多喺美洲國家盃上比賽。最近一次隨隊出賽係2007年度嘅美洲盃。比沙路希望代表國家出征2010年FIFA世界盃嘅外圍賽，但同原主教練拿華路不和。


交番，日本派出所咁，日本警察之下地方組織，歸警察署地域課管。交番實情交番所畧稱。而交番意思，交代同立番合成。交代指巡查交代，立番指站崗同輪值，企喺度註守，當初真係有人企喺所門口。差人通常二三個，廿四個鐘輪班。


交番英國地方睇成盒，即box，皆因佢原型四四方方咁，而盒喺英文，又有亭咁解，有如telephone box，電話亭。英文就叫佢police box，差亭咁解，亦即更亭。現今更常見寫法，交番直音kobān，或者無標號koban。


1972年12月生效嘅《朝鮮民主主義人民共和國憲法》規定設立中央人民委員會做國家權力最大領導機關，由國家主席負責。1992年4月對憲法作咗修改，將國家主席兼北韓武裝力量最高司令官同國防委員會委員長條款刪走。


因為細個嘅興趣，令到佢成為鐵路研究家，響產經新聞社上面都有份定期投稿，文章名係「鐵路物語」，而呢版文章都廣為人知。另外，佢曾經做過日本交通公社博物館調査員、交通博物館館長，又加入鐵道迷之會。同時之間，佢又係作曲家，間中都會幫啲中小學作校歌。


雖然兩公婆生活貼地，睇落過得好幸福，但其實就一直不和，原因係昭和天皇夾硬將和子嫁畀平通，所以平通根本唔鍾意和子。另外，平通都被指成日出去溝女，唔理和子。有人認為和子有可能返去同老豆昭和天皇講咗呢件事，而昭和天皇一嬲之下就搵人殺咗平通，所以呢個係佢死嘅「導火線」。


兩日後，終於由交通博物館報警，最後畀人發現平通響涉谷區千駄谷同陪酒女前田美智子一齊死響前田嘅屋企，判斷兩人嘅死亡時間係響1月27號晏晝一點鐘至五點鐘呢段時間，死因係一氧化碳中毒。響同月29號，佢嘅死透過宮內廳發表，和子聽到之後好亂，唔知點算好，最後老豆昭和天皇嚟弔問，安慰之下先至好少少。


木岡二葉係日本足球員，踢中場，曾經喺1981～1996年間為日本女子足球代表隊出場75次，入咗30球。佢代表日本參加過1991年FIFA女子世界盃、1995年FIFA女子世界盃同1996年夏季奧林匹克運動會。


呢個站一共有4個出入口，分別係A、B同埋C、D，其中B出入口同天匯廣場相通。喺2017年11月14號開始實行嚴格安檢制度之後，除咗往返B出入口同天匯廣場之間毋須接受安檢之外，其它出入口之間當成過街通道往返嘅話，都要接受人過安全門、物過X光機、液體過檢測儀嘅制度。


呢個站係最先喺1997年嘅《廣州市城市快速軌道交通線網規劃研究》入面出現咗，嗰時嘅3號綫就搞咗呢個車站出嚟，而位置就喺而家呢度，不過喺2003年嘅方案入面嘅路線就變咗而家嘅5號綫，不過車站就冇變到，重係話搞返呢個站出嚟。


呢個站開通初期凈得C同D兩個出入口，位置都喺嗮花城大道嘅北邊，而南邊啲出入口直到2013年8月6號先至出現，嗰時開咗A口，而凈低個B出入口喺2017年1月12號先至開埋。尤其喺B出入口嘅通道邊，整咗同天匯廣場地庫連埋一齊嘅聯絡通道，入面整埋自動人行道出嚟。


《分歧者·異類叛逃》係一部2014年嘅美國反烏托邦科幻動作電影，由Neil Burger做導演，改編Veronica Roth嘅2011年小說《Divergent》。套片係「分歧者電影系列」嘅第1部電影。


荷斯蒂利安喺251年7月至11月間短暫在任羅馬皇帝。荷斯蒂利安生年不詳，251年5月佢阿哥赫倫尼烏斯獲佢阿爸德西烏斯陞為奧古斯都嘅同時受封為凱撒。當德西烏斯同赫倫尼烏斯於同年嘅阿伯里圖斯戰役戰死，加盧斯被擁護為新任皇帝後，荷斯蒂利安隨即獲陞為奧古斯都，成為共治皇帝，之後兩人共治咗一段時間，直到荷斯蒂利安喺251年11月去世為止。


荷斯蒂利安生年不詳，父親係將軍德西烏斯，母親就係赫倫尼亞·埃特魯西拉。249年9月，德西烏斯率兵平亂嘅時候獲佢支軍隊擁立為皇帝，之後佢喺維洛那戰役擊殺時任皇帝阿拉伯人菲利普，獲得元老院承認為佢嘅繼任者。


251年夏，德西烏斯同赫倫尼烏斯喺徵討哥德嘅阿伯里圖斯戰役中陣亡，之後將領加盧斯被軍隊擁護為新任皇帝。為安撫大眾，佢隨即將荷斯蒂利安陞為奧古斯都，成為共治皇帝。兩人共治咗一段時間，直到荷斯蒂利安喺251年11月去世為止。


安東尼·美臣，全名安東尼·佐治·道格拉斯·美臣，係美國前籃球員，佛羅里達州邁阿密人。佢喺NBA打過13年籃球，效力過新澤西籃網、丹佛金塊、紐約力搏、密爾華基公鹿同埋夏洛特黃蜂呢啲籃球隊。重喺NBA歷史以嚟，俾人話咗嗰時比較出名嘅「超級第六人」嘅稱號。


安東尼·美臣喺1966年12月14號喺美國佛羅里達州嘅邁阿密市出世，1988年從田納西州大學畢業，跟住入咗NBA打波。喺嗰時俾波特蘭拓荒者隊先至好勉強噉揀咗佢入去打波，跟住無耐就炒咗，之後去咗土耳其同埋委內瑞拉嘅籃球聯賽打波，直到1991年先至返NBA，加入紐約力搏隊打波。


12月3號，無畏號離開諾福克，8號開始橫越巴拿馬運河。喺通過科倫期間曾一度觸地擱淺，艦艏輕微受損，脫困後喺巴爾博亞稍作維修，14號繼續行程，最終喺22號抵達亞拉米達。接著無畏號先維修艦艏，然後搭載飛機及軍資，1944年1月5號離開亞拉米達，10號抵達珍珠港，並換上第六航空團。


無畏號喺珍珠港拆除咗損壞嘅艦舵，並填補艦體破窿。 29號無畏號離開珍珠港，打算喺冇艦舵嘅狀態下，直接返回三藩市。但當無畏號離開珍珠港冇幾耐，隨即失控，使史伯格要向珍珠港求救。當珍珠港派出八艘艦隻前嚟協助時，海面又颳起強烈西南風，使無畏號無法安全進入港口，只好喺近海下錨停泊，直到3月3號才成功進入珍珠港。


直到1944年5月30號，無畏號才完成維修。 6月9號，無畏號前往珍珠港，喺14號抵達，並喺近海訓練。 8月16號，無畏號與企業號及獨立號一同前往埃尼威托克，喺24號抵達，並與早前參與菲律賓海海戰嘅艦隊會合。


此時大西瀧治郎派出近60架飛機，由菲律賓飛往空襲第三分隊，並喺9點38分重創咗普林斯頓號，最終由美軍於傍晚以魚雷自沉。 10點10分，小澤治三郎從航空母艦派飛機作第二波攻擊，於正午12點12分抵達，但第三分隊未再受損。


26號清晨5點，無畏號嘅第二分隊終於與第一分隊會合，而漢考克號亦返回第二分隊。 6點兩支分隊派出第一波飛機追擊粟田，又喺8點10分及12點45分派出第二波及第三波攻擊，最終僅擊沉能代號及早霜號，並重傷熊野號。


11月5號，第一及第三分隊喺波利略外海與第二分隊會合，然後分別攻擊仁牙因灣、北錫布延海及馬尼拉灣三地嘅日軍機場及補畀艦隻，並擊沉咗嗰智號，摧毀地面多架飛機。下午列星頓號遭自殺飛機擊傷，迫使麥凱恩將旗艦轉至胡蜂號。


1945年2月11號，無畏號完成維修，並喺16號再次前往西太平洋，於3月2號抵達珍珠港。接著無畏號與富蘭克林號及巴丹號前往烏利西會合艦隊，喺13號抵達。 次日第五艦隊離開烏利西，前往支援沖繩戰役，並先空襲九州，削弱該處嘅日軍空中力量。


4月7號上午8點23分，艾塞克斯號嘅偵察機發現大同號。 斯普魯恩斯曾打算命戰艦迎擊，但為免登陸部隊遇襲，將任務交畀航空母艦。 9點15分密茲契先派16架戰機再作偵察，並命第一及第三分隊預備攻擊。此時無畏號嘅第四分隊仍忙於掩護沖繩，要到45分才進入作戰距離。


8月21號，無畏號、安提頓號及卡伯特號啟程前往日本，以協助盟軍佔領當地。途中安提頓號因機件故障而要到關島維修，無畏號與卡伯特號兩艦則喺25號與艦隊會合。接著無畏號兩艦分別到日本本土、仁川及大沽等地，協助盟軍佔領日佔土地。


10月8號無畏號離開渤海，與列星頓號、漢考克號及班寧頓號等艦繼續喺日本及西太平洋執勤，喺14號進入橫須賀船廠休整。 12月2號無畏號離開橫須賀，於15號返抵聖佩德羅。 1946年2月4號，無畏號轉到三藩市，並開始封存待命。


1947年3月22號，無畏號退役，繼續喺三藩市封存。此時海軍正打算為艾塞克斯級作現代化改建，但要到韓戰爆發後，才有充足經費。1952年2月9號，無畏號短暫返回現役，由三藩市前往東岸嘅紐波特紐斯造船廠。


1955年1月9號，無畏號喺關塔那摩灣一帶考核飛行員，並曾到訪太子港。5月28號，無畏號前往地中海巡航，喺6月7號抵達西班牙加的斯灣。接著無畏號途經直布羅陀，並嗚放21響禮炮，慶祝英女皇伊莉莎白二世生日。


1958年1月22號，無畏號進入諾福克船廠稍作維修，然後留喺近岸執勤，並曾到訪紐約。6月9號，無畏號搭載美國海軍學院嘅學員，前往北大西洋考核，並途經里斯本、奧斯陸及鹿特丹，喺8月8號返抵諾福克。稍後無畏號前往梅港維修，然後到加勒比海訓練演習。


1959年2月13號，無畏號與羅斯福號一同前往地中海，並喺3月1號於直布羅陀接替蘭道夫號及福萊斯特號。稍後無畏號先後到訪帕爾馬、那不勒斯、巴塞羅那、雅典、康城、巴勒莫及利佛諾，喺8月18號由艾塞克斯號接替，於30號返抵諾福克，並進入船廠維修。


1960年1月，無畏號完成維修，前往加勒比海試航，然後留喺近岸訓練。要到8月4號，無畏號才再次離開諾福克，到地中海巡航。稍後無畏號造訪利佛諾、菲烏米奇諾、雅典、伊斯坦堡、貝魯特、那不勒斯及羅塔島，於1961年2月17號返抵諾福克。


1961年8月4號，無畏號再次前往地中海，先喺17號於直布羅陀接替羅斯福號。稍後無畏號與北約海軍演習，並先後到訪那不勒斯、克基拉島、羅德島、雅典、熱那亞、利佛諾、康城及巴塞羅那，最後喺1962年2月17號由香格里拉號接替，於3月1號返抵諾福克。


5月24號，太空艙因技術問題而偏離原定降落點，喺無畏號230哩外遠處濺落。無畏號先派直升機救走太空人，然後打撈太空艙，於31號返抵諾福克。 7月6號無畏號到海上考核海軍學院學員，並到訪魁北克，於期間開放予公眾參觀，最後喺8月5號返抵諾福克。


1963年1月23號，無畏號前往關塔那摩灣訓練，並造訪金斯敦，於3月23號返抵諾福克。 5月13號無畏號前往紐約，再次開放予公眾參觀，並喺23號返回諾福克。 6月及8月無畏號到北大西洋考核軍校學員，於10月1號返抵諾福克。


稍後無畏號繼續喺近岸訓練。 1965年3月，無畏號前往加勒比海，擔任雙子座3號嘅救援船。 23號雙子座3號升空，為美國首次雙人太空任務。太空艙喺返回時偏離預定濺落點，故無畏號先派直升機救走太空人，接著才打撈太空艙。


1966年4月4號，無畏號離開諾福克，途經好望角，前往西太平洋參與越戰。此時正值美軍將滾雷行動升級，加大力度轟炸北越。為增加空中攻擊力，海軍將無畏號嘅反潛機隊替換，轉為搭載攻擊航母嘅機隊，以用作輔助攻擊航母。


10月無畏號與奧里斯卡尼號空襲咗海防市嘅港口及船廠設施，又喺11月與珊瑚海號切斷寧平市附近河道嘅鐵路橋，並喺該區摧毀咗25列火車卡。 不過，北越密集嘅防空火力使美軍損傷慘重。整次巡航，無畏號一共有12架飛機被防空砲及飛彈擊落。


返國後無畏號留喺近岸執勤，並將母港轉到羅得島州嘅昆錫點海軍基地。 9月8號，無畏號喺詹姆斯鎮外海訓練時一度擱淺，喺兩小時後脫困。 10月到11月期間，無畏號到加勒比海訓練，然後回國修理。 1970年9月到11月，無畏號再次到加勒比海作反潛訓練。


1971年4月16號，無畏號再次作遠洋巡航，前往北大西洋及地中海，與北洋海軍演習，並曾到訪里斯本、普利茅斯、基爾、嗰唔勒斯、康城、巴塞羅嗰、漢堡、哥本哈根、格里諾克、蘇格蘭羅塞斯、樸次茅斯及卑爾根。巡航期間，無畏號曾到波羅嘅海以及北極圈內嘅巴倫支海，追蹤蘇聯潛艇，喺10月15號返抵昆錫點。


1972年7月11號至10月15號，無畏號曾到北大西洋執勤，然後預備最後一次遠洋巡航。 11月24號，無畏號先後到地中海及北大西洋巡航，與北約海軍演習，並先後到訪鹿特丹、里斯本及若干意大利、希臘與法國港口，於5月4號返抵昆錫點，並預備退役。


此後無畏號博物館逐漸成為紐約市地標，以及多項活動舉辦地點，平均每年有915,000人參觀。 2001年九一一襲擊後，聯邦調查局曾以無畏號作為臨時辦公地點。電影《驚天奪寶》及《我係傳奇》，均曾喺無畏號取景。


李揚敬，字欽甫，係中華民國時期嘅政治人，廣東東莞人。曾經做過國民政府西南軍政委員會主席同國民政府第一集團第三軍軍長，及廣東君正學校副校長。從1949年8月開始做咗國民政府廣州市最後一任市長。中華人民共和國成立後去咗臺灣臺北定居，期間亦做過國民大會代表、光復大陸設計委員會委員同埋總統府國策顧問直到1988年7月20號過身為止。


人狗關係可以追溯到15000年前喺德國波恩 Oberkassel 發現一隻狗同兩個人一齊合葬。長久以嚟，狗都被稱呼為「人類最好嘅朋友」，用來形容狗對人類嘅陪伴同埋忠誠。生物學上有啲學者亦會話人狗關係係屬於生物學上嘅互利共生。


人同狗之間連結首先由 Boris Levinson 確定，而Boris Levinson係知名於無意中發現寵物治療嘅科學家。嗰陣佢發現有啲唔肯同人溝通或者有社交障礙嘅小朋友，會同佢隻狗Jingles有正面嘅互動。


而佢嘅發現後來就畀Sam and Elizabeth Corson，兩位專門研究寵物治療嘅先驅科學家進一步確定。喺1983年，科學家Leo K. Bustad喺維也納一個學術會議發表咗一個關於人類同寵物之間關係嘅演說，確立咗「human–animal bond」呢個學說詞語。


狗喺1970年代開始，就喺唔同嘅位置幫助人類。例如，有研究指出狗嘅嗅覺好犀利，可以感受到人類嘅恐懼，擔心同埋信心。所以，狗有時會用變身幫助視障人士，行動不便，或者有其他醫療需要嘅人類。喺部分醫院，有狗狗幫助嘅治療亦會被叫做動物輔助治療。


狗亦可以安撫人類情緒，有時會出現喺安老院，大學或者其他地方。例如，香港大學圖書館就有一隻叫Jasper嘅英國古代牧羊犬，擔任治療犬角色，喺大學幫助同學舒緩考試壓力。港大仲同佢整咗一張職員證。面對孤獨，抑鬱或精神病困擾嘅人，見到呢啲治療犬，好多時都會搵到安全感。


第一本Ghost Rider單行本漫畫喺1973年出版，相對於其他美國漫畫超級英雄可以講係最後生。故事係講一個電單車特技人 Johnny Blaze，將自己嘅靈魂出賣嚟交換摯愛條命，結果受到詛咒，每晚變成邪靈上身嘅惡魔，騎住架地獄之火骷髏頭電單車周圍搞嘢。


第一代 Ghost Rider 喺 1967年2月出現，嗰陣嘅 Ghost Rider 叫做 Carter Slade。後來Marvel Comics要推出新嘅 Ghost Rider 故事，所以將原版 Ghost Rider 改名為 Phantom Rider。


Phantom Rider 個造形同而家嘅 Ghost Rider 好唔同，佢係一個成白雪雪，帶面具，Phantom Rider 都唔係渣電單車，而係騎馬。同一個普通西部牛仔無乜分別，係一個靈異西部故仔。


Carter Slade 全身白雪雪其實係嚟自印地安巫醫一種裝備，令佢喺夜晚可以發光，結果喺以前落後嘅美國西部啲人，喺夜晚見到呢個發光嘅人，就以為佢係鬼，所以就叫佢做 Phantom Rider，好多壞人就係因為咁畀佢嚇親。


Johnny Blaze 係一個電單車特技人，佢為咗救佢患咗不治之症嘅繼父 Crash Simpson，而將自己嘅靈魂出賣咗畀 Mephisto，之後佢變成一個着住火嘅骷髏頭，而且會得到惡魔嘅力量，四周圍幫 Mephisto 搞搞震。


而由於 Zarathos 係 Mephisto 嘅奴隸，所以 Mephisto 仍然可以有限度咁控制 Johnny Blaze。一方面佢用惡魔嘅力量去伸張正義，另一方面佢又俾 Mephisto 控制去做壞事，於是形成 Johnny Blaze 喺 Ghost Rider故仔入面，經常充滿住好多人性掙扎。


第二代 Ghost Rider 喺 1990年3月出現，有一次 Daniel Ketch 同佢家姐 Barbara 俾班歹黨搞，之後有一架神秘電單車喺 Daniel Ketch 面前出現， Daniel一騎上咗架電單車之後，就變成咗Ghost Rider，雖然之後將啲歹黨打走，但就救唔到家姐，結果佢家姐俾班歹黨入面一個叫 Blackout 嘅人殺死咗，因為咁佢就成為咗「黑夜之子」。


Ghost Rider 最搶眼係佢個火焰骷顱頭，除此之外，由於佢係電單車特技人，所以電單車技術好勁，當佢變咗做 Ghost Rider 之後，佢架電單車甚至可以喺任何平面，包括喺水上面都一樣可以行，而且快到無影。


薩德·穆罕默德·達烏德·汗，多數人會叫佢做達烏德·汗，係阿富汗政治人，響1953年至1963年出任總理。佢響1973年發動政變，推翻時任國王穆罕默德·查希爾·沙阿，出任阿富汗共和國第一任總統。佢響1978年嘅四月革命入面被暗殺。


達烏德響喀布爾出世，係巴拉克宰王朝成員，係外交官穆罕默德·阿茲·汗個仔，穆罕默德·納弟·沙阿嘅侄仔。佢響法國讀書，1929年返阿富汗後響喀布爾軍事學院讀書。佢先後出任國防部長、內政部長、阿富汗駐法國、瑞士、意大利大使、中央軍團司令。


1953年，佢畀堂細佬穆罕默德·查希爾·沙阿任命為阿富汗總理，接替沙阿·馬茂德·汗。同親美嘅馬茂德唔同，達烏德親蘇，一上台就同蘇聯打好關係，亦因為同蘇聯關係密切而畀人叫「紅色親王」。佢多次要求蘇聯軍事援助阿富汗。


「杜蘭線」，一條劃定咗巴基斯坦同阿富汗嘅邊界線，將呢到嘅普什圖人區域一分為二，東面屬於英屬印度，西面就屬於阿富汗。1947年印巴分治之後，當地嘅普什圖人表示唔想畀巴基斯坦統治，要建立另一個國家。阿富汗嘅支持令到巴基斯坦好嬲，跟住就係外交衝突，巴基斯坦更加三次封鎖邊界。


咁啱呢件事發生響達烏德執政時代，而佢又係個民族主義者，所以佢為咗向巴基斯坦施加壓力而單方面關咗邊境，令到本身運去巴基斯坩嘅貨物路線斷咗。貨物賣唔出就自然蝕錢，達烏德只好求蘇聯幫助，同蘇聯越走越近，亦因咁傷害到阿富汗嘅唔結盟地位。


1975年，佢將阿富汗中央銀行國有化，同年訪問多個中東國家。響對外，佢繼續加深同蘇聯、美國兩國嘅友好關係，同時又保持距離。達烏德響後期開始企圖減少對蘇聯嘅依賴，加強同美國嘅關係，亦開始壓制包括人民民主黨響入面嘅左派勢力。


1978年，達烏德為咗清除國內左派勢力，下令要捉人民民主黨嘅塔拉基、卡爾邁勒、阿明、潘吉舍里等領導人。阿明下令潛伏響空軍嘅成員發動政變。4月27號，人民民主黨發動政變，因為達烏德錯判形勢，所以叛軍好快就打入總統府，同支持總統嘅守衛隊打仗。


總監票人話收返一百九十九張選票，同發出嘅選票數目一樣，選舉有效。何厚鏵攞到一百六十三張，區宗杰攞到三十四張，棄權票兩張。之後由錢其琛宣布，何厚鏵贏出做澳門第一任行政長官。之後會由籌委會報請中央人民政府任命。


大會結束之後，何厚鏵舉行咗記者招待會。佢首先向推選委員、全澳市民、朋友同屋企人表示感謝，向區宗杰致意。佢承諾，堅決落實「一國兩制」，嚴格執行基本法，竭盡全力服務澳門市民，令澳門平穩過渡，邁向繁榮進步。


歌和老街壁球及乒乓球中心，香港室內體育館之一，專門玩壁球、乒乓球，喺九龍塘歌和老街同達之路交界，英文叫Cornwall Street Squash & Table Tennis Centre。行政上歸深水埗區。


柴頭港溪係臺灣臺南市鹽水溪嘅一條支流，又叫石頭坑，過去直接流入臺江內海。柴頭港溪發源喺臺南市東區後甲一帶，向北流過小東路後成為北區同永康區嘅界河，後注入鹽水溪內。而喺過去，柴頭港溪都係永康里同武定里嘅界河，而喺柴頭港溪一帶重有大橋港、小橋港等港道同萬裕埤。


同好多打橫嘅多倫多大街一樣，央街將佢切開兩半，央街以東叫皇后東街，央街以西叫皇后西街。條街有兩個地鐵站，分別係皇后東西街交界嘅 Queen 站同皇后西街夾 University Avenue 嘅 Osgoode 站。


澳門曾經將「貝碧嘉」同「葡撻」等等嘅名向世畀氣象組織颱風委員會提議做西太平洋熱帶氣旋嘅名，其中「葡撻」呢個名畀香港天文台台長岑智明否決咗，原因係佢認為「葡撻」係甜品名，用嚟做颱風名覺得太搞笑，但係可能因為佢唔知「貝碧嘉」都係甜品名，所以無否決到「貝碧嘉」，噉就畀「貝碧嘉」過到骨，正式納入咗颱風名嘅名單。


1978年12月，廣州郊區政府為咗解決嗰時黃陂地區太多小學辦初中部嘅問題，率先將黃陂小學、長平小學、聯和小學、暹崗小學、玉樹小學、高塘石小學、柯木塱小學呢七間小學嘅初中部合辦，成為新開嘅117中學。位置揀咗喺原有嘅黃陂中學同廣州市第90中學嘅舊址開辦。


開辦初期凈得兩級嘅高中蔴雀班，三級初中嘅桌球班。高中部喺1982年2月搬走後，學校得返初中部響度。期間由於嗰時辦學條件比較落後，所以學校一直都係薄弱學校。直到2005年成為蘿崗區一級學校後，學校加強咗建設工程，從2006年開始改變咗薄弱嘅架構。


英格蘭足總盃冠軍嘅球隊，1998年之前可以獲得下一屆歐洲盃賽冠軍盃參賽資格，1999年歐洲盃賽冠軍盃停辦，冠軍球隊改為參加歐洲足協盃，2009年改制冠軍球隊可以獲得下一屆參加歐霸盃分組賽嘅資格。如果冠軍球隊因為聯賽排名獲得歐洲聯賽冠軍盃或歐霸盃嘅參賽資格，以前呢個歐霸盃嘅參賽名額會畀足總盃亞軍球隊，但係需要參加歐霸盃外圍賽。


英格蘭足總盃並冇設立種子球隊，對賽球隊同主客場都係由抽籤決定。比賽共分八圈進行，頭兩輪先畀英甲、英乙同非聯賽球隊參加，而英超同英冠球隊就係第三圈加入比賽。除咗八強、準決賽同決賽之外，每圏若果喺90分鐘之內打成平手，都需要重賽，重賽之戰兩隊主客場交換。


呢個節目係為咗慶祝電視台嘅社交互動平台「Big Big Channel」啟用一周年，當中亦有預告「Big Big Channel」嘅製作預告環節，而電視台當晚亦調動廣告時段，喺晚上11點到11點18分，以廣告形式加插《big big shop正式營業》嘅現場直播廣告雜誌去宣傳自家網上購物平台「big big shop」。


Klementieff 喺加拿大魁北克市出世。佢阿媽 Yu Ri Park 係韓裔，阿爸 Alexis Klementieff 係俄裔法國外交官，駐喺當地。佢阿爺係俄國畫家 Eugene Klementieff。


《海神號》係一部2006年嘅美國電影，由Wolfgang Petersen執導，Kurt Russell、Josh Lucas、Richard Dreyfuss、Emmy Rossum、Jacinda Barrett、Mike Vogel、Mía Maestro、Jimmy Bennett、Andre Braugher主演。


係英國嘅單車手同驢友，亦係京士頓鳳凰單車會屬下嘅騎行成員，英格蘭美度石士郡人，喺蘇格蘭出世。12歲開始學踹單車，1951年開始加入京士頓鳳凰單車會，期間曾經喺1958～1960年、1968同1996、2014年先後攞過單車公開賽嘅組冠軍，亦試過打破英國老年全國紀錄。


2020武統台灣，係指中國全國政協委員、解放軍南京軍區前副司令員、退役中將王洪光，喺2016年底預言台灣喺2020年前就會被中國大陸以武力統一。呢個預言最終並無實現，反而成為咗一啲香港同台灣網民恥笑揶揄嘅目標言論。


王洪光2016年12月17號喺《環球時報》2017年年會上面話，台灣喺2020年前就會被中國以武力統一，以中共軍隊而家嘅飛彈同埋長程火箭炮實力，根本唔需要發動兩棲登陸戰就能夠喺幾個鐘頭內炸毀衡山指揮所。


2008年12月11號朝早8點半，當時得8歲嘅細路囡娜英出門口參加學校嘅才藝表演大會，經過京畿道某一間教堂，突然畀犯人趙斗淳夾硬抱住拖入教堂廁所，趙斗淳除衫除褲之後強逼娜英就範。但係娜英頑強抵抗，激嬲咗趙斗淳而不斷畀佢掌摑、重擊同埋咬面，仲畀佢捉著個頭顱撞入馬桶水箱，性侵過程中趙斗淳仲用廁所泵吸娜英嘅屎眼，令到娜英骨盆骨折、大小腸流出體外壞死、肛門同性器官80％損壞之後暈咗。


事後為洗清犯罪證據，趙斗淳將大量凍水倒入娜英嘅體內，洗走殘留喺入面嘅精液，等到娜英喺廁所醒返，趙斗淳已經著咗草，之後先畀社區居民發現送醫，但因為傷害嚴重，娜英需要裝人工尿袋同埋以後去大小便都要人哋幫手。


牛耳石山，係香港一座山，行政區域隸屬西貢區，喺新界西貢半島北潭涌以北，西貢西郊野公園範圍入面，岩頭山東南面，大輋嶺墩以西，海拔425米高。牛耳石山有石級路上山，山頂可遠望太墩、蚺蛇尖同高流灣一帶嘅景色。


科學館道係香港尖沙咀東北部嘅一條馬路，附近係紅磡灣、尖東碼頭、香港理工大學、暢運道、康莊道、華懋廣場、麼地道、加連威老道、康宏廣場、尖沙咀公共圖書館、香港消防處總部、香港歷史博物館、香港科學館、新東海商業中心、港晶中心、新文華中心、科學館徑、科學館廣場、香港日航酒店、梳士巴利道、香港海底隧道九龍入口咁。


Cargo.toml文件指定咗項目所需嘅依賴同版本嘅要求，話畀Cargo知邊啲版本嘅依賴關係同嗰個包兼容。Cargo預設喺crates.io入面獲取依賴，但Git倉庫同埋本地文件系統入面嘅包都可以作為依賴。


香港電視廣播喺1957年就已經開始有，由麗的映聲提供收費有線電視，而頭一間提供免費地面電視廣播嘅機構係無綫電視，喺1967年啟播，第三間電視台就係佳藝電視，喺1975年開台，不過因為唔同原因，佳視做咗3年就打柴。


AZERTY係一種法國嘅打字機同電腦鍵盤鍵盤布局，仿照英文電腦鍵盤QWERTY佈局。「AZERTY」係鍵盤第一行嘅頭六個字母。喺1907年提出咗「ZHJAYSCPG鍵盤」，但係AZERTY 由邊個設計未清楚。


2018年1月10號朝早九點，澳門男仔揸嘅白色七人車經俾利喇街去高士德大馬路方向行駛，去到飛能便度街斑馬線前，停車讓斑馬線嘅人橫過馬路。當時着紅衫師奶同一個阿婆一前一後橫過斑馬線，行先嘅紅衫師奶行到安全島嗰陣，跟住尾行嘅阿婆行到白色七人車前面嗰陣，突然一架新時代八號巴士標前大力撞埋白色七人車車尾，發出砰一聲，白色七人車就被巴士急速推前撞飛過緊斑馬線嘅阿婆，嗰頭同上半身捲咗入七人車車底，之後七人車繼續被巴士推前再撞埋前面部灰色七人車，部灰色七人車再推前撞前面部私家車，部私家車再撞前面部私家車，搞成一架巴士搞到五車連環相撞意外。


撞車之後，有路人見到立即打電話報警。響交通警同消防員去到現場之前，情況危急，有十幾個熱心市民上前合力抬起白色七人車，好小心噉將阿婆救出，響現場等白車嚟。之後交通警同消防救護員去到現場，發覺阿婆成身血，頭部懷疑被夾到變形，大量出血，已經冇呼吸同心跳。


新時代巴士公司緊急調查有關交通事故，即時派人到醫院跟進同慰問死者屋企人，重話會將呢次事故徹底調查同對事故深感痛惜。之後又話相關巴士車廂嘅閉路電視影片已經當場交畀警方扣查，結果要等警方調查。而涉事車長姓麥，三十二歲，澳門居民，考咗巴士牌有九個月，返咗三個月工，係兼職巴士車長，報稱任職賭場，年度體檢正常，今個月7號啱啱休過假，事發嗰日朝早六點五十分開始做嘢，通過酒精測試。


涉事巴士車齡六年半，2017年5月29號通過政府年度驗車，2017年12月31號完成公司嘅正常保養程序，事故之後亦通過驗車，初步排除部車係機件問題。新時代會進一步徹底調查事故原因，如果係人為疏忽，將會對相關責任人從嚴處罰，重會協助死者屋企人嘅後續事宜。


事故發生之後，交通事務局已經召集巴士公司了解事故原因，重責成巴士公司要制定有針對性預防措施。新時代將會全面檢討呢次事故，進一步加強公司嘅安全管理。公司堅持安全第一嘅原則，再次提醒所有車長提升安全意識，為乘客提供安全嘅公共交通服務。


11號，先後多個自稱兼職巴士車長打電話畀澳門電台時事節目《澳門講場》，話10號事故發生之後中午已經收到消息，公司管理層要求兼職車長轉做正職，唔係就要簽自願離職，佢哋認為被勸退嘅原因係同事故有關。懷疑當局指示嘅理據，有聽眾反問如果正職車長遇到事故，係唔係正職巴士車長都要全部停職。


兼職車長吳先生都認為，交通事務局響10號嘅交通事故亦有責任。佢哋話要趕班次，如果遇到大塞車，會響之後提高車速。兼職車長吳小姐話，巴士公司如果達唔到指定班次嘅服務，巴士公司會被扣分，車長同站長也都會被扣錢，又話追返班次會增加事故風險，佢重認為事故嘅路段唔適合行巴士。


12號，有唔同巴士公司被停職嘅車長，話收到公司管理層電話，口頭警告唔好再同媒體或其他人講停職事件嘅細節，重話如果繼續發大件事，本來有得做都會變冇得做。希望減少公眾監督嘅輿論壓力，而咁啱同一日澳廣視去筷子基巴士總站同青州工業園街巴士總站採訪車長對於唔畀兼職返工對佢地有咩影響嗰陣，所有車長都答同平時一樣，同電台或其他網上自稱車長或兼差車長答法差天共地。


12號，交通事務局同埋三間巴士公司召開記者會，交通事務局話三間巴士公司暫停非長期性工作車長揸公共巴士係安全第一，措施只係臨時性，主要係針對有其他工作嘅車長，因為唔能夠保證呢啲些車長有足夠休息時間，局方唔希望車長響出面做完一日嘢之後再提供揸公共巴士服務，相信呢類車長發生事故機會較高，巴士公司會先行檢視呢啲車長嘅休息時間，同埋有冇足夠培訓，唔排除佢哋可以繼續提供服務，但係如果證實事故風險高，局方會當機立斷，甚至取消非長期性嘅工作車長。


佢又希望市民諒解巴士公司因為人手不足影響服務。另外，響同一記者會到，三間巴士公司都話唔存在車長要追班次嘅情況。交通事務局局長林衍新就話，局方已經為巴士公司提供足夠彈性，不會強逼巴士公司，例如遇到大塞車，畀巴士飛站。


佢又話由於發生嚴重車禍，局方即刻檢討巴士車長整體培訓同監管要求，響檢視嘅過程入面發現，非長期性工作車長可能休息唔夠，所以要採取緊急臨時措施即時處理，同時畀巴士公司重新檢視而家巴士公司嘅入職標準同埋培訓之類，減少再發生意外機率，係負責任嘅態度，唔存在將車禍責任轉嫁到巴士車長到。


澳巴話，公司有十一個兼職車長，每日返工，每個禮拜安排例休，工作同福利待遇同正職相同，只係佢哋唔想每日返八個鐘，所以安排每日返四、五個鐘。相信佢哋唔係當局指嘅「非長期性質工作」嘅車長，所以重會安排佢哋正常返工。


坊間有意見話涉事車長係兼職車長，考咗巴士牌九個月，認為新手車長駕駛經驗未夠班，唔應該揸巴士，但係公共巴士職工總會副理事長鄭華章話新手車長駕駛經驗、技術或者唔及有經驗嘅車長，但係都係經過嚴謹考核，同埋專業培訓先可以揸巴士。


但係無論新手、老手，都有機會因為一時疏忽而釀成意外。而工會提醒所有司機，尤其係巴士車長，揸車嗰陣要打醒十二分精神，時刻留意路面情況，避免疲勞駕駛。因為巴士車長要負責車到所有乘客同路面使用者嘅安危，責任重大，凡事應該安全為先。


佢又話，而家巴士公司不時舉行講座培訓，同埋提升車長嘅駕駛安全意識同埋服務態度。隨着近年有好多新車長入行，為咗確保整體巴士服務、安全，認為巴士公司要加強培訓，不斷提升車長嘅安全駕駛意識，避免再有悲劇出現。


至於交局指示，暫停所有兼職車長揸公共巴士。鄭華章認為，當局要求暫停兼職巴士車長職務係斬腳趾避沙蟲。本身亦係兼職巴士司機嘅鄭華章話，自己亦被公司要求轉正職，如果唔係就終止合約。但佢唔排除部分兼職車長身兼幾職，搞到疲勞駕駛，但係強調唔係所有兼職車長都係連續直踩幾個鐘，認為當局一刀切嘅做法都係為咗公眾安全，相信一眾兼職車長會體諒，佢重話巴士司機相比其他旅遊巴司機壓力大，加埋巴士班次間隔緊密，對車長造成一定壓力，要趕班次時間，但係唔存在唔達標會被扣錢。


運輸工務司司長羅立文話，佢對發生車禍表示可惜，交通局正跟進處理後續事宜。佢又話而家好多巴士行緊街，唔想再發生類似事件，佢認為揸巴士需要一定技術，承擔嘅責任重大，需由長期同埋穩定嘅車長來揸。佢又話，日常巴士營運係交通局負責，佢唔清楚細節同埋太多技術性問題，亦唔想單方面解釋，如果有需要會要求交通事務局同埋三間巴士公司同傳媒見面，交代更多細節。


2017年1月6號，一架新時代28B響葡京行車天橋被對面線私家車冼軚撞埋嚟，當時公佈巴士車長日均工時有十一個鐘，已經被公眾質疑車工工時長冇時間休息，今次事故搞錯油門剎車都係懷疑車長返完長工之後返巴士車長兼職工時過長搞成，所以交局先出手禁止兼職車長返工，但係澳門巴士車長嚴重唔夠嘅情況之下，停咗兼職，變相就要令長工要再加班，安全問題令人再質疑，而當局公佈工時其實同正式返工嘅工時係唔一樣，因為工時係冇包埋由車廠攞車或者收車返廠嘅時間，所以實際工時會更長，同埋車長人工底薪底，有成一半以上人工都係靠津貼，所以公司一畀壓力話扣津貼，車長無奈都係要趕轉數。


九肚村嘅範圍，以洋房住宅為主。九肚村最初唔係好大，大部分地方都係田。從2007年開始，政府全面收購九肚村嘅農田，用來起住宅。但係2008年尾開始，由於某啲原因，政府停晒所有嘢，所以現時所有農地都荒廢晒。


丁煌係香港親中陣營嘅成員，佢本人亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進建制派團體發起嘅聯署，要求就基本法23條立法，聯署內容又以黑暴攬炒形容香港修例風波示威者嘅行為。


由於有某啲人唔支持 LGBT 社群，所以佢哋好多都唔鍾意直同志。正因為噉，直同志有時都會畀人岐視。所以響1973年，化名「直同志之母」嘅珍妮·曼福德搞咗一個同志組織叫PFLAG，係美國第一個、亦係當今美國最大、最犀利嘅同志組織。


根據中國民間傳說講，人死咗之後會去到陰曹地府，接受閻羅王審判，佢有一本生死冊，入面寫晒每個人幾時出世幾時死，閻羅王根據本生死冊，邊個係時候死，就會派無常鬼去將呢個人嘅魂魄押返陰曹地府受閻羅王審判。閻羅王會根據人生前做幾多好事壞事，判決佢魂魄應該去邊，如果魂魄生前積好多陰德，就畀佢魂魄成仙，又或者畀個魂魄投胎落好人家過好日子。


新加坡有錢佬個仔羅大維蒞香港個生意，李安娜對佢好有意思，但係大維就鍾意李家女僕少梅，李家一怒之下炒咗少梅。可惜羅爸爸唔讚成大維同少梅一齊，大維於是離開羅家同少與結婚，兩個人生咗個女小慧，都也安貧樂道。


幾年之後羅爸爸去世，遺囑要大維娶過第二個先可以繼承遺產，大維仍然拒絕。李國成謀住羅家嘅遺產，諗計逼大維娶安娜，少梅唯有好傷心咁離去大維。大維結婚嗰日，少梅有重病，大維不顧一切趕去醫院向少梅懺悔道歉，佢阿哥大文大為感動，願意同細佬分享老豆副身家，等細佬脫貧。


調景嶺臨時單車公園，香港公園之一，遊樂場之一，喺將軍澳第七十四區，調景嶺翠嶺路同寶順路交界，英文叫Tiu Keng Leng Temporary Cycling Park。行政上歸西貢區。設施有單車徑、單車場。


辦公室政治係指出現喺辦公室、學校同職場度嘅人事同利益競爭行為。辦公室政治形成嘅原因通常係由於職員須要喺有限資源嘅環境之下，為利於自身提升而產生嘅競爭。另外，文化差異、組織內部之間嘅利益唔平衡以及利益衝突亦可能導致辦公室政治。


各校參賽隊員需要鬥快撳掣回答，每答啱一題加100分，答錯或棄權扣50分，冇得補答。答啱嗰隊可以喺一幅用16格組成嘅圖像開啟其中一張，估吓呢幅圖背後所表示嘅答案，如果估錯扣50分，估啱嗰隊可以得到100分，同學亦可以選擇唔估。


鄭培英喺1936年10月25號喺廣東省增城市派潭鎮出世。由於阿爸阿媽都係粵劇界人士，鄭培英自細就成日同佢細佬睇人演出，重去後臺度睇啲演員化妝，佢亦好鍾意跟住留聲機去學粵曲，之後就入埋粵劇嗰行。佢15歲就開始喺業餘劇團學藝。


1957年重去咗廣州市嘅「光華」同「越秀」等劇團做過花旦。到咗1960年，佢入咗廣州市粵劇團，跟住第二年就入咗廣東粵劇院做主要演員。由於佢唱啲歌既清脆又響亮，加上又有感情，所以受到觀眾歡迎。到咗1965年，佢重參加咗中南匯演。


喺佢加入咗娛樂界卅幾年，佢影過《風月救風塵》、《血濺烏紗》、《牡丹亭》、《秀才外傳》、《春草闖堂》、《胡不歸》、《袁崇煥》、《秦香蓮》、《山鄉風雲》、《北郭奇兵》、《江姐》、《紅燈照》、《海角情天》、《亂世姻緣》、《高山紅葉》等呢啲戲。


甚至重跟埋團到美國、加拿大、香港、澳門等國家同地區度搞過表演。重做過曾任院藝術指導、藝術委員會副主任、一團藝術指導、中國戲劇家協會會員、中國戲劇家協會廣東分會理事、民盟省委委員、東山區政協委員同政協常委等職位。


江西話，文言叫贛語，亦可以叫江右語，係一隻流行響中國江西以及湖南、湖北、安徽同福建。因為講江西話嘅人主要響江西多，所以就叫江西話。而江西亦名贛，所以亦都叫贛語。因為秦漢開始，就開始統治華南，所以江西話都叫做方言，即係一地之言咁解。


呢個城市將聖荷斯夫河一分為二，其一喺夏天唔係正常流到海入面，另一喺雨季超多雨落嗰時，一大堆水帶咗好多沉澱物而將海染成啡色。啲水從阿澤帕山谷嚟，正因為阿列卡有噉嘅地質結構，而帶咗好多沉澱石嚟到歷史之城嘅中心。


阿列卡嘅氣候係熱帶沙漠氣候，全年少雨落，加上附近有條秘魯寒流影響同吹離岸風，而且附近冇山坡響度，所以呢個城市嘅年平均降雨量得0.16mm到，比伊基圭多少少雨落到，但最多雨落嗰時凈得0.3mm嘅降雨量。


小港關帝廟喺明朝起，又分別喺清康熙八年擴建、乾隆十二年重修、嘉慶八年增修、光緒三年重修。清朝嗰時，關帝廟建築群雄偉巍峨，規模宏大，佔咗十幾畝地，有文昌殿、聖親殿同崇聖祠等嘅建築。廟外邊棟塊碑，上面有嘉慶十年寫嘅「增修關帝古廟碑記」。


1911年之後，朱次伯家道中落，時常飲花酒，做戲無心機，時時交行貨。香港「寰球樂」個班主何浩泉睇朱次伯演嘅武生戲，睇見朱連續幾下「單腳車身」，呢個動作喺省港第啲名班未曾見過，當堂就贊到佢恒，將佢撬咗來「寰球樂」，特登吩咐佢咪又試交行貨。


朱次伯係白話粵劇、粵劇平喉、文武生行當嘅先驅。舊底粵劇唱戲棚官話，係金山炳帶咗白話入來。朱次伯繼續改進，將成齣戲變嗮省城白話，開創咗廣東話粵劇風潮。佢唱平喉，仲係用小武「左撇」運氣方法，胸、腹、鼻三腔共鳴。


朱次伯扶掖後學。薛覺先初時喺「寰球樂」班仲係拉扯，一路跟住佢學藝。後來又俾薛喺大戲度演書僮，佢自己唱平喉，又等薛唱埋平喉，睇得觀眾歡喜，薛自不然有咗些少名氣。多得佢教路同幫扶，薛好快就做到三幫小武，後來仲成咗粵劇界一代宗師。


1941年本書喺上海中華書局初版，1957年3月中華書局香港分局重印，1979年4月重新排過發行、1981年1月再重排本重印。但版本唔止咁少，至少有二十種。而內容累次改動，現今見版本，經過大量刪節，失去部份原有說明，變得有誤同唔通順。


大清光緒三十年，黃祝蕖喺縣試初试排到好前，畀當地讀書人妒忌排斥，就激到唔去複試。之後專心研究詩文經史，決定從事教育。1920年，黃祝蕖來到廣州，喺河南冼涌開辦祝蕖國文專修學校，1927年搬去西關冼基。


出身沖繩縣國頭郡本部町、由喺便當店嘅地下室作成音樂工作室並且集結於「紫陽花音樂村」呢個音樂活動嘅當地六位高中生喺2004年所組成。喺沖縄縣，經過街頭表演同Live House嘅表演活動後，2006年正式出道。


嫩枝同嫩芽有鐵鏽色短軟毛。葉係羽狀複葉嘅對生或近對生全緣品種，蛋形，但細葉時期係互生，兩邊唔對稱。花係淡黃綠色嘅穗狀花序排成嘅圓錐花序品種，每年5～6月開花。果係扁而長嘅莢果品種，有比較厚嘅革質，每年8～10月結果。


《咒術迴戰》係日本漫畫家芥見下下畫嘅漫畫作品，集英社出版，喺漫畫雜誌《週刊少年Jump》2018年第14號開始連載。同作者2017年出嘅漫畫作品《東京都立咒術高等專門學校》屬於同一個世界觀。直到2021年6月為止，單行本銷量超過5,000萬本。


沙嘉都喇賈罷麗街，通稱沙嘉都喇街，係澳門半島一條街，以葡萄牙飛行員撒卡度拿卡伯拉爾命名。街道全長約440米，闊大約9米。東南邊喺望德堂區嘅士多鳥拜斯大馬路、塔石廣場嘅西邊開始，沿途同荷蘭園正街、塔石街、厚望街、羅德禮將軍街交匯，喺賈伯樂提督街進入聖安多尼堂區，再同僑樂巷、俾利喇街及亞利鴉架街交匯，西北邊去到連勝馬路為止，連接墨山街。


I.N.A係日本嘅唱片製作人、作曲家、編曲家、音響工程師。佢最出名係負責X JAPAN同hide嘅音樂製作，幫手錄音甚至現場控制。2014年，佢重奇蹟咁運用VOCALOID同埋自己技術。將已經死咗好耐嘅hide把聲合成Co Gal。


醫院喺1950年成立，之前係廣州鐵路中心醫院，嗰時曾經既係廣東、湖南、海南三省十幾間鐵路醫院嘅總院，又係三省鐵路職工、家屬病人嘅醫療、轉診中心。直到2004年俾廣東藥學院收購咗之後，變成廣藥唯一直屬附屬醫院。


周慧賢原定2022年6月30號凌晨搭飛機去美國進修，但29號下晝後就再無露面，屋企人喺30號下晝報警，並喺網上廣發尋人啟事。由於周慧賢喺深水埗愛海頌住所嘅大廈閉路電視影到佢前男友28歲男子勞浚銘出現過，警方向勞了解過，對方初頭話唔知情，但同日挨晚勞由律師陪同到黃大仙警署自首，交出一張酒店鎖匙咭後保持緘默。


劇集以1940年代廣東省潮汕地區開場，配以抗日同國共內戰時代為背景。講述鄭琛本來係潮州府殷實商人鄭承宗嘅細佬，本性善良，先智退為禍潮州一帶嘅賣國賊土匪，後嚟化解咗汕頭上、下蓮村近百年嚟嘅恩怨。後嚟因為中華人民共和國成立，鄭琛就同同鄉嘅朱潤、李乃強去香港謀生。


喺林百欣死嗰時，亞洲電視本港台特意喺夜晚九點三十分黃金時段重播呢套劇，以向林百欣致敬。1998年2月16號晚九點零五分，買到呢套劇台灣播映權嘅超級電視台首播呢套劇，承接呢個時段嘅上一部電視劇《情定艷陽天》。


九龍公眾殮房係香港一個公眾殮房，位於九龍紅磡暢行里7號，由香港衞生署管理。自從2005年9月5號日葵涌公眾殮房全面啟用之後，九龍公眾殮房變成後備，只係留做屍體儲存應急之用。九龍公眾殮房可以存放72具遺體。


《新漢語譯本》係直接由《聖經》原文希伯來文、亞蘭文、希臘文全新翻譯成現代中文嘅聖經譯本，匯集世界各地多位華人聖經學者，翻譯專家、語文專家翻譯而成。將最新嘅考古學同聖經研究成果結合喺新嘅譯文裏面，務求呈現原文面貌，採用現代人嘅語文，將聖經含義嘅豐富同神髓，準確無誤噉表現出嚟，除咗譯文上力求精準流暢，亦加入原文翻譯註釋，提供翻譯上嘅考量同參考，令華人教會同基督徒喺呢個譯本當中睇到聖經研究嘅成果。


《新漢語譯本》嘅目標係服侍全球華人社羣同華人教會，希望能夠幫助華人教會喺推動傳揚信息同宣教方面，或牧者喺釋經講道、聖經研究上，以致信徒研經同教導主日學嘅時候，都能夠更深入掌握原文聖經嘅精髓，準確理解經文信息，以致能夠更準確明白聖經內容。


AutoIt係一個用喺Microsoft Windows嘅免費自動化語言。係佢嘅早期發佈版本入面，呢個軟件主要旨在幫微軟Windows程式整自動化指令碼但係依家已經成長做包含咗程式語言設計同全面功能嘅增強嘅軟件。


加以少枯，失四十九妻，喪五十四子，數遭憂患，同氣折傷，榮衛焦枯，恐不度世。所聞淺薄，不足宣傳。」晚年定居犍為郡武謀，病故後葬於此，碑撰「商大賢墓」，今四川彭山縣東冇幾遠嘅地方有彭祖祠。一說錢鏐曾修建過彭祖墓、彭祖廟等。


池田浩美係日本足球員，踢後衞，曾經喺1997～2008年間為日本女子足球代表隊出場119次，入咗4球。佢代表日本參加過1999年FIFA女子世界盃、2003年FIFA女子世界盃、2004年夏季奧林匹克運動會、2007年FIFA女子世界盃同2008年夏季奧林匹克運動會。


《酒私風雲》受到評論界嘅讚賞，特別係針對視覺風格、歷史人物設定，同埋主角史提夫布斯美嘅演技表現。呢套劇集總共得到提名57個黃金時段艾美獎，包括兩次入圍最佳戲劇類劇集，共贏到其中20個獎。另外劇集喺2011年獲頒金球獎最佳戲劇類劇集，而且分別喺2011年同2012年贏到兩次美國演員工會獎戲劇劇集類最佳整體演出。


《酒私風雲》係一部以Enoch 'Nucky' Thompson）做主角嘅歷史時代劇集。Nucky係一位政客，佢喺1920年代至1930年代禁酒令期間，成為控制新澤西州大西洋城嘅重要人物。Nucky喺私生活同埋政治生涯中同多位歷史人物有互動關係，包括黑幫、政客、政府代表，同埋求見佢嘅一般平民。


朱恒文係中國大陸嘅差人兼中國共產黨員，江西宜春人。佢1995年畢業之後曾經先後喺廣東省公安廳嘅監察室同政治部人事處做過副科長同科長職務、反恐怖工作處嘅副處長，亦去過惠州惠陽做過公安局副局長。期間攞過個人二等功1次、三等功3次、個人嘉獎3次，亦攞過中共廣東省公安廳直屬機關委員會優秀共產黨員。


，係澳門女藝人，中學時喺利馬竇中學讀書，後來16歳畀星探發掘而做咗模特，2016年，21歳嘅佢喺澳門格蘭披治大賽車做賽車女郎，因為出眾嘅靚樣同甜到漏嘅笑容而令到好多人識得佢。2017年，喺澳門聖若瑟大學教育系畢業嘅佢冇去教書，反而轉行加入澳門娛樂品牌歡樂馬介休去拍片，喺2020年3月嗰陣同馬介休完約，諗住向煮嘢食嗰方面發展。


喺馬來西亞，太平紳士嘅職能，好大程度上已經俾裁判官代替。但係有啲州政府，重繼續將太平紳士當係一種榮譽嚟頒。喺2004年，有批太平紳士向聯邦政府要求，為咗清理喺法院積壓嘅案件，畀太平紳士做第二級裁判官。


8月14號，喺米克羅尼西亞嘅彭培島東北大約750公里嘅太平洋海面有一個好廣闊嘅對流雨雲帶發展，但後來被發現雨帶開始發展一做一個低層環流中心，一個熱帶氣旋似乎喺道形成緊。直至8月16號下晝先至被日本氣象廳定格做一個熱帶擾動，第二朝，聯合颱風警報中心先至升格做熱帶擾動。


8月18號朝早，日本氣象廳升格做熱帶風暴，同一時間改名叫環高，下晝好快增強做一個強烈熱帶風暴，8月19號朝，日本氣象廳升格做颱風。原本估計環高會穩定噉向西，但喺8月20號朝早被聯合颱風警報中心升格做中度嘅三級颱風級別後，突然轉向北，加上同時喺菲律賓呂宋以北海域有一個熱帶氣旋發展緊，可能會產生藤原效應而令到路徑轉向不定。


當奴海伯係一位加拿大心理學家，由1947年喺滿地可個麥嬌大學任心理學教授、從事開感覺剝奪領域嘅研究，並因佢喺1949年出版個《行為組織》裏便嘅海伯理論而出名。呢本書對後世啲認知科學同埋人工神經網絡嘅發展有重大影響，俾世人認為係神經心理學之父。


麗江古鎮又叫大研鎮，喺麗江壩中間，係中國歷史文化名城入面唯一冇城牆嘅古鎮，聽講係因為麗江土司係木氏，起城嗰陣好似木字加框而成「困」字嘅原因。納西族名叫「鞏本知」，「鞏本」係倉廩，「知」即係集市，所以麗江古鎮應該係倉廩集散之地。


麗江古鎮喺宋末元初開搞，到依家有八百幾年歷史。當時麗江木氏祖先將統治中心由白沙搬到而家嘅獅子山。喺1253年，蒙古軍南征，木氏先祖阿宗阿良投降。1254年，蒙古設三賧嚟睇實民官。1277年，改麗江路通安州。


1989年，珊翠絲打贏咗嗰陣時嘅一姐、兩屆法國網球公開賽冠軍、西德籍嘅嘉芙，攞咗嗰年嘅法國網球公開賽女單冠軍，嗰陣時佢得嗰17歲，成為咗網球公開賽年代以嚟最後生嘅大滿貫冠軍，呢項紀錄到1990年畀美國籍嘅莎莉絲以16歲嘅年紀打破。


聚龍村村民姓鄺，原籍廣東台山縣蒼下村。清末，蒼下鄺氏族人鄺伍臣睇啱咗番禺縣崇文社大涌口附近笪地，同族人夾份買落，喺光緒五年 開始起屋。有傳打樁嗰陣，紅砂岩層有水湧出來，風水佬就話呢個係「龍出血」，於是乎起名叫「聚龍」。


清代，聚龍村屬番禺縣茭塘司崇文社。中華民國時期，屬廣州市崇文區。1949年之後，屬廣州市芳村區。1954年， 屬廣州市芳村鎮。1961年，屬芳村區涌口街。1962年，屬廣州市郊區芳村道。1987年，屬芳村區涌口街。


聚龍村係典型嘅梳式佈局，21座傳統民居排列整齊、方正，東西長117米，南北深63米。聚龍村外圍原先有3米咁高嘅牆，仲有東西炮樓，村口門樓上高嵌住清末進士姚沛寫嘅「聚龍村」匾。有一個書舍。村入邊有兩條大路、七條巷仔。


聚龍村民居嘅牆體、屋頂、影壁、水井、神樓同裝飾構建融合咗地域、政治、信仰、宗教、種族同藝術等等好多種文化元素。民居都係典型三間兩廊式廣府民居，坐北向南，磚木結構，硬山頂，碌灰筒瓦，青磚牆，花崗岩石腳。


自從太陽島樂園開業之後，由於出面啲遊樂場競爭太激烈，搞到間嘢一直喺度搞蝕本生意。從1985～1995年間，入園人數一直喺400萬人次以下，最旺嗰次得58萬人次、加上設備太舊又冇及時翻新，甚至管理搞出好多大頭佛，最後喺2002年因冇辦法適應出面啲市場競爭而執笠。


呢樖嘢一般有10～15m高，佢嘅樹冠好似把遮噉，葉色係青翠色。而樹幹下邊就比較大，重生咗好多好似圓錐噉嘅刺出嚟。而樹仔嘅樹皮係濃綠色，佢嘅側枝就好似雷達噉放射性水平伸出去。呢樖嘢一般喺冬天先至開花，而花色一般係紫色。


白俄羅斯國徽響1995年白俄羅斯全民公投通過後被人開始用，取代咗原有嘅柏康里亞徽號。國徽上面嘅彩帶圖案用咗同白俄羅斯國旗一樣嘅顏色，另外又有白俄羅斯版圖、小麥穗同埋紅色五角星等圖案。白俄羅斯國徽有時畀人叫做「白俄羅斯紋章」，不過因為國徽無咗一啲紋章學嘅元素，所以呢個係唔正確嘅稱呼。


而家嘅國徽受到白俄羅斯嘅前身，即係白俄羅斯蘇維埃社會主義共和國嘅國徽影響到，兩者都因為咁樣而好似。除咗佢之外，唔少好似馬其頓共和國、塔吉克斯坦、烏茲別克斯坦同埋德涅斯特河地區等等而家用嘅國徽或者徽章，設計上都有前蘇聯時代嘅影子。


而家規範白俄羅斯國徽點用嘅法律響2004年7月5日通過咗，規定國徽要響指定嘅地點展示，呢啲地方包括咗白俄羅斯總統嘅官邸、白俄羅斯共和國國民大會議院同中央及地方政府官廳等等。唔單止噉，國徽重可以用響由政府印行嘅文件，當中包括咗白俄羅斯盧布、白俄羅斯護照同官方信頭等。


響前563年，晉國嘅荀罃、荀偃同埋士匄帶班諸侯聯手攻偪陽國，但係攻咗幾個月都攻唔到偪陽。呢個時候，孟孫氏嘅家臣秦堇父叫人拉咗架裝備車過嚟，於是偪陽嘅守城士兵就打開城門，而諸侯就乘機進攻。突然之間，偪陽士兵將放底個城門，搞到一啲衝咗入去嘅諸侯士兵走唔返出嚟。


響556年嘅秋天，齊靈公派兵攻打魯國，其中齊國大夫高厚將魯國大夫臧武仲困響防地，於是叔梁紇夾埋臧武仲個兩個兄弟臧疇、臧賈，帶三百個士兵，漏夜偷襲齊軍，帶臧武仲去旅松，之後先前護送臧武仲返防地。冇幾耐齊軍就退兵返歸。


響前549年，叔梁紇過身，葬響防地。而佢嘅墓地，叫做「梁公林」，位於曲阜市以東14公里，又叫「齊國公墓」、「啟聖林」同埋「啟聖王林」，墳前有塊石碑，上面寫住「聖考齊國公墓」，由第五十二世孫孔元措響金明昌五年做嘅。


喺清光緒十年，粵劇藝人鄺殿卿一齊摟埋啲粵劇同行嘅人喺光緒十五年，到咗廣州黃沙海亭街霸咗六十幾井地嚟搞間八和會館，重係繼瓊花會館、吉慶公所之後嘅第三間粵劇藝人行會組織。喺開館無耐，間嘢實行行長制，其中第一任行長係鄺殿卿。


呢8個堂都有宿舍，用嚟安置失咗業嘅藝人同每年散咗班之後，返唔到屋企嘅藝人。會館重整埋養老院、安息所等機構，重開辦埋八和子弟小學、八和粵劇養成所等學校同埋科班。由於佢成日同藝人搞團結、福利同協調戲班之間嘅關係，所以點解佢都搞過積極嘅嘢。


到咗民國時期先後改名做八和公會、八和劇員總工會、八和粵劇協進會。但係抗日戰爭爆發咗之後無耐俾蘿蔔頭炸沉咗。但喺廣州淪陷期間租咗南華中路嘅一間屋搞會務直到日本仔投咗降為止。後嚟間嘢搬返嚟和平中路就改名做「八和粵劇職業工會」，後嚟搬返到恩寧路又改名做「八和粵劇職工大會」。


喺國共內戰時期，廣州嘅社會局、警察局、機器工會都有勢力加入「八和」，重要求粵劇戲班嘅燈光、佈景部門啲人改屬機器工會，搞到八和嘅會七國咁亂。從八和會館開始成立一直到中華人民共和國成立之前，做粵劇嗰行嘅藝人一定要入會，凡係冇會嘅人都唔畀搭班做戲。


中華人民共和國成立咗之後無耐，由於嗰時唔畀有私企，搞到原屬「八和」嘅機構都冇嗮，喺廣州地區搞粵劇啲人要參加廣州市總工會所屬廣州市粵劇曲藝工人臨時代表會，後嚟先至轉入文教工會，直到1980年代恢復返「八和」機構為止。


1999年10月，廣東八和會館向廣州市民政局辦咗社會團體登記證書，改名做「廣東省八和聯誼會」，會址重喺而家嘅廣州市荔灣區恩甯路177號，而產權畀咗廣州市文化工會。入面有900幾位粵劇藝人，屬下有「廣東八和粵劇團」。


官涌係中國廣東省廣州市嘅一個地名，喺番禺區石碁鎮，入面有好多服裝同電子工廠。村入面有好多古蹟，有保存得幾好嘅關帝廟、長生廟、金花廟、觀音廟同古祠堂5間，重有明清時期嘅茭塘司同沙灣司分界嘅古橋。官涌廟就喺呢個村入面。


2016年6月，Lancôme香港分部本嚟請咗歌手何韻詩搞一場街頭音樂會，但因為中國大陸嘅《環球時報》批評何韻詩政治立場，搞到Lancôme縮沙取消音樂會，引起有啲香港人批評Lancôme向政治屈服。


後來，用簡單三個英文字亦可以表現呢個動作。於是 Orz 開始流行。之後，重有 Orz 嘅 blog 軟件、日誌網站相繼出現。2004年之後，喺日本、台灣、中國大陸以及香港儼然已經成為一種新興嘅網絡文化。


後來日共喺1926年重建，兼且透過旗下嘅合法政黨「勞動農民黨」出嚟參選，喺1928年嘅眾議院選舉入面，勞農黨贏咗兩席，引起日本好大震動，當時嘅首相田中義一為咗要煮死共產黨，專登修改《治安維持法》，並且喺同年3月15號開始大規模搜捕共產黨員同支持共產主義嘅組織，史稱「三一五事件」，日本嘅共產勢力大幅被削弱，之後日本政府一直全力打擊共產黨，繼續派人滲透，又不斷去拉人封艇，期間更加發生日共高層用私刑打死佢哋懷疑嘅內鬼，到1935年，日共基本上已經冇運作能力。


1945年，日本向盟軍投降，盟軍總司令部宣佈釋放政治犯，大概220個共產黨員被放返出嚟，包括德田球一、宮本顯治等人，跟住佢哋重建咗共產黨。當時日本嘅經濟好差，左翼思想受歡迎，盟軍方面亦都利用佢哋嚟打擊右翼勢力，所以共產黨發展蓬勃。


後來冷戰嘅興起，日本成為對抗共產主義嘅前沿，盟軍司令部轉而打擊共產黨，1950年，盟軍喺日共發起「人民廣場事件」之後開始清算日共，包括將德田球一在內嘅20幾個議員公職追放，又清走喺企業入面嘅共產黨員，兼夾取締共產黨機關報《赤旗》等等。


與此同時，日共內部出現咗路線鬥爭，以德田球一為首嘅所感派同宮本顯治嘅國際派開始爭奪日共嘅控制權，初時所感派佔上風，日共當時更加成立中核自衛隊同山村工作隊呢啲主張武裝革命嘅組織，但係佢哋嘅行為反而令日共流失支持度，結果日共喺1952年嘅眾議院選舉大敗，一席不保。


1960年代開始，日共開始行「自主獨立路線」，反對中共同蘇共嘅干預，甚至乎會批評佢哋，對此，黨內曾經有過內部嘅鬥爭，最後親蘇派同親中派落敗，「自主獨立路線」亦都得到確立。1970年代，日本社會黨同共產黨開始合作，結果1972年眾議院選舉，共產黨成為第三大黨，僅次於自民黨同社會黨，共產黨後來將黨綱由馬列主義改做科學社會主義，走向大眾化。


1970年代後期，社會黨開始放棄同共產黨合作，改為同公明黨、民社黨合作，希望組成一個非自民、非共產嘅政權，共產黨嘅黨勢開始喺高位回落，直至1996年，共產黨因為吸收咗對社會黨失望嘅左翼支持者，議席數目先開始升返。


到2000年，做咗共產黨委員長十幾年嘅不破哲三退休，個位交咗畀志位和夫。2004年嘅時候，共產黨將黨綱入面「廢除君主制」嘅條文刪除咗。2012年以後，執政咗三年幾嘅民主黨下野，之後嘅在野勢力變成一盤散沙，後來共產黨同其他在野黨以反安保學運為契機，開始合作，尤其喺選舉上。


三豐百貨冧樓係指喺1995年6月29號喺南韓漢城嘅一躉大型百貨公司失驚無神噉冧咗落嚟嘅呢一單嘢。當其時冧緊樓嗰陣，由足足五層嘅百貨大樓冧到落去地下四層，成個過程唔夠十秒。呢單嘢加埋死咗五百零人，九百幾人整親，冇咗二千七億韓圜。


佔地1.16公頃。建築屬人字山墻，灰塑平脊，灰簡瓦，青磚墻，門口屬舊式排木板樣。街兩邊啲建築相對而立，每間面闊4m，深約12m，高2層樓，其中2樓用木板固定，1樓有活動板門。建築後邊間閣樓用木材整成。


小野寺志保係日本足球員，踢守門員，曾經喺1995～2004年間為日本女子足球代表隊出場23次。佢代表日本參加過1995年FIFA女子世界盃、1996年夏季奧林匹克運動會、1999年FIFA女子世界盃、2003年FIFA女子世界盃同2004年夏季奧林匹克運動會。


茅山係中國道教名山，喺道教洞天福地中，排十大洞天嘅第八洞天、七十二福地嘅第一福地。佢係道教上清派嘅發源地，佢嘅道教史好長。呢度誕生咗有名嘅茅山道術，係道教茅山宗嘅活動基地。相傳西漢景帝時已經有道士來呢度修煉隱居，所以有長達兩千年嘅道教史。


據《茅山志》，茅山曾有三宮、九觀、七十茅庵，殿宇房屋三千間，道士上千人，直到明清呢度嘅道教先開始衰弱。茅山得名自三茅真君，相傳漢景帝時有茅氏三兄弟來呢度修道成仙，爲咗紀念佢哋，座山嗌做三茅山，簡稱茅山。


1949年後，茅山三宮五觀合併成茅山道院，文革時受到好大破壞，1979年後宗教活動先恢復正常。1983年茅山道院列入全國21處重點開放宮觀，1986年江蘇省定茅山景區做省甲級風景名勝區，2014年國家旅遊局升佢做國家5A級景區。


呢陣時唐太宗敕建太平觀、崇元觀、紫陽觀。宋元年間，呢度繼續高道輩出，茅山宗師從第二十代到第四十五代都受朝廷禮遇。後世嘅三宮五觀就喺呢陣時建成。三宮即係九霄萬福宮、元符萬寧宮、崇禧萬壽宮，五觀即係德佑觀、仁佑觀、玉晨觀、白雲觀、乾元觀。


九霄萬福宮喺茅山主峯大茅峰頂，所以統稱「頂宮」。萬福宮有四進，依山逐級上。第一進係靈官殿，第二進係藏經樓，第三進係主體建築太元寶殿，入面有三茅真君像，第四進係升表台、二聖殿。宮內有茅山鎮山四寶，玉印、玉圭、玉符、哈硯，都係宋代文物。


元符萬寧宮喺積金峰麓，原先茅山道教收埋教印嘅地方，所以稱爲「印宮」。唐朝始建，宋代興盛，傳說宋哲宗嘅母后唔小心吞咗銀針，御醫都冇佢符，茅山宗師入京，攞張符畀佢吞，太后吞咗後嘔返支針，哲宗龍顏大悅，落令重建宗師住嘅地方，賜名元符宮，又賜佢鎮山四寶。


2016年1月頭，專門狙擊藝人「臺獨」嘅黃安，憑周子瑜喺南韓節目展示中華民國旗而被誣衊係「臺獨分子」，最後逼到佢公開鞠躬道歉，講明「中國只有一個」。而Twice官網內，周子瑜嘅出世地方亦由英文「Taiwan」改做簡體字嘅「中国台湾」。


足球會係1970年時，由艾偉達同艾沙比兩間足球會合併而成，到1974年時又將嗰時嘅艾拿渣隊合併埋。1975、1976同1980年時攞過阿聯酋阿拉伯海灣聯賽冠軍，之後俾當地波迷風靡一時，但之後無耐成績開始下滑，攞咗冠軍無耐後降級，直到2006年先至返到頂級聯賽。


有袋動物比起有胎盤動物會較早生仔，因為有袋動物體內冇一個以保護胎兒，免受媽媽免疫系統攻擊嘅胎盤。雖然早產而身形細隻仔獸喺生存上有較大危險，但如此一來亦減少咗大肚時嘅風險，例如唔需要喺生活艱難嘅季節陀咁大個胎。


由於出世之後嘅仔獸必須爬行到母親嘅乳頭位置，因此至少喺出世嗰時，佢哋嘅前臂會比身體其他部位嘅發育更加完整。而咁樣可能亦係造成有袋動物嘅行動範圍比起有胎盤動物細嘅原因。有袋動物嘅前臂必須發展出可以爬行到嘅爪，因此唔似得有胎盤動物咁發展出具有其他功能嘅鰭、蹄或者翼。


M.J. Spechttn喺1982年所發布嘅化石證據，顯示有袋動物唔係好似早期理論咁認為係有胎盤動物嘅原始形態，而係同有胎盤動物大約喺中生代分別演化出嚟。目前已知最早嘅有袋動物化石喺中國出土，係生活喺大約1億2千5百萬年前嘅沙氏中國袋獸，生存期間大約相當於同一地點所發現嘅早期有胎盤動物化石。


關於有袋類嘅早期演化歷程有好多唔同嘅理論。其中一種理論認為，有袋動物係喺北美洲進化而成，並且由嗰度開始發展，經由歐洲散佈到亞洲同非洲，之後喺南北美洲分離以前到咗南美洲。跟住再經由南極洲來到當時已經有胎盤動物生存嘅澳洲。


喺多數嘅大陸上，有胎盤動物嘅生存比起有袋動物更為成功，而且完全冇現存嘅有袋動物。相對嚟講，喺南美洲至今仍有好多屬於有袋動物嘅負鼠存在。喺第三紀時期，重有一啲有袋動物成為捕獵者，例如古鬣狗、袋劍虎、袋獅、食肉袋鼠等。


目前已知嘅有袋類大約有334個物種，當中超過200種生活喺澳洲同附近嘅島。而喺美洲地區亦有大約100個現存物種，多數生活喺南美洲。不過經歷咗「南北美洲生物大遷徙」嘅過程之後，令中美洲都出現咗13個物種，北美洲則有1個物種。


呢個村係成個地球入面，落雨最多嘅地區。因為呢度喺1861年7月份曾經記低咗一日出現過9300mm嘅降雨量同時，甚至喺1860年8月1號同1861年7月31號記低咗一個月內出現咗平均降雨量26461mm嘅恐怖紀錄。


呢個村喺印度嘅卡斯嶺南邊嘅平均海拔1,484米高嘅高原嗰度，隔籬冇幾遠就係海拔一落千丈嘅孟加拉平原地區，因為呢個地方比其它嘅山谷地區重高咗成600米到。由於佢長期受到森林開伐，成日落大雨就搞到水土流失，所以由於佢喺冬天嗰陣冇乜雨落，搞到成日都見到旱生嘅植物都出現喺呢個超濕嘅地區。


另外，喺佢當地嘅生態系統都俾隨之而嚟嘅人口增長而加大咗好大嘅壓力。雖然話呢個村仔附近都係啲山谷嘅地區，但係嗰度重有超多當地嘅青BB同花唎簏嘅植物品種響度。尤其係史朗高原嗰邊好似升咗上去嘅荷斯迪地貌噉。


如估車剌潘治市一講到氣候，噉認真係全球出嗮名喇。因為佢係熱帶季風氣候，冬天少雨落，夏天多雨落。由於佢成日都有埐季候風影響住嗮，所以呢個村嘅年平均降雨量至少到超過10000mm，起碼去到11777mm到，比臺灣最多雨落嘅火燒寮重要多成3000幾毫米。


佢之所以咁多雨落，係因為佢喺喜馬拉雅山脈嘅迎風坡嗰邊，離孟加拉灣差唔多300km嗰度有個地勢比較低嘅沼澤響度，喺雨季嗰陣，由於河水漲得好快，搞到嗰個沼澤地變咗好似個湖泊噉。由於洪水都好暖吓，喺到車剌潘治之前，有西南氣流先吹到低窪嘅積水地嗰度，結果就搞咗好多水汽出嚟，所以車剌潘治嘅年平均降雨量會超過10000mm就係噉嚟。


佢嘅籽成日攞嚟做烹飪同飲品，花可以做油炸餅。亦可以做藥，可以醫眼部感染、腸胃脹氣及腸胃潰瘍呢啲病。另外，搞碎咗嘅植物經過水蒸氣蒸餾，可以拎到0.12～0.15%嘅黃到琥珀色嘅精油，重可以提煉成浸膏同淨油，及提取香水。


2011，佢第一次喺央視上鏡，出演遼寧春晚。之後嗰幾年，年年都謠傳佢會上央視春晚，但次次都落空。2012至13年，佢參與趙本山嘅劇作《相親2》、《第22條婚規》、同埋《櫻桃》。宋小寶憑住佢做《櫻桃》男主角嘅傑出表現，贏得2014年華鼎獎「中國都市題材電視劇最佳男演員」。


2014年，佢出演北京衞視劇集《收獲的季節》。 2015年，佢上咗《歡樂喜劇人》，之後越來越出名， 仲以「人氣成員」身份冧莊返去2016年決賽。同年，佢又上咗《奔跑吧兄弟》，喺呢個綜藝節目上教觀眾講東北話 。


傳統落嚟，冥鏹同埋紙紮祭品都係要經過燃燒先至可以送到俾先人駛用，通常會放喺稱為化寶爐嘅器皿或者大型嘅化寶鐵櫃裡面燒，燒嘅時候口中仲要叫住先人嘅名、或者名號，等佢喺陰間知道有親朋由陽間送嘢俾佢。至於其中嘅「交收過程」及先人點樣喺陰間駛用…等，就要參考一啲相關宗教嘅文獻或者識得哩門學問嘅專家嘞。


《娛樂大家10點半》係香港電視廣播有限公司嘅遊戲節目，由汪明荃、森美、余德丞主持。節目延續返之前嘅遊戲節目《娛樂大家》，繼續由「娛樂家族」成員同藝人嘉賓玩遊戲，兩者最大分別係每集得半個鐘，無咗蘇永康，同埋每集得2位嘉賓。


娛樂家族成員包括周志康、丁子朗、謝東閔、陸浩明、吳若希、陳曉華、鄧卓殷、張秀文、林穎彤、譚嘉儀、戴祖儀、黃庭鋒、郭子豪、何雁詩、孔德賢、鄧智堅，每集會有9到12位成員落場玩遊戲。另外呢輯嘅娛樂女郎同上一輯一樣都係黃子桐、鄧美欣。


1970年代到1980年代初，中國大陸偷渡來港人數不斷增加，1980年10月23號，香港政府宣佈撤銷抵壘政策。喺當日之前已經嚟到香港嘅內地非法入境者，可以響3日寬限期內，登記領取香港身份證，嗰日之後抵港嘅偷渡者，就會被立即遣返。


咁多年嚟，佢都係一直做特約演員，又喺無綫拍劇又喺亞視拍劇。佢做啲角色全部都祇得一兩句，直至到《愛·回家之開心速遞》先有發揮嘅機會。一開頭「群姐」呢個角色係冇喺roller寫演員名，就算成集個主要角色係群姐都冇得寫名。


《星洲之夜》係一部2011年由新加坡新傳媒私人有限公司製播嘅華語電視劇集，由白薇秀、戚玉武、郭蕙雯、陳欣淇、陳泂江、陳漢瑋、潘玲玲主演。呢套劇以30、40年代歌舞歡騰嘅新加坡為背景，描述歌舞團兩大台柱于紅同宋巧兒嘅明爭暗鬥。


百步梯，官方名沙田大會堂廣場，係香港一處公共空間，喺新界沙田沙田大會堂嘅西北面，對住新城市廣場，面積510平方米，喺1987年同沙田大會堂同步啟用。皆因嗰度有好多梯級，所以畀人叫做「百步梯」。梯級有個上蓋，可以當觀眾席看台用。


公司前身分別係Badgerline Group同埋GRT Limited兩間巴士公司，喺1995年6月合併成第一巴士，營運巴士業務。隨住英國鐵路私營化，公司喺1998年開始進駐鐵路，同年12月公司改名為第一集團。


《沿途有你》係由丹麥靈北大藥廠贊助，由腦學科研學會拍攝嘅香港短片電影，片長20分鐘。由張可頤、姜大衛、高皓正領銜主演，導演、監製、編劇阮繼志。女主角張可頤憑住呢套戲喺第五屆金花獎國際微電影頒獎典禮榮獲「最佳女演員」一獎。


原罪，係部分基督教嘅神學家提倡嘅理論，第啲亞伯拉罕宗教例如猶太教同回教就冇原罪呢個講法。原罪般係指希伯來聖經記載嘅第一個男人亞當同第一個女人厄娃喺伊甸園食咗禁果後，犯咗「罪」而畀迫離開伊甸園，由嗰時起人就有咗原罪。


巴頓抍卒案係指1943年8月初，美國軍官巴頓響二戰西西里島戰役時因為一時火遮眼、抍咗手下兩個陸軍士兵結果惹來好大爭議嘅事件。佢分別響兩間醫院遇到住院又無明顯損傷嘅兩個二等兵，佢好嬲，話咗兩個人，重摑咗佢哋。


三元福音倍進佈道係美國佛羅里達州珊瑚脊長老會嘅甘雅各牧師喺1950年代末期創立嘅基督教傳福音方法。香港三福喺1978年開始推動，成為全亞洲首個開展三福事工嘅地區，並且將內容全力華人化，「三福」嘅教材已經翻譯成百幾種語文。


考試合格嘅隊員會晉升為隊長，分別喺下一期嘅訓練中，喺教師授課之後帶領兩位隊員做佈道實習。換言之，如果一間教會由一位教師訓練兩個人開始，到咗第二期嘅時候，已經有三位隊長合共訓練六位隊員，禱伴人數更增加到十八人，令參與總人數多達廿七人。


羅品信1982年由北溫哥華市嘅卡遜·古利咸中學畢業，首先入讀過卑詩大學，後來轉到美國科羅拉多州嘅科羅拉多學院繼續學業，主修英文同生物學。佢本來諗著喺美國畢業之後返去卑詩大學攻讀醫科，但係醫學院無錄取到佢，令到佢開始反思自己嘅理想同抱負。


之後佢去到卑詩內陸嘅卡理布地區嘅農場打過工，之後又同佢第一任太太艾美·羅拔臣喺太平洋行船行徂18個月。兩公婆後來去徂新西蘭，羅品信喺嗰道發現自己對農業嘅濃厚興趣。佢喺25歲嗰年返徂加拿大，重喺蘭里堡附近買徂地，自己開徂間農場。


2008年，羅品信宣布加入溫哥華市長競選，同年六月，羅品信擊敗雷健華同鄭諾華，獲得偉景溫哥華黨嘅黨內提名。佢隨後宣布辭職唔再做省議員，專心打市選。2008年11月，羅品信擊敗利德，首次當選溫哥華市長。


耶穌嘅神蹟係《聖經》記載耶穌所行嘅異能奇事，大致可以分為醫病、趕鬼、掌管自然界同死人復活四類，喺《新約聖經》共記載咗36件，《馬太福音》記載咗20件，《馬可福音》記載咗17件，《路加福音》記載咗17件，《約翰福音》記載咗10件。


2010年6月，日本東京報稱111歲嘅最老人瑞畀人發現已經死咗超過30年，條屍喺床上面變成咗乾屍。案件哄動日本，令當地警方喺全國向105歲以上嘅人瑞展開調查。呢單案之後，警方發現近200名人瑞一夜間「失蹤」。


佢係親中派人士，曾經支持同屬親中派嘅梁美芬參選2007年香港區議會選舉。佢又曾經喺2012年除夕一次教會活動興奮大談自己同中聯辦主任仲有梁振英合照，又大讚中聯辦主任好人。另外，數碼廣播停播喺2012年被逼停播，社會廣泛關注傳媒自由嘅問題，但伍山河就被部分教友指佢私底下曾經批評創辦人鄭經翰，話停播嘅原因都係因為佢譁眾取寵。


喺2009年11月，佢去咗香港中文大學崇基學院神學院出席一次神學日活動，但講道期間發表咗一啲侮辱女性言論，例如話昔日教會嘅女傳道「肥肥矮矮腳粗粗、唔靚」，話佢哋係教會嘅羞辱，又話「唔係靚嘅女仔就唔接受讀神學」。


佢曾經喺2020年香港反送中運動等社會風波期間，喺五旬節聖潔會通訊撰文聲稱唔能夠讓社會議題騎劫教會，但自己就曾經多次高調將政治議題引入教會，包括2008年高調為親中派梁美芬助選、2016年喺教會舉行撐「一帶一路」宣教祈禱會、以及喺旗下學校舉辦「一帶一路」考察團，比一啲教友批評。


七美鄉舊稱南嶼、大嶼、南天島。1949年，嗰陣嘅澎湖縣縣長劉燕夫前來巡視時，係紀念明朝嘉靖年間倭寇侵犯本島、逼迫7位靚女投井殉節嘅「七美人塚」貞烈事蹟，經呈報臺灣省政府核准後，始正式改名係「七美鄉」。


越捷航空股份有限公司，簡稱越捷航，係一間總部設喺越南胡志明市嘅航空公司，喺越南乘客量第二多。主要樞紐機場係胡志明市新山一國際機場，機隊由胡志明市新山一國際機場同河內嘅內排國際機場飛去總共17個目的地。


ONEUS係韓國經紀公司RBW娛樂嘅一隊男子音樂組合，由六位成員組成，分別係RAVN、抒澔、LEEDO、建熙、煥雄，XION。2017年開始用練習生組合「RBW BOYZ」嘅身分活動，喺2019年1月9日發行第一張迷你專輯《LIGHT US》正式喺韓國出道。


川上典洋係日本足球員，司職後衞，效力過千葉JEF聯，栃木SC，金澤薩維根，Albirex Niigata Singapore，Geylang International，Tampines Rovers，SC相模原，及Tegevajaro Miyazaki。


要估嘅字係用一列嘅橫綫表示，有幾多個字母就有幾多條橫綫。如果玩估嘅玩家係同個字嘅字母一樣嘅話，另一位就要寫嗰個字母到嗰個字全部嘅相應位置。如果建議嘅字唔係嗰個字嘅一部份，咁另一位玩家就會畫個吊頸公仔嘅其中一畫。


睚魯嘅工作崗位係主持會堂嘅行政同會堂中所有嘅禮拜事宜。猶太人嘅會堂係社區中心，做呢個職位嘅人係社區賢才，非常受敬重，因此睚魯係個成功人士。喺佢睇嚟人生冇乜不足之處。就喺呢個時候，佢嘅獨生女病重，就快死，令到佢心中驚得六神無主。


陳柏衡喺香港出世，喺2011年轉咗去香港甲組足球聯賽球會南華預備組，喺2010/11球季轉會期間得到提拔調去南華一隊，並且喺2011年10月22號對用年輕球員組成嘅港菁嘅聯賽時，喺職業生涯上第一次上陣，最後協助南華以5–0贏出。


喺2012年夏天，陳柏衡轉會去香港甲組足球聯賽球會太陽飛馬。不過佢喺2016年10月涉嫌打假波俾廉政公署拉咗，最後廉政公署喺2017年6月28號，落案起訴一共5個香港飛馬足球會前球員，控告佢哋涉嫌提供同收受一共6萬蚊嘅賄款，並且串謀詐騙以操控或者企圖操控由香港足球總會舉辦嘅3場預備組聯賽嘅賽果。


笑波子每日上載1至3條片到YouTube，喺2016年已經上載咗超過600條片。短片嘅瀏覽量由兩萬到過百萬不等，通過YouTube嘅分紅同埋同商戶嘅合作拍片，龐大嘅觀眾量令佢一年收入過百萬。喺2017年，笑波子開始參演遊戲廣告同MV。


淡武隆縣，又叫淡布隆縣，係汶萊四個縣之一，北面係汶萊灣，西面係馬來西亞沙撈越林夢省，縣城係邦阿。呢個縣面積有1306平方公里大，全縣人口大約有8852人，縣區同汶萊其他三個縣分開咗，係一瑰外飛地，需要通過淡武隆大橋相接。


汶萊第一個國家公園，烏魯淡武廊國家公園喺淡布隆縣南面，複蓋大約550 km2淡布隆縣森林。呢個國家公園有科學研究設施，研究中心叫 Kuala Belalong Rainforest Field Studies Centre，只可以搭船去。


Kuala Belalong 國家公園區25公頃 地區分配咗畀Universiti Brunei Darussalam、Kuala Belalong Field Studies 同埋 Smithsonian Tropical Research Institute 去做研究。


一條全新30 km嘅橋–淡武隆大橋連接淡布隆縣同埋摩拉縣已經喺2020年3月完工，來往兩地唔使再入境馬來西亞沙撈越 14 km of this roadway crosses the Brunei Bay.


《音樂系》係香港MakerVille製作製作嘅清談節目，2024年1月4號起逢禮拜四晚吹時段喺ViuTV播，主持係陳詠謙、何洛瑤。節目會請香港頂尖音樂製作人嚟分享專業音樂製作技巧，一啲出名歌曲／歌手錄音時嘅趣事，同埋新歌速遞。


三茂線係駁埋三水同茂名嘅鐵路。三茂線分兩次起，分別係1958年到1961年，以及1977年到1991年。家下係廣州鐵路集團有限公司管理。條線由廣三線上邊嘅三水火車站開始，途經三水、肇慶、陽春，最後到達茂名東站，全長310千米，經34個車站，係駁住珠三角同粵西、海南、廣西之間重要鐵路幹綫。


由於通車之後，每年運輸量不斷咁升，到咗21世紀，三茂線總體運力已經超過設計上限，廣鐵集團曾經計劃將廣三線全線同埋三茂線，全線昇級做電氣化雙線，但係後尾，政府規劃咗更加先進嘅西部沿海高速鐵路，最後昇級計劃無限期擱置。


鄧小樺 ，係香港作家、節目主持人。鄧喺伊利沙伯中學、香港中文大學中國語言及文學系畢業，香港科技大學人文學部碩士，做過香港電台第2台《思潮作動》主持人，文學雜誌《字花》編輯，《中大四十年》編委，試過喺香港藝術中心同各間中學教授寫作。


鄧攞過中文文學獎散文組冠軍、新詩組亞軍、「大學文學獎」新詩組冠軍。佢寫咗詩集《不曾移動瓶子》、《眾音的反面》，散文集《斑駁日常》、《若無其事》，訪問集《問道於民》。近年佢喺各大報章同雜誌撰寫專欄、訪問及評論。


2009年鄧加入「香港文學倡議小組」，同作家董啟章、馬家輝、潘國靈等人一齊倡議建立香港文學館。後來「倡議小組」改組為香港文學館工作室，鄧做召集人。2010年組織「八十後文藝青年」，佢同蔡芷筠、葉浩麟連線，分別參選藝術發展局文學、藝術教育及視覺藝術委員會選舉。


2011年加入香港數碼廣播有限公司，主持青年意見節目《八十後今晚打老虎》。2012年3月加入誠品書店做香港分店副店長，2013年3月離職。2013年做西九「自由野」文字部分聯合策展人。2013年尾，香港文學館工作室改組為香港文學館有限公司，喺富德樓建立「香港文學生活館」，2014年3月入伙。


陳瑞祺書院成立於1969年，是喇沙修士會於香港成立的第四所天主教中學，學校位於九龍城區何文田 ，毗鄰何文田邨，是區內以英文授課的中學之一。陳瑞祺書院是香港少數不設社制的中學，故此在陸運會、水運會等只會有班際比賽。


《致命身份》係一部2003年嘅美國心理恐怖砍殺電影，由占士曼高做導演，Michael Cooney編劇。主演係John Cusack、Ray Liotta、Amanda Peet、Alfred Molina、Clea DuVall、Rebecca De Mornay。


紅線女藝術中心係廣州市為咗表彰紅線女對粵劇嘅貢獻而喺佢從藝六十週年起好嘅綜合性藝術場館，喺珠江新城。佔地面積3000平方米，建築面積5000平方米。入面有展覽館，展出同紅線女有關嘅嘢，重有小劇場同資料庫。


《末代皇帝溥儀》，係一套由意大利、英國、中國大陸合作拍攝嘅歷史傳記電影，影片講述最後一位中國皇帝溥儀嘅故事，大部份對白都係英語。史無前例喺紫禁城拍攝，動用咗一萬九千名臨時演員、仿真嘅華美宮廷服、將一部輾轉跌宕嘅近代中國史，重現喺呢位最後一個天子嘅身上。


嘉義縣政府係中華民國台灣嘉義縣最高層級嘅地方行政機關，喺中華民國政府架構中，為縣自治嘅行政機關，同時負責執行中央機關委辦事項。嘉義縣嘅自治監督機關本為臺灣省政府，但臺灣省虛級化後，臺灣省政府嘅業務同功能被大幅縮減，嘉義縣嘅自治監督機關亦改為行政院各部會。


由摩列干尼創作配樂嘅電影包括《萬里狂沙萬里仇》、《戰火浮生》、《義薄雲天》、《鐵面無私》、《新天堂電影院》、《王子復仇記》、《海上鋼琴師》同埋《獨行俠決鬥地獄門》等。而1993年周潤發、吳倩蓮為鐵達時拍嘅一齣以戰爭為背景嘅廣告，亦都用咗摩列干尼嘅《La Califfa》做背景音樂。


過海隧道豪華巴士P968線係由九龍巴士營運嘅豪華巴士路線，2021年7月18號開辦，係兩條「星級尊線」豪華巴士線之一。來往元朗同銅鑼灣。途經大欖隧道、西九龍公路、西區海底隧道、上環、中環、金鐘、灣仔北／灣仔、銅鑼灣。


白雲大道北站嘅收費區喺站廳嘅整西南邊，而東北邊係人行通道，車站入面冇商舖響度，但係有自助服務，喺嗮車站嘅西北邊同東南邊嘅人行通道。而收費區有扶手電梯同樓梯、專用𨋢往返月台都得。為咗方便啲去機場嘅乘客，站廳入面重設咗航班查詢出嚟。


張賢秀喺2010年開始喺南韓嘅延世大學讀緊書嗰陣俾J聯賽波隊睇啱咗，喺2012年加入咗日本足球職業聯賽嘅東京FC。佢第一次正式參加嘅比賽係2012年3月6號嘅亞洲冠軍盃小組賽入面，同布里斯本獅吼嘅比賽入面出過場。


四角號碼檢字法由王雲五發明，而高夢旦就係“附角”嘅發明者，佢並喺1925年5月作咗《號碼檢字法》由商務印書館出版。1926年9月，《四角號碼檢字法》單行本出版，有蔡元培、胡適等作序。1934年1月，《四角號碼檢字法》出版，加埋高夢旦嘅序。


每字攞左上角、右上角、左下角、右下角四筆。可以攞複筆時應該攞複筆。字上部或者下部剩係得一筆形嘅時候作左角，右角作0。用過的筆形再填他角亦都作0。由「囗」「門」「鬥」組成嘅字，下角攞內部筆畫，但外圍有其他筆畫嘅時候例外。


越南話嘅介音/w/寫做「o」，但係喺/i/音同/iə/音前便就寫「uy」，「uya」，「uyê」，重有喺聲母q後便，介音/w/唔寫「o」，要寫做「u」。/ɓ，m，f，v/聲母後便會加介音，第啲聲母大多數都會加介音。


2016年暑假，香港單車隊總教練沈金康打電話畀馬詠茹，邀請佢重返港隊，同李慧詩一齊出戰團體競速賽。佢幾經掙扎之後，決定休學重返港隊。2017年2月，馬詠茹第一次喺正式賽事同李慧詩合作，出戰喺印度舉行嘅第37屆亞洲場地單車賽，二人喺女子團體競速賽決賽僅僅輸畀韓國組合得銀牌。


九如坊，係香港一街，喺香港島，中環同上環交界山上。東面街頭車路，駁鴨巴甸街。街尾安和里會合，可以行樓梯上歌賦街。九如坊亦分出兩條街仔，叫九如坊北同九如坊西。九如坊北由街頭分出，九如坊西由街中分出，通去九如坊北。


美竹涼子係位出名嘅鹹片女星。佢響日本東京出世，因為中意名牌，2002年再始拍鹹片，1月25號推出嘅「初熱」，具有敬業精神，臨場經常表現真實性高潮，冷艷造型曾經喺鹹片排行榜創下八連冠，後嚟先至被高樹瑪麗亞擊敗。


葉維平係中國大陸嘅政治人，廣西賀縣人。1945年考到廣東廣州嘅中山大學法學系之後開始加入中共地下黨，期間先後喺廣州同香港做過地下學聯同地下黨嘅通水人員。大學畢業之後去咗粵湘贛三省交界做過東江教導營任政治服務員。


亞設支派喺以色列歷史中並唔係以獨特嘅軍事貢獻而聞名，但佢哋嘅地理位置同經濟活動令佢哋成為以色列嘅一個重要組成部分。佢哋嘅財富同商業活動為以色列提供咗經濟支持，並同其他支派共同參與咗以色列嘅社會、政治同宗教生活。


出沒地點同殭屍大致相同，不過所有殭屍中只會有一成嘅殭屍村民，或一隻村民俾殭屍殺死會有一定嘅機率變成殭屍村民。殭屍村民嘅行為同殭屍大致相同，但佢可以感染其他村民，甚至連細路都得。被感染嘅細路稱為幼年殭屍村民，行為同殭屍村民大致相同，不同之處係喺朝早並唔會自燃，行得比成年殭屍快，但攻擊能力較弱。


佢死嘅位置嘅地下會有返主世界嘅傳送門，傳送門上有一隻冇用途嘅龍蛋，玩家可以將佢當成戰利品。入咗傳送門後遊戲會顯示一段文字嘅劇情畫面。文字結束後，玩家會被傳送到主世界。當然玩家可以返終界，但係唔會再有終界龍。


星海園係中國廣東省廣州市嘅一個園區，喺麓湖公園嘅東北邊。呢個園區係由廣東省音樂家協會同廣州市人民政府為咗記得音樂家冼星海而一齊厝錢嚟起，喺1985年12月1號起好重搞埋冼星海嘅骨灰遷葬儀式。呢個園區係廣州市嘅一個愛國主義教育基地。


文獻展，又叫文件展，係世界上最重要嘅當代藝術展。家下每五年，喺德國Kassel搞一百日。第一屆文獻展，喺1955年由Arnold Bode搞起。上次搞文獻十二係2007年。下次文獻十三，喺2012年6月9號。


菲莉號，菲莉登陸器係歐洲太空總署太空探測器計劃，羅薩塔號帶住嘅一部機械探測器，去 67P/楚留莫夫－格拉希門克彗星，喺2014年11月12號降落彗星表面，成為第一個喺彗星着陸嘅探測器。菲莉號降落之後，喺2014年11月12至15號同埋2015年6月13號至7月9號傳送到信號返地球。


米勒山谷狼人係款咭遊戲，一般係畀8到18個人玩，最多一鋪可以有47個人一齊玩。呢款遊戲係由法國人Philippe des Pallières同埋Hervé Marly創作，玩一鋪嘅時間唔定，要睇下有幾多個人，最短可以得十分鐘咁上下，最長可以兩三個鐘。


遊戲一開始係夜晩，所有人要瞇埋隻眼，然後唔同角色分別要擘大眼，狼人首先喺夜晩擘大眼嗰陣要「殺」一個人，然後其他屬於好人嘅角色就分別開眼，用自己嘅功能幫村民去搵狼人。而冇得擘大眼嘅村民就要喺朝早透過信息、邏輯、去搵返嗮所有狼人。


一開頭村民唔知邊個打邊個，但係狼人互相知道邊個係同伴。由一個MC做中間角色。遊戲就係咁喺朝早同夜晩之間不停交換。而村民一定要搵嗮所有狼人先可以贏。狼人亦一定要殺嗮場上面所有村民或者好人嗰邊有功能嘅人先算贏。


街兩邊係高樓，入面有廣東省環保廳、廣州市家用電器公司、廣州市中學教師等宿舍同埋學宮街幼稚園，所以呢條街比較窄。而呢條街嘅西邊地區重見到廣東省統戰部、廣東省宗教局、及廣東省工商聯等宿舍或辦公樓。呢條街亦保留咗古木參天嘅景同深宅大院嘅格局。


出生係里加，巴里殊尼哥夫最初係列寧格勒基洛夫芭蕾舞團開始舞蹈生涯。1974年係加拿大變節去西方，分別係美國芭蕾舞劇院同紐約城市芭蕾舞團擔任首席，後來更成為美國芭蕾舞劇院嘅藝術總監。佢變節後再無返過俄羅斯，1986年歸化成美國公民。


巴里殊尼哥夫除跳舞都涉足電影電視。1977年更因參演電影《仙舞飄飄》，獲得奧斯卡金像獎同金球獎最佳男配角提名。1985年，佢同格雷戈里軒斯、海倫美蘭一齊出演電影《飛越蘇聯 》。佢喺最近2003年，美國電視劇色慾都市第六季出演主角男友，一名俄羅斯藝術家。


雙眼競爭係一種視覺上嘅現象。當左眼同右眼睇到好唔同嘅影像嗰陣，個人意識上會覺得自己睇到兩幅交替噉出現嘅影像。通常做雙眼競爭實驗嗰陣，個研究者都會俾個受試者戴啲特製嘅眼罩，而呢啲眼罩內置兩個熒幕，令到個研究者可以控制個受試者左眼同右眼分別睇到啲乜。


有啲研究就發現，喺做實驗之前叫個受試者喺腦入面想像一啲影像會影響到佢睇到啲乜，例如如果家吓喺個實驗入面左眼個熒幕顯示綠色圓形，而右眼個熒幕顯示藍色四方形，事前俾個研究者叫佢哋喺腦入面想像綠色圓形嘅受試者比較大機會會話自己淨係見到綠色圓形。


魯庭暉2004年喺英國牛津大學社會學碩士畢業，早年投身廣告業，一度做過美國蘋果公司亞洲區創意總監，2010年回流香港加入電訊盈科集團，先後做過黃頁同收費電視業務Now TV，2014年集團籌備免費電視業務香港電視娛樂，魯庭暉獲委任做總經理，帶領香港電視娛樂旗下嘅ViuTV頻道順利開台同埋開台頭幾年嘅經營發展。


1938年，抗日戰爭打得好犀利，國民革命第88軍長方哈兒帶咗部下出川，去到浙江前線打日軍。雖然88軍係支空殼部隊，但方哈兒以民族大義為重，重自備糧餉，以頑強鬥志同日軍死過。喺新四軍團長戴宗男帶領下，哈兒最先粉碎嗮日軍嘅毒氣計劃，跟住炸咗日軍嘅軍火庫、重講日軍中將旅團長殺埋。


佢接觸過戴宗男之後，方哈兒逐漸俾共產黨以民為本嘅信仰感染咗。之後哈兒嘅戰功同新四軍嘅親密關係令國民黨高層陀陀令。哈兒一邊同國民黨玩嘢，一邊又要打敗日軍。最後由於戴宗男嘅幫手，方哈兒先至擊敗咗日軍第16師團，達成抗日戰爭勝利嘅重大貢獻。


梅小青係香港電視監製，人稱「小青姐」，早年曾經喺亞洲電視擔任劇集編導同監製。1987年轉去無綫電視擔任劇集監製，喺佢監製嘅劇集亦多不勝數，《今生無悔》、《原振俠》、《洛神》、《絕世好爸》、《青出於藍》、《法證先鋒》系列、《宮心計》、《公主嫁到》等多套劇集引發嘅迴響各有唔同，因此有金牌監製之稱。


厄斯特喺一個藥劑師家庭長大，順理成章佢大學讀醫科，但係畢業之後佢走咗去哥本哈根大學做物理學教授，研究電學。喺一次講學實驗，佢接通電流嗰陣見到針頭郁咗，於是佢繼續研究，證實電同磁係有關係，而且可以轉化，即係電磁效應。


鷄公碗，又寫雞公碗，係種闊口碗，碗外畫咗紅身黑尾鷄公爲記認。此外亦用毛筆畫水墨畫白菜、菊花、蝠鼠咁。舊時鷄公碗好cheap，所以街邊檔成行用晒佢，裝飯裝麪，亦有街邊拜神裝祭品。佢碗身有沙粒，質地都好粗糙，有人用碗底當磨刀石。


油柑子，又古稱餘甘子，葉下珠科葉下珠屬，分布於印度、斯里蘭卡、印度尼西亞、馬來西亞、菲律賓、南美、臺灣、香港、江西、福建、廣東、海南、廣西、四川、貴州、雲南以及中南半島等埞，生長於海拔200米到2300嘅地區，喺山地疏林、灌木叢、荒地或者山溝啲向陽處多見，亦都有人工種植。


油柑子一般高約1至3米，生長喺灌叢或者疏林入便。花期為4到6月而果期為7到9月。花細而黃綠色，喺枝條上簇生，果實球形，直徑約1.5厘米。葉片兩列排，羽狀複葉，葉線狀長圓形，頂鈍圓或者截平，有銳尖頭或者微凹，基部淺心形而稍偏笡，上面綠色，下面淺綠色，長0.


南方油柑子風味過於橄欖，多販入北州。方實時，零落藉地，如槐子、榆莢。土人乾以合湯，意味極佳。其木可以制器，欽陽所產為最。蓋大如桃李，清芬尤甚也。世間百果，無不軟熟，唯此與橄欖雖腐尤堅脆，可以比德君子。


洪聖宮係兩進一院式建築，左右係福德祠同太歲殿，中間係天井，結構簡單樸素。香港其他廟宇嘅天井多數加咗上蓋，改做香亭。但洪聖宮仍然依照原本嘅設計，有較好嘅採光同通風作用，呢樣亦係呢間廟宇嘅最大嘅特色。洪聖宮裏面存有乾隆廿九年鑄造嘅響板，同同治五年嘅《重修洪聖宮題名記》。


1985年當選做元朗區議會議員。同年9月由選舉團晉身立法局。1988年連任立法局議員。1991年喺立法局新界西直選入面當選，冇耐之後就以「私人理由」放棄議席。其後俾人揭發用假文件攞到律師資格，俾法庭裁定5項偽造文件冒充律師資格同向律師公會發假誓等罪成，1993年3月被判即時坐花廳9個月。


發出寒冷天氣警告目的係及早提醒市民香港將會受到寒冷天氣影響，呼籲市民提高警惕，預防因嚴寒引起體溫過低。寒冷天氣警告發出後，信息會透過香港嘅電台、電視台同天文台網頁向市民廣播。若有需要，香港天文台仲會搞新聞發佈會，提醒市民去做適當措施。


而喺寒冷天氣警告設立前，天文台喺1993年設立過「安全使用氣體熱水爐預警」，並喺寒冷天氣出現嗰陣發出，去提醒市民用熱水爐嗰陣要保持空氣流通。但後嚟香港立法禁止喺浴室用無煙道式熱水爐，理論上已經唔會再發生浴室一氧化碳中毒嘅意外，所以警告後嚟被廢除，最後一次係喺2000年2月24號至3月2號發出。


福田麻由子係日本女演員，響東京都世田谷區出世。佢1998年4歲就開始做戲，之前屬於東京兒童劇團，家下係FLaMme名下演員。佢因為演技好而引起人注意，演過女王的敎室。佢響白夜行裏面更大受好評。其他做過嘅戲有日本沉沒、下妻物語、櫻桃小丸子等等。


最新版嘅縱橫輸入法軟件收咗廿六萬幾個詞組，包括香港教育局中學英漢詞彙嘅廿六科專業詞組、常見人名、香港街名、香港大廈名、香港部份有名嘅公司、學校名同埋香港俗語。輸入法應用軟件適合安裝喺Microsoft Windows作業系統。


故事設定喺禁酒時期嘅新澤西州大西洋城。由史提夫布斯美飾演Enoch 'Nucky' Thompson），佢係喺1920年代同1930年代嘅禁酒令期間躍升成為掌控大西洋城嘅政治人物。第一季內容發生喺1920年1月至11月之間，開始喺禁酒令同埋結束喺1920年美國總統選舉。


蓋茲堡演講係美國總統林肯嘅演講，亦係美國史上俾人引用最多嘅政治演講。1863年11月19號，美國內戰蓋茲堡戰役完咗後4個半月，林肯響賓夕凡尼亞州蓋茲堡嘅蓋茲堡國家公墓揭幕禮發表咗呢次演講，哀悼響打咗5個半月嘅蓋茲堡戰役中陣亡嘅將士。


耶穌帶住門徒離開加利利，到外邦人嘅推羅境內，係要避開群眾、希律王同法利賽人，以方便專心教導、訓練門徒，畀佢哋明確噉知道耶穌基督係邊個，同真正嘅彌賽亞將會成全嘅事。但係耶穌喺境內嘅消息隱瞞唔到，因住外邦人嘅信心，耶穌亦宣講天國道理同行神蹟。


喺元朝嗰時，有位叫黃道婆嘅織衫褲嘅女仔，由於佢細個嗰時屋企好窮，加上嗰時又係個封建社會，結果佢就從上海嗰邊去到而家嘅海南崖州嗰度向黎族啲人學織衫褲。點知眨吓眼過咗幾十年，黃道婆就從一個女仔變咗個老坑婆，佢就諗住返去上海，不過佢嚟咗而家廣州嘅白雲山北邊嗰度，發現呢個地方既貧窮又落後，結果就喺白雲山嗰度住咗一陣，重教當地啲人點整衫褲。


金養建係北韓嘅政治家，平安南道安州市人。1970年代做過國際部科長，1998年成為最高人民會議代議員。2005年晉升成北韓國防委員會參事，2007年被選為統一戰線部長。2010年被推舉為朝鮮勞動黨中央書記局書記，2012年成為中央政治局候補委員，2014年晉升政治局委員。


由於吉朗卡列嘅日照時間好長，所以吉朗卡列有可能有「澳洲第一日照村」嘅稱號，不過由於呢度光污染太犀利，本嚟昆士蘭州政府就喺呢度起咗部10,000,000W嘅太陽能塔同埋一部2128000W嘅光伏設備，但係佢哋喺2012年5月取消咗呢項商業支持計劃。


酒店初期屬廣東省武警總隊嘅招待所，後因上級出臺話部隊唔畀駐守入商業機構嘅規定後，香港高立投資出錢收購咗間酒店持續咗9年半。2006年8月1號，酒店俾海印集團以2.83億人民幣正式收購咗，成為海印集團屬下嘅酒店，重喺2007年間重新裝修，直到2008年6月重新開業。


耶穌被邀請到一個法利賽人嘅領袖屋企食飯，相信呢個主人係一個好重要嘅人物。呢個係一個安息日嘅晚餐，似乎係唔尋常嘅一餐飯。因為安息日嘅一飲一食，律法上係有瑣碎細微嘅規矩。安息日唔能夠生火煮食，否則就干犯安息日，因此安息日嘅食物應該全部都係事先預備好。


有一個患水腫病嘅人在場，耶穌毫不猶疑，就醫好咗佢。耶穌趁敵人重未有採取行動之前，趁機會向律法師同法利賽人發問，關於安息日醫病嘅問題。耶穌提醒法利賽人，佢哋亦會喺安息日救起跌咗井度嘅牛驢。唔通人嘅生命冇動物咁貴重咩？


呢個站有三個出入口，分別係A、B1同埋B2。自從2017年11月16號實施咗「人過安全門，物過X光機，液體過檢測儀」嘅嚴格安檢制度之後，除咗B1同B2出入口之間當成過街通道係毋須接受安檢之外，往返其它出入口之間都要接受安檢先至畀用。


喺1997年嘅《廣州市城市快速軌道交通線網規劃研究》入面話咗喺106國道嘅龍歸墟地區嗰邊整個站出嚟，嗰時係2號綫嘅一個站。後嚟喺2000年嘅近期線網規劃調整方案話咗，將2號綫縮短到嘉禾而另外規劃咗一條新嘅機場快綫經過呢度。


喺2007年5月14號，地鐵3號綫北延段正式開始逳手起。原先話喺出咗嘉禾望崗站之後嘅北邊嗰橛，冚唪唥係高架站，但因為話要拆好多間房屋同改嗮啲高壓線路，地鐵公司就唔想喺高架線路附近搞出個災難性嘅影響，加上有人喺開始逳手起之前俾人猛咁整蠱個工地，結果佢哋將規劃話嘅高架地鐵冚嘭唥都改嗮喺地下。


2019年5月28號，有位曹氏嘅男醉貓因爲無聊到貼底，喺呢個站嘅乘客意見卡居然寫咗話「要喺今年6月1號炸咗龍歸地鐵站」。事發之後，廣州當地啲差人同軍佬都好緊張兼第一時間關注呢單嘢，重喺各個車站安排加強安保措施。


龍歸站喺白雲區106國道嘅龍歸鎮嘅集墟入面，係白雲區龍歸鎮嘅一個集墟細鎮，附近都係啲城中村、鄉下嘅地區同埋金龍花園、銀龍花園。每日都有好多客流去廣州嘅市區、機場、火車站呢啲地方。喺客流高峰期嗰陣都成日搞客流控制。


雷奈1922年6月3號喺法國布丹南部嘅一個小城出世。佢十三、十四歲嘅時候，佢就拍咗首齣八毫米電影。到咗佢廿幾歲時，決定以拍電影作為佢嘅事業。廿一歲時，佢考入法國高等電影學院學習，但一年後就因為覺得嗰度太學術化太理論化而退學。


1958年，一組日本同法國製片人委託佢拍一套有關廣島原爆嘅紀錄短片，但係雷奈唔想以紀錄片形式拍攝呢個題材，就反建議畀佢同小說家瑪嘉烈特．杜克絲合作，結果就係《廣島之戀》呢齣法日合作嘅劇情電影。雷奈喺《廣》片中捨棄咗傳統敘事嘅時間概念，融合過去、現在與未來於一體，又引用咗複雜嘅閃回技巧，將現實同回憶調和。


雷奈嘅作品對敍事形式非常自覺，以多種方式去拆解敘事結構，喺作品裏頭發明唔少唔同嘅說故事新法。有人話雷奈係一位形式主義者，同時亦係一位「作者」，因為佢自始至終關心某啲主題，而且一直以高度個人化嘅技巧，去解決探索呢啲問題時遇到嘅困難。


林多玫係一位韓國裔嘅澳洲創作型女歌手。佢喺1988年10月17號喺韓國漢城出世，9歲嗰年同屋企人移民咗澳洲。2010年，佢發行咗一張個人福音專輯《Dream》。2013年，林多玫參加咗澳洲嘅真人選秀節目「X音素」，最後贏咗冠軍，成為首位贏得呢個節目嘅亞裔歌手。


林多玫贏咗「X音素」之後，發行咗佢嘅冠軍單曲《Alive》，首個星期就登上澳洲單曲排行榜冠軍。之後佢推出咗一張同名錄音室專輯《Dami Im》，首個星期就奪得澳洲專輯排行榜冠軍，最終獲得澳洲唱片業協會嘅白金唱片認證。


佢成為「X音素」嘅參賽者當中，首位贏咗冠軍單曲同冠軍專輯嘅歌手。林多玫嘅第三張專輯《Heart Beats》喺2014年推出，進入排行榜嘅前十位，其中兩隻單曲《Super Love》同埋《Gladiator》亦進入排行榜嘅前二十位。


《十年泰國》係「十年國際計劃」嘅作品之一，以泰國喺軍政府控制下嘅未來為主題，每個段落交織成對泰國當前政治局勢嘅警示，炮製咗四部短片。四部短片充斥住寫實同奇幻嘅影像，諷刺逐漸被箝制嘅言論同創作自由嘅現況，引發反思。


吳卓衡喺香港出世，屋企係醫護世家，有兩個妹妹。阿爸阿媽分別係前線急症室醫生同醫療公司老闆，而佢公公同婆婆都係中醫師。佢小學同中學讀拔萃男書院，之後升讀香港城市大學。佢2017年獲選參演電影《熱血合唱團》，之後因為畀無綫電視發掘，大學未畢業就全職做藝人，加入無綫電視同邵氏兄弟。


劉湘係中國國家隊嘅泳手，廣東廣州人。主要參加50米蝶式、50米自由式及50米背泳等比賽。2015年4月18號喺陝西寶雞辦嘅全國游水大賽50m自由式決賽攞咗冠軍，由於佢身材比較靚而俾好多中國內地觀眾同網友嗌佢做「泳壇第一靚女」。


巴塞隆拿以前嘅足球場勒科茨球場只能容納6萬人，而且擴建唔到，於是巴塞隆拿足球會喺勒科茨球場附近買咗塊地來起新球場。最初球場打算叫 Estadi del FC Barcelona，但用咗更流行嘅名「魯營球場」。


球場喺一年後起好，但出現超支，起球場嘅錢達到2.88億pesta。通過抵押同貸款，巴塞隆拿足球會成功完成咗呢個項目，但借咗好多錢。巴塞隆拿想賣勒科茨球場嘅地來支付成本，但巴塞隆拿市議會用咗五年先至重新獲得資格，導致咗持續一段時間嘅經濟困難，最後，當時嘅國家元首、西班牙政府首腦同獨裁者佛朗哥授權對勒科茨球場嘅地重新認證，並結束咗巴塞隆拿足球會嘅危機。


佢嘅前身可以話係1943年左右創刊，1983年停刊嘅 《artscanada》 雜誌，但係除咗兩本雜誌都係講視覺藝術同 《Canadian Art》 嘅訂戶名單係由 《artscanada》 來之外兩本雜誌其實並冇關係。


受到亞洲金融危機嘅影響，香港經濟响1998年呈現負增長。港府希望借助發展旅遊業帶動相關行業例如零售業、餐飲業同埋酒店業等等興旺增長，同時可以製造大量嘅就業機會，達成經濟復甦。同時，迪士尼亦都籌備進軍中國市場，計劃响亞洲物色地點興建新嘅主題公園。


港府嘅總投資額係224.5億港元，其中包括32.5億港元的注資，相等於股權嘅57%。同時港府將會額外獲得40億港元嘅附屬股權，代替樂園嘅地價。雖然港府冇向迪士尼提供免費嘅土地或者現金補貼，用地嘅地契年期係50年，繼有50年嘅續約權。


美國小鎮大街係進出樂園嘅地方，顯示出20世紀初嘅美國風情。大街主要係由木材去建造，用安妮女皇式建築作為主要風格，响香港係好罕見。園區加入新設施同埋娛樂節目嘅數目都係成個樂園最多嘅，後來重加入咗「動畫藝術廊」，同埋迪士尼擴建預覽。


探險世界係綜合其他迪士尼樂園嘅探險世界而成，到處都有原始森林同埋印第安嘅風光，亦係全球迪士尼樂園入面面積最大嘅探險世界。園區後面留咗好大嘅空位，畀日後興建新嘅主題園區同埋有關嘅設施。園區入面最受歡迎嘅遊樂設施係「獅子王慶典」同埋「森林河流之旅」。


幻想世界係一個充滿想象、希冀同埋夢想嘅地方，以各迪士尼曾經演繹嘅童話為主題。園區嘅遊樂設施比其他主題園區多，2008年加入咗全園最大嘅室內遊樂設施「小小世界」。園區內受歡迎嘅遊樂設施包括「小熊維尼歷險之旅」、「小小世界」、「米奇幻想曲」及「米奇金獎音樂劇」。


間嘢喺1984年10月起好，初期係間兒童樂園，用過從化市兒童樂園個名。直到1999年，從化市人民政府按中華人民共和國嘅「九五工程」計劃喺原址基礎上擴建，重喺2000年6月1號喐手起，直到2002年2月起好。


曾恩波係中國男記者。佢係廣東高明人，喺燕京大學新聞系畢業。先後喺《中外新報》、《南華早報》、中央社任職記者。曾隨軍報導北緬甸、太平洋戰情。1945年9月2號，盟軍接受日本投降，曾恩波首先發出新聞稿。及後親歷東京審判。


韓戰時報導「遣返委員會」實況，獲中華民國頒令嘉獎。其後派駐香港，經歷六七暴動。1972年起歷任《香港時報》社長、董事長。喺1986年中華民國立法委員選舉當選僑選立法委員。1989年2月6號喺香港過身。


故事設定喺禁酒時期嘅新澤西州大西洋城。由史提夫布斯美飾演Enoch 'Nucky' Thompson），佢係喺1920年代同1930年代嘅禁酒令期間躍升成為掌控大西洋城嘅政治人物。第五季內容發生喺1931年4月至10月之間，係上一季七年後嘅大蕭條期間，加上回顧番1884年同1897年關於Nucky嘅童年同埋早期成年嘅故事。


《還是覺得你最好》係香港歌手張學友主唱嘅一首粵語流行曲，1992年推出，改編自日本組合米米CLUB嘅日文歌《愛してる》，由米米CLUB作曲，劉卓輝填詞，趙增熹編曲，收錄喺唱碟《愛火花》。呢首歌攞到1992年度「十大勁歌金曲」、「十大中文金曲」同埋


1998年3月，嗰時中華人民共和國政協開緊第九屆全國委員會第一次會議，社會福利組嗰15位委員因為猛咁提出中國大陸有好高嘅耳聾發病率，加上危害性大同預防性太差嘅現實問題而提出搞全國愛耳日嘅提議。後嚟份提案好快俾有關部門關注兼通過咗呢份決議，最後經中國殘疾人聯合會同衛生部等10個部門一齊通過兼決定，從1999年開始，每年3月3號係全國愛耳日。


到末日，作惡嘅人要好似稗一樣噉抆出嚟，俾火焚燒，人子要差遣佢嘅使者，將一切令人跌倒嘅同作惡嘅喺佢嘅國度揀出嚟，丟入火爐，喺嗰度要喊，咬牙切齒。嗰陣時，義人要喺佢哋父嘅國度發出光輝，好似太陽一樣。有耳可聽嘅，就應當聽！


耶穌親自解釋呢個比喻，撒稗嘅就係仇敵魔鬼，好種就係天國之子，田地就係世界，撒好種嘅就係人子，上帝喺呢個世界度從千萬人之中揀選好多屬於自己嘅子民，學習遵行上帝嘅旨意，活出上帝嘅形象同樣式，事奉上帝同敬畏佢。


耶穌喺各城各鄉傳道嘅時候，同耶穌一齊嘅除咗十二個門徒之外，重有俾耶穌醫好嘅幾個婦女，抹大拉人馬利亞就係其中一個。耶穌醫好咗抹大拉人馬利亞，趕出佢身上嘅鬼。佢信咗耶穌之後，獻出自己嘅財物，畀耶穌同門徒。


係加拿大最流行嘅法國領先搖滾歌手、鍵盤手，作曲家，及用佢個名做名嘅樂隊嘅結他手之一，魁北克省滿地可人。佢喺魁北克省發布咗好多張音樂、編譯同現場專輯，重喺反面電影出過鏡。佢喺法裔加拿大音樂藝術家史入面，第一個夾埋賣咗超過一百萬張碟量嘅男歌手，喺魁北克地區係個巴閉嘅壯舉。


法蘭茲1933年7月14號響慕尼黑大學醫院出世，係拜仁王子艾伯列特公爵同第一任老婆瑪麗亞·馮·特拉科什乾共同嘅第一個仔，拜仁最後一位國王路德維希三世嘅後人。一開始，法蘭茲嘅地位並唔畀王室接受，因為老豆同阿媽係貴庶通婚、違反拜仁王室規定，後嚟阿爺魯普雷希特承認艾伯列特同瑪麗亞嘅結婚，法蘭茲先至做到王子。


1939年，拜仁王室為咗逃避納粹德國嘅追殺而流亡，老豆艾伯列特帶住一家大細去到匈牙利布達佩斯。去到1944年，納粹德國佔領匈牙利，艾伯列特一家大細、包括法蘭茲走唔切畀蓋世太保捉到，被關響集中營，先後轉到薩克森豪森集中營、弗洛森比格集中營、達浩集中營，1945年畀美軍放咗出嚟。


2009年人類豬流感疫情係一次由流感病毒新型變體甲型H1N1流感所引發嘅全球性流行病疫情。2009年3月底，流感喺墨西哥同埋美國加利福尼亞州、德薩斯州爆發，懷疑超過4千人染病，並可能導致100幾人死亡，後來更有不斷蔓延趨勢。


由於未能為所有個案作檢測，所以世界衛生組織將所有病例統稱為疑似流感疾病。而呢啲病例都有嚴重嘅疑似流感病徵，甚至肺炎病徵，譬如墨西哥嘅病例更導致死亡。呢個新變種甲型流感病毒基因包括人類流感病毒、豬流感同禽流感。


4月底，世界衛生組織同美國疾病控制與預防中心對於新變種，疑似人傳人嘅風險同喺墨西哥嘅高致命性都話非常關注。4月25號，世衛總幹事陳馮富珍宣布將呢次疫情定位為「國際關注嘅突發公共衛生事件」，原因係對於病例中嘅臨床、流行病學同埋病毒學報告缺乏認識。


甲型H1N1流感除咗響墨西哥、美國、加拿大境內廣泛傳播之外，至少100個國家或地區出現咗確診個案。多個國家建議國民避免前往疫情嚴重嘅地區。包括澳洲、中國大陸、香港、冰島、印度、印尼、馬來西亞、菲律賓、新加坡、台灣、南韓以及泰國等多方都啟動機制檢查嚟自疫區，有呼吸道感染癥狀嘅旅客。


另外，雖然冇證據顯示病毒可經由豬肉傳播，另外甲型流感於高溫下並唔可以生存。部分國家仍然禁止嚟自疫區嘅豬肉製品進口以防病毒傳播。除此之外，埃及更宣佈即時撲殺全國二十五萬嘅豬隻。該國咁做被國際組織指唔符合科學邏輯，亦有人認為咁做有政治目的。


中文維基百科自2015年起，俾防火長城整個封鎖，大陸境內用戶如果唔用VPN等工具「翻牆」，瀏覽及編輯唔到維基百科。雖有防火長城阻隔，但近年中文維基百科湧現愈嚟愈多嚟自大陸嘅用戶，另有身處外地讀書及做嘢嘅大陸用户。


以中文維基百科喺2020年在任嘅七十六個管理員為例，中國大陸佔咗其中半數嘅三十八個，另外有廿個嚟自台灣，十七個嚟自香港，仲有一個嚟自澳門。雖然有啲住喺大陸嘅人，因俾公安機關發現「翻牆」睇維基百科而受到處罰，但係政府允許部分同樣處於此地嘅人長期編輯維基百科，佢哋包括唔少姓名及／或樣貌公開嘅管理員。


由於嗰班嚟自中國大陸嘅管理員大部分都明顯偏愛中共，香港同台灣嘅用戶愈嚟愈擔心，同該黨立場衝突嘅聲音會受到更多打壓，令維基百科內容更加偏頗。有個中文維基百科管理員曾經被連續幾年禁止離開大陸，中共唔講明點解，而佢本人及其相熟大陸異見人士則相信，作此懲罰之目的為阻止佢參加互聯網類現場會議。


2006年11月30號，美國《國際先驅論壇報》嘅一篇報導批評中文維基百科敘述另一種歷史觀。報導內容提及中文維基百科「美化毛澤東」等文章，當時中華民國維基媒體協會籌備聯絡人就回應，話大家誤會咗維基百科，話審查其實係由用戶一齊做，但類似嘅批評仲未完全消失。


香港時事評論員黃世澤曾經多次批評中文維基百科，認為佢哋嘅內容同管理層都偏幫中共，其中點名批評過百無一用是書生同No1LoveSu，又批評維基媒體基金會一直以嚟都無處理過中文維基百科嘅五毛問題。中國大陸用戶同管理員亦會群起攻擊同佢哋政見有出入嘅人士，即使喺爭議聲中都堅持將佢哋封殺。


中文維基百科資深管理員AT喺2021年接受香港自由新聞訪問嗰陣講，編輯人士總會搵到唔同政治立場嘅媒體來源嚟支持佢哋嘅觀點。雖然通過引用唔同觀點嚟提出爭議，正係撰寫一篇好文章嘅關鍵，但編輯面對嘅呢啲挑戰並唔係維基百科可以解決嘅問題。


另一位受訪嘅香港資深編輯陳德銘係英文同粵文維基百科嘅管理員，佢話喺香港被廣泛接受嘅敘述、資訊同圖像，經常畀中國官方或者親政府嘅媒體質疑。有維基編輯將中國環球電視網等中國官媒當成可靠嘅消息來源，但將香港嘅《蘋果日報》、《立場新聞》等視為唔可信。


台灣嘅政治地位喺中文維基百科上面亦經常受到嚟自中國大陸人士嘅挑戰，其中圍繞台灣到底係一個國家，定係中國一個省份嘅問題經常引起兩岸用家發起編輯戰。外界認為維基百科已經淪為中國政府「講好中國故事」嘅「中國大外宣」新工具。


自從2019年反送中運動以嚟，香港同大陸編輯之間嘅分歧日益擴大，彼此爭拗不斷，關於香港政治事件嘅文章，經常出現編輯戰。中文維基百科對於一啲事件嘅形容同字眼，亦陷入爭議。有親中派嘅用戶提出，要禁止引用《蘋果日報》撰寫反送中運動內容，又聲稱冇證據指親中背景嘅《HKG報》誤導讀者等。


另外，亦有親中派嘅用戶借用版權名義，或者聲稱啲照片係偽造，唔中立，刪除一啲涉及警察針法暴力嘅照片，但佢哋未有提出證據，或者本來拍攝照片嘅人已經表明可以以自由版權分享。有部份香港嘅用戶認為，一直有啲中國大陸用戶眼中嘅「中立」就係以中共所謂嘅「中立」，佢哋參與嘅目的係宣揚中國政府嘅聲音，有啲其他比較開明嘅中國用戶都頂唔順，而情況喺2019年之後變得更加嚴重。


2021年，一個名叫Walter Grassroot嘅維基編輯，喺中國維基QQ群入面提議向國家安全處舉報香港用戶。事件引發極大爭議，甚至令隸屬維基媒體基金會嘅香港用戶組成員召開咗緊急會議商議對策，並提供指引避免人肉搜尋。


「踏莎行」隻「莎」字好易畀人讀成「沙 saa1」，之所以讀「梳 so1」，在於呢隻字意指「莎草」呢類植物，呢類植物生喺濕地，田頭、塘基常見，莎草舊時用來整笠、蓑衣，啲雨打上面會疏而唔沾，所以民間又嗌「蓑衣草」「蓑草」。


先秦時啲人就識得莎草，但嗰時所謂嘅莎草係個樣都差唔多嘅濕地草類嘅通稱，唐宋時「莎草」收窄定義，指氣味清新、個樣優雅修長嘅種類，而且入埋詩文，比如生曬莎草嘅花園、石級讚佢做「莎庭」「莎階」。明朝時《本草綱目》先至將莎草確定爲香附，話「其根相附連續而生，可以合香」，條根入藥做香附子，醫塞滯。


古人有春遊習俗，主要係喺屋企匿咗一冬，啲人就出去行下。文人士大夫素有「曲水流觴」宴飲作樂嘅傳統，從魏晉開始，啲人祭完上巳節，就會坐喺水邊，將酒杯放落條溪，隻杯漂咗去邊個度，邊個就要飲曬杯酒。呢個習俗一直流傳到唐宋，就加咗一項吟詩對舉，吟嘅題目大多數係春日風光。


寇準係北宋名相，性格爽朗不羈、敢作敢爲，佢試過逼宋真宗留喺宋遼戰場，最終打贏場仗，亦試過皇帝嬲嬲哋要走時扯住龍袍要皇帝聽完佢進諫，因為太忠直，就貶咗做知州，詞牌就係佢貶斥期間春遊作嘅，但無話顯得好激憤噉樣。


寇準作牌時用嘅係唐人陳羽「踏莎行草過春溪」嘅意象，來應眼前春遊嘅景色。詞牌嘅名、曲調都係佢作嘅。第一篇作品雖然係寫春景，不過最後兩句「倚樓無語欲銷魂，長空黯淡連芳草」意境淒涼，所以後來呢個詞牌就經常寫感傷悲嘆的內容。


金沙洲碼頭係廣州一個客運碼頭，喺白雲區金沙洲嘅彩濱中路嘅環洲二路口交界附近嘅北邊冇幾遠嗰度。呢度有過江渡輪可以去到芳村、黃沙同南方大廈嗰邊。呢個碼頭係將來珠江西航道入面，水上巴士航綫嘅營運調度指揮中心。


傳說喺形成金沙洲之前，呢度好多個地區都係個海嚟嘅，嗰時嘅橫沙村、沙貝村就喺而家地鐵6號綫橫沙站冇幾遠嗰度有個山仔，而兩條村嘅碼頭就喺山嘅隔籬，所以呢個山仔就俾人話咗係「碼頭崗」。按返金沙洲形成嘅歷史嚟推測，第一代碼頭喺宋朝嗰陣出現咗。


後嚟金沙洲嘅白沙河邊重出咗橫沙碼頭同沙貝碼頭，嗰時嘅居民就話佢係第二代碼頭喇。一講佢嘅歷史就巴閉囉，佢經過咗元明清三個朝代，喺中華人民共和國成立咗之後到20世紀50年代初，金沙洲邊嘅碼頭同以前係差唔多樣噉，後嚟廣州市輪渡公司喺沙貝碼頭度整咗個機動渡輪往返西村電廠碼頭嗰邊，結果金沙洲嘅大多數村民就成日喺嗰個碼頭去到廣州。


喺20世紀90年代，由於金沙洲嘅第三代碼頭出現咗，加上橫沙村喺度開發房地產同起咗間城西花園響度。為咗吸引啲顧客嚟金沙洲度發展，而開發商就丼咗好多錢嚟發展水上交通，就喺之前橫沙西城紙廠附近同白沙河對面嘅工程度分別整咗個碼頭出嚟，嗰時佢係搞咗機動船嚟運啲乘客出入金沙洲嘅。


由於金沙洲地區開發咗，重有好多房地產猛咁嚟金沙洲度發展，而家金沙洲地區從一個好山卡拉嘅村就變咗個新城，人口就越嚟越多。廣州市政府為咗解決居民出行難嘅問題，就決定重新起咗間金沙洲碼頭嚟開通水上巴士去到邊度都得。


郭穎東係香港男演員，喺香港演藝學院戲劇學院畢業，主修表演，畢業後參演過唔少舞台劇，不過佢最出名嘅演出，係幫安信信貸拍廣告飾演「安信兄弟」。佢亦做過香港電視網絡藝員。佢喺2018年接拍viuTV劇集《Plan B》。


林熹瞳2006年香港演藝學院戲劇系畢業，拍過唔少電影，亦喺幾間電視台參演過電視劇同做節目主持。2015年，佢憑自編自演嘅電影《我們停戰吧！》，喺聖地牙哥、美國加州同印度諾伊達嘅國際電影節入面，攞到「最佳編劇」同「最佳女主角」等等嘅大獎。


響1940年，章亞若到贛州參加由蔣經國主持嘅青年團青幹班，後嚟佢做咗專署科秘密高級人員，放工之後有時會到蔣經國屋企照顧蔣經國個女蔣孝章，所以佢同蔣經國就有機會接觸。章亞若重響贛州市租一間獨立屋仔住，方便佢去蔣經國屋企。


響1942年，蔣經國送章亞若去桂林，話係要出席佢嘅婚禮，但係當時嘅專員公署已經知道章亞若唔係去結婚，而係去生仔。響3月1號，章亞若生咗一對孖仔，分別叫章孝嚴同章孝慈。但係，章亞若恃住自己生咗兩個仔，同蔣經國阿媽毛福梅攞名分，企圖以「蔣夫人」嘅名義做嘢，仲響自己屋企掛上「蔣宅」一牌，為蔣家帶嚟好多負面影響。


劉依靜，原名劉嘉瑩，係香港模特兒，前香港電視網絡藝員，2009年無綫電視節目《美女廚房》出過鏡，初頭有個外號叫「翻版徐淑敏」，2012年加入香港電視網絡，拍過《Night Shift》同《惡毒老人同盟》兩套電視劇。


1996年1月，社會黨黨員大會決定改名做社會民主黨。不過社民黨一開局情況已經唔好，由創黨開始到10月嘅眾議院選舉，社民黨已經走咗超過一半嘅議員，大部分議員都過檔民主黨，連工會支持勢力都開始投向民主黨，原因係社民黨仍然堅持同自民黨聯合執政。


喺第48屆日本眾議院議員總選舉，社民黨喺比例區嘅得票第一次跌破2%嘅關口，唔符合日本訂落嚟嘅政黨條件，從而影響政黨補助，呢次選舉進一步打擊社民黨嘅財政來源，點不知喺之後嘅第24屆日本參議院議員通常選舉，社民黨又攞返起碼2%嘅得票。


2019年尾，日本嘅自由派在野黨開始討論緊合併嘅事，當時嘅社民黨嘅黨首又市征治都表示支持，社民黨更加停咗本來喺2020年1月搞嘅黨首選舉。但係到2020嘅1月尾，由於當時嘅國民民主黨同立憲民主黨傾唔埋欄，在野黨合併嘅計劃暫時擱置，結果社民黨要重啟黨首選舉，由福島瑞穗重返黨首位置。


福島對於在野黨合併嘅立場同又市唔同，佢唔多支持同其他在野黨合併。到咗9月，新嘅立憲民主黨終於成立，福島對於同新黨合併態度保守，但係另外三個國會議員就贊成社民黨同立民黨合併，而沖繩、大分、東京支部亦都傾向合併。


史提芬森細個屋企窮，14歲就喺煤礦學徒，到18歲先開始返學，上進嘅佢後嚟被調為蒸氣機司機，重做埋工程師。當時已經有蒸氣發動嘅小型運煤車，但係就冇載人嘅。史提芬森解決咗穩定性、通風、高動力嘅問題，設計出第一架實用嘅蒸氣火車頭，因為外形而被命名為「半統靴號」。


自民黨受首相安倍晉三支持率持續下滑拖累，包括自民黨在內嘅執政聯盟再次響地方選舉入面失利。佢哋推舉嘅候選人響呢次選舉入面輸畀得到多個在野黨支持嘅六十歲獨立候選人郡和子。仙台係日本東北部最大嘅城市，今次係執政聯盟響7月初東京都議會選舉之後，第二次響重要都市選舉入面慘敗。


受連串醜聞困擾，安倍支持率進一步下挫。《每日新聞》進行調查話，支持率跌到只有廿六個百分點，創下佢響2012年底再度上台以來嘅最低點。《每日新聞》分析認為，支持率一旦跌到二字頭，就會陷入危險水域，安倍想喺2018年黨魁任期屆滿之後想再執政多三年嘅計劃，可能出現變數。


1555年，當時嘅葉吉格爾汗格於時勢，向沙俄嘅伊凡四世稱臣，成為屬國，年年進貢。1563年發生政變，庫楚姆汗登位，中止咗同沙俄嘅藩屬關係。經過多年嘅籌備，沙俄喺1581年向西出征，終於喺1598年滅咗西伯利亞汗國，成為吞併整個西伯利亞嘅第一步。


」呢個婦女就條腰即刻伸得直，病完全好返。耶穌只用一句說話，一次觸摸，就釋放咗佢。可以知道，耶穌嘅能力同權柄勝過魔鬼。魔鬼捆綁佢，佢無力掙脫，其他人亦唔能夠釋放佢。耶穌嚟，斷開魔鬼嘅鎖鍊，制服魔鬼嘅權勢，令到呢個婦女得釋放。


耶穌話嗰個管會堂嘅人係「假冒為善」。跟住耶穌為自己辯明，「唔通你哋喺安息日唔解開槽上嘅牛同驢，帶去飲水咩？」其實，當管會堂堅持安息日係神聖嘅時候，佢心中潛伏住對耶穌嘅敵意，呢個先至係佢提出反對嘅真正主因。


廟宇原位於觀塘灣灣畔，直到1941年因該址被選為興建亞細亞油庫，先至搬到茶果嶺現址，並喺1947年重修過。喺1999年再重修時，重現原本嘅石砌建築，呈現古樸嘅氣質。廟內正中嘅神壇供奉天后，以金黃色為主色，而左面嘅神壇供奉魯班，右面神壇供奉觀音。


天后廟面闊三間，深兩進，規模屬中型。而最具特色之處就係整座建築都用花崗岩建成，在香港以至鄰近地區，都係少見嘅例子。村民至今依然虔誠禮奉，每逢農曆三月廿三天后寶誕，村民舉辦別具特式嘅花炮巡遊以及粵劇賀誕表演慶祝。


由呢屆賽事開始，所有歐洲聯賽嘅冠軍都有得參加，另外亦開放畀歐洲足協系數排頭8位嘅聯賽亞軍參加，加埋衞冕冠軍多蒙特，總數由24隊增至55隊，因此外圍賽亦增加至兩輪。分組賽隊伍由16隊加到24隊，分6組打雙循環，每組首名同埋兩隊最好成績嘅次名晉身八強。


龔慈恩喺灣仔區長大，係屋企獨女，聖保祿天主教小學同新法書院畢業。龔慈恩嘅老頭係會計文員，媽媽係麗的呼聲粵曲部幕後人員，倆老對阿女管教好嚴，讀書階段唔得出街玩同參加學校旅行。中學畢業後喺資深大律師胡漢清嘅律師樓做秘書。


龔慈恩同建築生意人霍振華結過婚，但係喺1990年代喺馬來西亞拍完劇返香港發現霍氏有婚外情，於是離婚。後來同臺灣藝人林煒喺拍武俠劇《雪山飛狐》時結緣，兩人1999年喺加拿大多倫多註冊結婚，婚後育有一仔一女。


龔慈恩其後跟林煒喺臺灣生活咗兩三年，因婚姻而淡出幕前，到仔女開始大就復出，2012年加入銀河海潤演藝有限公司，喺香港同中國大陸拍電視劇同電影。2015年，龔慈恩阿女林愷鈴都加入娛樂圈做唱作人。2017年，龔慈恩以「自由身」形式拍邵氏兄弟劇集，喺2017年古裝劇《那年花開月正圓》飾演「鄭氏」一角，提升咗喺中國大陸嘅知名度。


《回歸悲劇》係衛斯理系列嘅小說，由香港科幻小說作家倪匡所寫，系列編號007，係《藍血人》連載嗰陣嘅下半部份。所謂「回歸悲劇」係指藍血人方天一路都想返去自己家鄉土星，但返到去先至發現土星已經人面全非，悲劇收場。


喺數學入面，範疇化就係由基於集合論嘅定理轉移去基於範疇論而對應嘅定理。當範疇化成功嗰陣時，佢會用範疇嚟代替集合、函子嚟代替函數、符合附加條件嘅自然變換嚟代替方程式。範疇化嘅英文term係由Louis Crane發明嘅。


《犬時代》係香港毛記電視為Citibank廣告製作嘅網絡電視劇，亦係毛記電視開台劇集。由毛記電視偽員領銜主演，聲稱「籌備成個禮拜，耗資二百幾蚊，每集長達兩分幾鐘，播出過億集」，內容係諷刺喺老闆管治下嘅打工仔生活寫照。


呢套劇係對無綫劇集《大時代》嘅惡搞，連主題曲《歲月毛情》同情節都仿照原著改編，由林日曦填詞，林海峰主唱。劇集喺2015年5月18號嗰晚喺毛記電視官方網站首播，播映嗰陣咁啱係無綫電視經典劇集《大時代》重播。


《鐵甲威龍2》係一部1990年嘅美國科幻動作電影，由Irvin Kershner做導演，Frank Miller同埋Walon Green編劇，套片係1987年電影《鐵甲威龍》嘅續集，而且係「鐵甲威龍系列」嘅第二部作品。


同時間，一種稱為「核靈」嘅毒品已經充斥整個城市，毒品集團直頭無法無天到公然喺記者會刺殺反核靈嘅衛生局長，而被通緝嘅集團首腦兼核靈教派領袖簡恩更囂張到喺電視公開發表錄影聲明，話只要邊個想繼續快樂佢一定會滿足大家。


OCP 老總裁喺新落成嘅 OCP 大廈舉行新市鎮規劃記者招待會，市長古錫逃過大難後嚟到會場，當見到老總裁為大家介紹新一代機械警察時成個人嚇咗一大跳，因為呢個機械人佢已經見過，發現暗殺嘅幕後真兇原來就係 OCP，但因為佢同賀寶嗰單交易其實係唔見得光，所以唯有忍住唔敢出聲。


耶穌以呢個比喻指出有兩種罪人虧欠咗上帝嘅罪債，欠五十兩銀子代表一啲犯罪較多虧欠上帝嘅人，欠五兩銀子代表一啲犯罪較少虧欠上帝嘅人，因為佢哋冇能力償還，債主就開恩赦免佢哋兩個人嘅債，比喻上帝發慈心，施恩白白赦免世人嘅罪債。


吳詠寧，花名詠寧，係中國大陸嘅飛躍道發燒友，湖南長沙寧鄉人，2013年出道，曾經喺浙江金華東陽嘅橫店影視城做過群眾演員同埋武打演員，期間好少得到關注，直到2017年2月10號喺新浪微博發佈咗第一條同高樓有關嘅極限運動短片先至出名。


吳詠寧喺1991年3月3號喺湖南長沙寧鄉縣壩塘鎮出世，佢阿爸同阿媽都喺鄉下負責耕田，細個時開始學武術直到高中輟學為止。離開校園之後，佢先後去過工廠同大排檔打工，但佢阿爸喺2010年死咗之後，又孭住背囊去到浙江金華東陽嘅橫店影視城拍劇集嚟攢大錢。


2017年11月8號未時，佢喺湖南長沙天心區近五一廣場站西南角嘅華遠·華中心嘅62樓頂樓玩高空驚險自拍時，唔小心從高空墮樓噠死咗，終年26歲。吳詠寧墮樓出事16個鐘之後先至俾清潔工發現，而佢嘅死訊喺第二日先至畀家屬知。


自從女友喺2017年12月8號喺網上公開咗吳詠寧喺一個月之前死咗嘅事之後，好快引起大量社會輿論。喺中國大陸，好多網上平臺猛咁講呢單嘢，甚至一度有人批評直播平臺應唔應該有乜個人保障責任或佢個人頭係唔係大過五層樓等一系列問題。


竹角，香港一村，亦係一地，喺新界東南，英文寫Chuk Kok。竹角歸西貢區，地處山腰，牛尾海西北對上山，鷓鴣山東北對落，大埔仔以北，南圍以南。竹角村地喺 西貢公路東面，有啲隠閉，有條竹角路入，路口有新界西貢坑口區鄭植之中學，則格外顯眼。


竹角啲田，都喺山下，沿山坑，近牛尾海，叫苗田。田東為露營灣，田西為張公山。苗田為個半島仔，突入牛尾海，或為竹角名之由來。露營灣沿海南行，就到白水碗個沙灘，無幾遠就係香港科技大學。而沿海經張公山北行，就到澳仔村。


恆星系有五粒同海王星差唔多大小嘅行星，軌道半徑分別係0.06、0.13、0.27、0.49同1.42天文單位。另外，仲可能有一粒同地球差唔多大小嘅行星響0.02天文單位嗰度，同埋一粒同土星差唔多大小嘅行星響3.


香港有線電視解僱新聞部員工風波，係指2020年12月1號起，香港有線電視解僱40名新聞部員工引起嘅風波，當中涉及招牌節目，曾製作多項獲獎偵查報道嘅《新聞刺針》全組被裁走，員工追問裁員準則被拒，結果引發大量員工辭職抗議。


另外，《新聞刺針》歷年做咗唔少偵查報道，當中觸及一啲中港政治議題，例如探討親中派多番引用嘅民意調查機構調查唔科學，代表性存疑，懲教署生產嘅CSI口罩流出市面問題，中學教科書被教育局政治審查，部分立法會議員、政協等人士接受未獲當地政府認可嘅美國同加拿大學術機構銜頭等。


12月1號，有線新聞正式宣布裁走40個員工，當中大部份都係資深員工，喺新聞部服務多年，部分過往表現突出，名單更包括《新聞刺針》全組嘅記者。呢批員工向管理層追問裁員準則，但四個高層都只係話架構重組同節省資源，陳興昌更加以「爛仔」形容據理力爭嘅員工。


喺公佈解僱決定之後，蘋果日報就報導咗一段之前李臻專訪特首林鄭月娥入面，未有出街嘅一段片段。當中林鄭月娥語氣帶些少不屑咁批評佢嘅訪問技巧溫和，李臻當時就話第二節會硬淨啲，林鄭就回應話唔怪得知新聞秘書話個訪問會好合作好配合。


呢個字喺美國嘅有線電視網絡同衛星廣播，根據美國聯邦通訊委員會規定係唔畀出現，有就要嘟，而喺其他英文國家，好似加拿大、英國、愛爾蘭、澳洲等，因為唔同原因，都有相應法例限制講呢個字，例如喺廣播電視台，可能只可以喺深宵節目先畀出現。


1979年8月，佢向清平街道同荔灣區糧食部門一齊合作，喺梯雲路145號地下辦咗由街道合辦，專門整加工出麵同雲吞皮嘅加工場，加工場開辦後俾好多街坊猛咁歡迎。1980年12月申請咗牌照，喺梯雲路永盛里街口開攤檔擺賣而繼續經營。


《狂野時速8》係套2017年美國電影，《狂野時速》電影系列嘅第8集，由加利格雷執導，雲迪素、狄維莊遜、積遜史達頓、米雪露芝姬絲、泰列斯吉遜、海倫美蘭、娜塔莉艾曼紐、艾莎柏達姬、史葛伊士活、寇特羅素、查理絲花朗主演。


賽馬會屯門蝴蝶灣體育館，香港室內體育館之一，喺屯門蝴蝶灣湖山道，英文叫The Jockey Club Tuen Mun Butterfly Beach Sports Centre。行政上歸屯門區。設施有籃球場、排球場、羽毛球場、壁球場、乒乓球檯、活動室、健身室、舞蹈室。


島風係大日本帝國海軍喺1941年二戰期間時動工嘅一艘驅逐艦，呢級驅逐艦預算喺1941年丸四計劃通過，注重高速同埋強大嘅魚雷攻擊能力。不過太平洋戰爭開打之後因為對艦戰術變咗嘅緣故，用魚雷攻擊嘅可能性降低咗，加上建造嘅複雜程度，計劃原訂嘅16艘最後淨係建造咗島風號一艘。


平均成本法，有時又叫平均價格買入法，係定期定額嘅投資方法，而唔理當中價格升跌。因為通常用一個月投資一次，所以又叫月供投資。如果唔計交易成本，定期定額嘅投資嘅入貨總數，必定少唔過一次過以平均價投資嘅入貨總數。


呢個方法嘅好處，首先係比較唔受市場波幅影響，長遠而言有機會享受較低平均嘅購入價，兼享股市上升帶來嘅潛在增值，而且比起一般投資入場門檻低。唔少銀行或者金融服務機構對月供股票嘅客戶都會喺佣金同存倉費上收平啲，甚至可以俾機會投資者賺埋信用卡回贈。


用平均成本法嗰陣，最常見嘅實踐都係每月薪金中抽個比例作為供款，量力而為，例如月入二萬蚊，要用萬二蚊作為日常開支同埋供樓，咁最多都只會供每月八千蚊。另外，強積金亦係咁做，只不過供款人唔同，強積金係僱主同僱員都要供款，而且係強制性，但供款方法仍然係定期定額投資。


因為大多數平均成本法嘅實踐都係每月部分月薪供款，數目比較小，買賣股票有最低手續費，而基金管理亦有更高昂嘅管理費，所以交易成本都成為重要一環。一次過交易只需要負擔一次過嘅交易成本，而多次投資就要負擔多次交易成本。


雖然平均成本法可以減輕情緒波動風險或投資錯誤時機風險，但無減低其他方面嘅風險。平均成本法只確保係零交易成本時，平均成本法入貨總數細唔過一次過平均價入貨總數，但係買入產品嘅最終價格仍然可升可跌，與入貨總數無關，最終仍然有可能要蝕。


另一個重點係，平均成本法入貨總數細唔過一次過平均價入貨總數，但係均成本法入貨總數有可能細過一次過以開始價買嘅入貨總數。呢度涉及幸運成份，或認為價格大致都係上升趨勢，所以開始價會多數低過平均價。但現實上投資者都會選擇價格潛力較好嘅產品，所以價格大致上升趨勢其實係常見，雖然唔係必然。


使用平均成本法並唔需要認識價格週期，亦唔駛理會技術分析。不過，對掌握價格週期好自信嘅投資者，因為佢地有更多資訊，佢地或會認為佢地表現遠遠好過平均成本法。當然，掌握價格週期涉及市場深入理解，精神壓力管理與及運氣等因素。


不等量既投資方法一樣可以受惠，入貨總數一樣少唔過一次過買入加權平均價嘅情況，不過，隨意改投資額會減低投資嘅紀律性，所以只會喺投資者嘅經常性收支有長遠改變，又或者有其他策略需要，先至值得考慮改變投資額。


李大爲係中國大陸嘅電視電影監制，北京人。1995年喺北京電影學院畢業之後而出道做導演。期間先後拍過好多部片同劇集，尤其係2003年嘅《金粉世家》劇集，攞咗第三屆中國電視藝術雙十佳嘅稱呼，重令陳坤、董潔同埋劉亦菲三位演員一夜成名。


譚秉源喺2008年上任校長，就禁止校內展示六四展板，更加唔准老師提起，但好多老師都唔肯屈服。而去到2012年國教事件，佢甚至出言訓示個別反國教老師，而後來被揭發同佢有不道德關係嘅助理校長陳秀美，更加唔俾學生戴黑絲帶去表達立場。


馬當喺加拿大亞伯達省愛民頓市出世，曆橋市大，依家住喺愛民頓。佢阿爸係退休大學教授。馬敦嘅阿爺都叫做柯士甸·馬敦，喺劍橋大學畢業之後做咗比較古典文化和歷史科嘅教授。馬敦嘅阿爺同阿嫲，瑪麗，買低咗蘇格蘭嘅阿多斯城堡。


馬當博士喺1985年喺曆橋大學嘅地理系畢業，之後又喺1988年美國南達科他州立大學取得地理學碩士學位。佢喺1990年向德薩斯州農工大學取得教育碩士學位。喺2000年，佢通過遠距教學向格林尼治大學取得博士學位。


馬敦編輯、撰寫同出版咗50本書。佢出版過有關加拿大政治、歷史、心理健康、科學、地理、小說、兒童小說同好多學術文章摘要嘅書。喺1992年，馬當被診斷患有精神分裂症。由嗰陣時開始，佢有好多著作探討精神疾病嘅話題，重特別關注嗰啲需要提供援助嘅殘疾人。


中西區海濱長廊上環段，香港公園之一，遊樂場之一，中西區海濱長廊一截，喺上環西營盤，近中港道，港澳碼頭巴士總站側，英文叫Central and Western District Promenade–Sheung Wan Section。


渠務署咨詢過後，採納中西區區議會同共建維港委員會提議，改咗圖則，改善海景，多啲休憩用地。泵房矮咗，一啲設備埋入地底。留咗地方變成公園，泵房縮地，化成太極園。地底蓄洪池，化成寵物角。建海濱長廊、廣場，並種草種樹。


流便支派係以色列十二支派中嘅一個重要支派。人民以放牧為生，喺以色列東部嘅領土上定居。即使同其他支派相對隔離，佢哋仍然參與以色列嘅宗教同歷史事件。流便支派喺以色列嘅故事同傳統中扮演咗重要嘅角色，體現以色列各支派嘅多樣性同特點。


量睾器由一堆鵝蛋形球體珠仔串成，每粒珠上面都會寫住佢嘅體積，常見一款係包括由1至25毫升嘅珠仔，珠仔通常由塑膠或者木嚟製成。量睾器用法好簡單，就係將男人粒睾丸隔住個膥袋放埋去啲珠仔度做對比，就知道佢粒膥嘅體積到底有幾大。


猶大·達太，又叫猶達·利貝烏，係新約聖經記載嘅耶穌十二使徒之一。猶大係新教譯法，天主教譯爲猶達·達陡，東正教譯爲儒達。作爲基督敎聖人，佢又叫聖猶達、聖達陡、聖猶大、聖達太、聖儒達。有人認爲佢就係耶穌嘅細佬猶大，不過佢唔係出賣耶穌嘅嗰個猶大。


婦女保障名額係中華民國選舉制度嘅一種特殊安排。喺2005年修憲嘅時候，憲法增修條文第4條制定，「34位不分區立委當中女性不低於二分之一」嘅婦女保障名額制度，亦即係全國113位立委入面保障女性至少有17人，佔15%。


考取台北帝國大學醫預科。喺第二次世界大戰結束後，1951年以第一名成績從台大醫學院畢業。畢業後，佢進入台大醫院，任醫師。1957年，喺杜聰明嘅邀請下，到高雄醫學院任教，創立放射線學科同高醫附院放射科，任首任科主任。


撤回修訂引渡條例遊行，又叫民陣第二次反逃犯條例修訂遊行，係民間人權陣線响2019年4月28號搞嘅第二次反對逃犯條例修訂草案公眾遊行，由銅鑼灣東角道行去金鐘立法會綜合大樓。呢次遊行主辦單位宣稱有13萬人參加，警方就話高峰期有2.


梵淨山生態保存得好，1982年俾聯合國列為一級世界生態保護區。有豐富嘅野生動植物資源，譬如黔金絲猴、珙桐等珍稀物種。風景美麗自然，主峰嘅「蘑菇石」係著名景觀。中國會喺2018年將梵淨山申報世界自然遺產。


梵淨山係「貴州第一名山」、「武陵第一峰」，喺貴州省東北部印江縣、江口縣、松桃縣三縣邊境，方圓達六、七百里。最高峰鳳凰金頂海拔2572米，朝拜地老金頂海拔2494米，新金頂海拔2336米。梵淨山係雲貴高原向湘西丘陵過渡斜坡上嘅第一高峰。


梵淨山生物多樣性高，1930、1940年代就引起科學家極大關注。1960、1970年代，政府組織專家搞咗幾次大規模科學考察。1978年，梵淨山正式成為貴州省自然保護區。1986年，升級做國家級重點自然保護區，又俾聯合國教科文組織接納為國際「人與生物圈計劃」成員。


巴喇莎香港出世，自細移居英國，喺赫爾大學修讀犯罪學學士。透過參加模特兒比賽同埋選美活動而入咗演藝界，包括2007年歐洲華裔小姐競選 同埋2009年香港第一屆美酒天使大賽等。又演出多個電視廣告、電影及劇集。


2013年起喺網絡電台MIHK主持《濕之娃》，成功吸納大量網民粉絲。2015年資深傳媒人蕭若元邀請佢加入網絡電台謎米香港，主持兩性關係節目《全身濕之娃》同埋《星期一夜情》，又同「飲食天王」梁震宇一齊主持飲食節目《食住上》，邀請明星名人做訪問。


喺香港，比較出名嘅鹹書有「龍虎豹」、「男子漢」、「香港97」、「豪情」、「花花公子」、「閣樓」等等。另外，有尐報攤或者成人書店可能有來自外地嘅鹹書，或者有關SM、人妻/熟女、野外露出、偷拍、同性戀等等取材比較「非主流」嘅鹹書。


龐建國係中華民國政治人物，喺台灣苗栗出世，籍貫廣東省陽江市，佢曾經擔任過台北市議員同立法委員。畢業於國立中興大學應用數學系，1980年自台灣大學三民主義研究所獲得碩士學位之後，至國立中山大學中山學術研究所擔任講師，考取國民黨中山獎學金，於1982年走到去美國布朗大學社會學研究所修讀博士學位，專攻國家發展比較研究，1987年取得博士學位。


蜜獾係一種鼬科動物，再細分成「蜜獾亞科」同「蜜獾屬」。非洲嘅大部分地區、亞洲嘅伊朗東部、伊拉克南部、巴基斯坦同印度西部都有蜜獾分佈。咁多年嚟，佢哋一路喼著健力士世界紀錄嘅「最大膽動物」紀錄。出名咁膽大，搞到好少動物園願意收養佢哋。


條叫做「鼓腹噝蝰」嘅毒蛇係佢最鍾意食嘅毒蛇之一。佢咬死咗條蛇，開始食。同蛇搏鬥嗰陣，佢亦都畀條蛇咬嚫。奇離文響條死蛇側邊暈到...兩粒鐘之後，佢又醒返，爬起身，等麻痹過咗之後，繼續食嗰條蛇，跟著再去捕食。


蜜獾仲識掘啲小型囓齒動物嘅洞穴，㧸佢哋出嚟，捉住打下牙祭。蜜獾嘅前爪好大，掘洞穴相當有效。啲洞穴入便有囓齒動物嘅話，一般嚟講佢哋都會成功。不過都蜜獾都仲係有麻煩嘢，就係，第啲動物驚佢，知到佢呢招犀利，所以啲肉食鳥同豺就乾脆經常響蜜獾掘嗰陣時喺佢側邊及住，搵時機偷蜜獾㧸出洞穴驚到四位亂咁踵嘅囓齒動物。


成年蜜獾比較兇猛，皮膚又厚而鬆弛，令佢哋好難被捉住或者窒息，所以好少成為獅子同豹嘅獵物。老弱嘅蜜獾較容易俾獅子、豹同埋蟒蛇捕獵，不過老嘅蜜獾都會極力保衞自己。例如喺Animal Planet一個節目，一隻差唔多冇牙、而且盲咗一隻眼嘅老蜜獾乸，都花咗一隻豹成個鐘頭先至獵殺到。


《鐵甲威龍》係一部1987年嘅美國數碼鬅客動作電影，由保羅韋浩雲做導演，Edward Neumeier同Michael Miner編劇。主演係Peter Weller，其他配角有Nancy Allen、Dan O'Herlihy、Kurtwood Smith、Miguel Ferrer、Ronny Cox。


又會有咩後果？……等。除此之外，戲裏面重會時不時穿插住一啲似真還假嘅新聞報導同埋廣告，其中嘅訊息好多都關乎我哋週圍發生緊嘅環境，好似臭氧層出現減退，汽車排放廢氣問題，太空戰略計劃嘅問題……等，睇吓睇過嘅人有幾多領會。


但係原來設定其實重隱藏咗第四項嘅保密法則，只有少數 OCP 高層先知道。因為經過洗腦嘅關係，鐵甲威龍嘅記憶庫裏面只有電腦輸入嘅資料，至於所有關於梅菲前身嘅記憶基本上已經冇晒，之但係工程師意料唔到嘅係，威龍居然會發夢，重夢見到梅菲記憶中嘅點滴同埋被殺嘅一刻，加上露薏絲從威龍無意識嘅慣性動作之中認得佢就係梅菲，於是威龍覺得非常困惑。


後來喺出勤任務嘅時候，威龍遇返先前殺過梅菲嗰班人嘅其中一個，而呢個叫艾繆嘅惡匪因為聽到威龍嘅口頭禪 「係生係死我都照拉」同之前梅菲同佢講過嘅一樣，衝口而出話認得佢，呢一吓令威龍更加震憾，為求搵出原因，於是威龍返去警察總部翻查電腦檔案，終於搵出殉職警員梅菲嘅資料，後來更從點點湧出嚟嘅記憶之中知道自己就係梅菲。


OCP 嘅副總裁辦公室入面，鍾斯將個追縱器交咗畀保釋出嚟嘅卡雲斯，重供應咗最新式嘅重型炮畀佢嚟對付威龍，於是卡雲斯拿拿林召集佢嗰幾個手下，一齊去到荒廢工場夾擊威龍，不過威龍亦都早有準備，經過一輪游擊戰之後，呢班匪幫最終都俾威龍消滅晒。


威龍負傷返去 OCP 大樓，直闖入會議室，當時包括鍾斯嘅一眾高層正喺度開緊會，威龍因為受到第四法則限制唔可以對鍾斯作出逮捕行動，於是向財團主席同一眾官員展示鍾斯曾經親口承認派人殺死波比嘅錄影片段，鍾斯知道自己仆咗街，於是掹鎗狹持財團主席要求畀直升機佢走佬，財團主席一嬲之下即時宣佈炒咗鍾斯，而威龍程式第四項法則嘅限制即時解除，就地將鍾斯正法。


喺20世紀80年代開始，由於成個地球入面，成日都出現吸毒嘅問題，尤其係走私毒品方面，幾乎冇王管咁滯。由於毒品會直接危害人民嘅身體同心理健康，嚴重噉影響嗮成個經濟嘅發展同社會快進步。就係噉，由於冇王管嘅毒品問題，已經變咗全球性嘅災難，幾乎喺全球邊個國家入面，冇國家係可以捹甩啲毒品嘅。


而個會度講咗「珍愛生命，遠離毒品」嘅口號。結果大會嘅代表都讚成咗，從1988年開始，每年嘅6月26號就係「國際禁毒日」。1987年12月，第42屆聯合國大會嘅決議通過做，每年嘅6月26號係「禁止藥物濫用和非法販運國際日」。


雖然話國際社會已經有效噉喺打擊毒品走私同唔畀毒品散嗮出去嘅行為，但毒品問題重係而家全球嘅第一公害。所以聯合國毒品同犯罪問題辦公室話，一定要喺根本入面解決啲毒品嘅問題。每個國家應該要繼續加強國際合作、開展技術援助，重採取有效措施喺源頭度嚟唔畀啲毒品散播出去。


喺2009年6月發佈嘅《2009年度世界毒品形勢報告》話，雖然話喺全球嘅市場入面，可卡因同大麻等毒品已經好穩定，甚至重有減少嘅跡象，但喺發展中國家，生產同用捹頭丸、冰毒等合成毒品重越嚟越多。而且重搞出咗好多嘅新型毒品，重越嚟越多添，所以話而家，世界毒品同毒品犯罪形勢都睇得好重下。


以薩迦支派嘅人民以農業同耕種而聞名，佢哋善於觀察星象同季節變化，因此被稱為「明智嘅子民」。以薩迦支派嘅人喺農業方面有出色嘅技能，佢哋能夠根據天象同季節嘅變化安排耕種同收獲。佢哋嘅領地提供咗豐富嘅糧食同農產品，為以色列嘅食物供應做出咗貢獻。


佢曾經做過香港立法會新界西選區地區直選議員郭家麒議員助理、香港浸會大學學生會前評議會主席，而家從事學術研究、媒體評論、媒體創作、數碼行銷等工作。佢本來係泛民主派成員，但喺2021年香港立法會選舉加入咗自稱中間派狄志遠嘅團隊。


譚家浚喺香港浸會大學人文學系畢業，讀書嘅時候曾經做過文學院學生會外務副會長、香港浸會大學學生會評議會主席、教務議會民選議員，曾參與反國教運動、李惠利地皮事件、校長遴選事件等，並且喺時事全方位等政評節目，同當區區議員就政策辯論。


譚家浚做過香港立法會新界西議員郭家麒嘅助理、公民黨地區發展主任同埋葵青區議會增選委員。之後，佢參加2019年區議會選舉，參選安灝選區議員，迎戰時任議員親中派經民聯譚惠珍，同區參選嘅仲有背景不明嘅吳家輝同埋蘇智誠。


親中派喺2019年因為逆民意支持逃犯條例修訂草案，選情大受影響，加上譚惠珍喺2018年捲入葵青區議會撥款醜聞，被揭發推薦同自己有聯繫嘅組織申請撥款，涉事款項超過200萬元，當時係泛民主派嘅譚家浚亦因而勝出。


佢喺2020年12月11號晚，宣布自己同另一公民黨成員冼豪輝退出公民黨，而因應香港政府以未經諮詢或香港人同意以實施嘅《港版國安法》要求區議員宣誓，引發香港民主派區議員辭職潮，佢喺2021年7月11號辭任區議員。


喺2021年香港立法會選舉，由於選舉制度係喺北京未經諮詢或香港人同意之下強行修訂，又加入所謂嘅國家安全審查機制，所以好多泛民主派成員都選擇唔參與。不過，譚家浚同民主黨中委劉子傑合組嘅公司「GMENU」就協助自稱中間派嘅社福界候選人狄志遠進行選舉工程。


當時公民黨前成員、沙田區前區議員黃文萱就批評佢哋無骨氣，又話同佢哋接觸過，但對佢哋回覆好失望。黃文萱又表明唔會再同佢合作。另外，被政府剝奪資格，之後被逼流亡英國嘅前民主黨區議員郭天立，亦喺社交媒體貼咗一張名單點名批評一啲透過唔同型式參與呢次選舉嘅「自稱民主派」，其中譚家浚亦包括喺入面。


《華盛頓公約》，又叫《華盛頓海軍條約》，正式叫《五國關於限制海軍軍備條約》係響1922年2月6號由美國、英國、法國、意大利同日本五國響美國華盛頓簽訂嘅關於限制海軍軍備嘅條約，有效期到1936年12月31號為止。


喺大阪嘅四條畷係一個位於日本大阪府嘅地方。佢係一個古老嘅地區，有好多文化同歷史價值。四條畷個名係由四條渠嘅名字同埋「畷」呢個詞組成。而「畷」嘅意思係指一條用嚟灌溉嘅水渠。四條畷一直以嚟都係一個重要嘅農業區，特別係出名種稻米。


喺四條畷公園度就有一個叫做「四條畷天神社」嘅神社，係供奉大阪嘅守護神嘅地方。四條畷亦都有一啲傳統嘅節日同文化活動，例如每年嘅「四條畷稻荷祭」，係一個慶祝豐收同保佑農作物嘅盛大儀式。呢個節日會有花車遊行、表演同其他傳統活動。


大鹹水海，或大鹹海，係一大海，鹹水海。個海係佛敎嘅世界觀一部份。海中心係包住須彌山嘅七金山七香海。海嘅東南西北，有四大部洲，卽東勝神洲、南贍部洲、西牛貨洲同北俱盧洲。須彌山同四大部洲，畀大鹹水海分隔。


傳統嘅滅火筒係有分顏色，唔同色代表筒裏面裝住唔同嘅滅火劑，而唔同嘅滅火劑有唔同嘅用途。唔同嘅滅火筒有唔同嘅操作方法，例如紅色筒身頂部有粒掣畀人拍落去嘅係水，奶白色筒身要將支滅火筒上下掉轉先有嘢出嘅係泡沫，黑色筒身有個氣壓表同埋喇叭型噴嘴嘅係二氧化碳，藍色筒身係乾粉末，重有一種黃/綠色嘅係哈龍，因為有毒所以家陣已經唔多見。


Sabriye Tenberken 喺德國科隆出世，12歲嗰陣時因為視網膜感染，搞到雙眼盲咗，開始學德文凸字。佢盲咗之後入咗馬爾堡嘅德國盲文學校學嘢。畢咗業之後考入波恩大學，讀哲學、社會學同埋西藏學。


1997年佢一個人去西藏旅行，途中識咗喺日喀則紅十字會做嘢嘅荷蘭人 Paul Kronenberg。1998年，佢哋一齊成立咗「盲文無國界」組織同埋西藏盲人培訓中心。2000年，一部講佢喺西藏教育盲眼細路嘅記綠片《另一種眼睛》攞咗德國「斑比獎」。


香港聖約翰救傷隊少青團係香港聖約翰救傷隊嘅青少年分支，成立目的係訓練12至18歲嘅青少年學習基本嘅急救技能同埋家居護理常識。少青團更特別著重培養隊員個人崇高品格，合群精神，藉此發展隊員健全嘅身心，並鼓勵隊員善用課餘時間，培養佢哋學習社交同埋實用嘅技能，包括道路同埋家居安全、社區關懷等，隨時準備服務社會。


哈文，中國電視製片人、回族導演。佢喺中央電視台做嘢，最出名嘅導演係中央電視台2012年、2014年同2015年嘅春節聯歡晚會。1991年，佢喺中國傳媒大學畢業，1995年開始喺中央電視台工作。醫管局嚮1996年至2003年知道咗3月15號消費者權益日計畫。


李尚正係香港開電視男藝人，主力擔任節目主持，亦參與電影演出及劇本創作。就讀香港大學建築系期間，投身香港有線電視，被周星馳羅致成為電影編劇，並參演其電影，尤其《美人魚》飾演搞笑警察，知名度大增。2010年重投有線電視，主持《空間改造王》同《臥底旅行團》系列深受觀眾歡迎，成為皇牌節目。


李尚正早年響荃灣及天水圍長大，有一兄一弟，父母分別係中學及小學教師。畢業於荃灣公立何傳耀紀念中學。1998年香港中學會考中，考獲 4A 5B 1C。2000年香港高級程度會考中，考獲 3A 1B 1C，成績優異。


大學選科期間，李尚正覺得黎明電影《玻璃之城》入面香港大學校園好吸引，於是選擇入讀香港大學建築系，並獲取錄。大學3年級期間，顧慮到畢業論文、漫長嘅實習同碩士課程，決定申請停學，去南美旅行半年。回港後，延遲提交畢業論文，再經過中學同學介紹，加入有線娛樂新聞台擔任節目助理同娛樂記者。


2004年，李尚正同林海峰一齊製作綜藝節目《有個娛樂乜人台》，原本無意出鏡，但人手不足，遂飾演「記者正」。節目完成後，佢曾經番去香港大學嘗試完成學位，但幾個月後認為建築系唔適合自己，所以停學，從此一心投身演藝之路。


而佢與林海峰合作嘅節目引起周星馳關注同賞識，仲透過有線電視導演聯絡李尚正，邀請參與電影創作，所以佢辭去有線節目助理一職，成為星輝海外有限公司編劇。2013年，佢同周星馳、郭子健及江玉儀憑《西遊·降魔篇》入圍角逐第50屆金馬獎「最佳改編劇本」。


2010年，李尚正曾與音樂創作人邵子風合組音樂創作組合LeeDee，推出首張EP《虎年行好運》，該音樂的獨特風格，引起網上熱烈討論，MV首天點擊率超過10萬，其後於LeeDeeFamily的YouTube頻道發佈多首創作歌曲。


2023年，出演何爵天導演嘅喜劇電影《死屍死時四十四》，亮眼演技被視為「MVP」。而編劇及導演直指寫劇本期間，角色以李尚正為藍本，所以選角非佢莫屬。此次演出更令他首次成功入選香港電影金像獎最佳男配角提名名單。


彭美詩係中國、菲律賓同美國嘅混血兒，喺香港出世同成長。佢喺「Miss World Noble Queen International 2018」代表香港攞咗總冠軍，係第一個喺世界級選美賽事攞到冠軍嘅香港人。


另外，彭美詩亦係「Miss Tourism World  2016」2016）嘅冠軍得主，佢喺2018年頭代表過香港飛去馬來西亞，出戰《世界旅遊小姐競選》總決賽，曾經被當地嘅傳媒視為頂頭大熱。至於本地嘅選美賽事，彭美詩亦曾經選過2013年國際旅遊小姐競選，仲打入十強，後來因為升學問題中途退選。


大學讀完後，彭美詩亦喺2016年報名參加ViuTV選美節目《美選D.n.A》，以及喺2019年報名參加咗無綫電視主辦嘅《2019年度香港小姐競選》，兩次佢都被視為奪冠大熱，但兩次比賽都係因為合約問題而中途退選。


2020年初，彭美詩轉戰菲律賓選美界，報名參加咗菲律賓全國最大規模及歷史最悠久嘅「Binibini Pilipinas 2020」，並晉身最後四十強。原本總決賽喺2020年4月舉行，但因為武漢肺炎大爆發，比賽被逼延期。


賽道嘅最快完成時間由Christophe Bouchut揸住Cirtek Motorsport嘅ston Martin DBR9喺2005年10月22號造嘅，時間為1分30.661秒，平均速度為170.


英仙座係家下八十八西洋星座之一。佢響天球北部，佔天球面積615平方度。地球北半球來講，英仙座係冬天嘅星座，即係冬夜會見到。肉眼可以睇到嘅星，約莫90粒到。有一到四等星22粒，即係有2等星2粒、3等星5粒、4等星15粒。


篤信風水命理嘅許文強，大概30歲，自出娘胎就俾述數師批命為剋星，更因為犯下咗「殘酷一釘」嘅咒詛，喺到咗30歲就走到生命嘅大限。當大限將至走頭無路嘅時候，誤打誤撞入去到一間博覽館工作，可惜博覽館亦因為遊客越嚟越少，面臨倒閉嘅危機，又係死路一條，文強絕望失意嘅時候，竟然遇上一位神秘人，同時博覽館內嘅歷史人物亦神蹟噉翻生，文強就諗到一個計謀，將佢哋組成一隊奇兵令博覽館聲名大躁，重拾光芒。


正以為命運可以從此改寫之際，宿命嘅威脅又再次臨到文強同一班奇兵當中，究竟死亡嘅大限同埋「殘酷一釘」嘅詛咒，可唔可以被解開，喺展館裏面，文強同一眾歷史人物，會經歷一場點樣嘅冒險旅程？佢哋又搵唔搵到真正命運嘅主人？


才子書，明末清初文學作品一類，由文人評鑑，選出優秀作品。才子書起自金聖嘆，佢評有六才子書，分別為莊子、離騷、史記、杜詩、水滸傳及西廂記。排名以第一才子書、第二才子書咁排落去。金聖嘆定水滸傳為第五才子書、西廂記為第六才子書。


此後才子書成為書商抬舉叫法，甚至取代書名印行，先後有二十幾本。後尾演變成十大才子書，第一才子書三國演義、第二才子書好逑傳、第三才子書玉嬌梨、第四才子書平山冷燕、第五才子書水滸傳、第六才子書西廂記、第七才子書琵琶記、第八才子書花箋記、第九才子書捉鬼傳、又名平鬼傳同鍾馗捉鬼傳 、第十才子書駐春園 ，又名雙美緣 。


Cygnet一如同期嘅單層巴士，擁有稍為靠左擺嘅引擎同波箱、傳動軸同埋驅動軸尾牙。初時Cygnet嘅真空增壓伺服煞車係用單一伺服摩打，條驅動軸係內置半浮式傳動軸，到1934年左右就改成用三個伺服摩打煞車，驅動軸亦改成內置全浮式傳動軸。


Thornycroft Cygnet曾經被銷售去英國本土、澳洲、巴西、南非同埋香港。由於銷情持續冷淡，Thornycroft由1936年開始唔再向英國本土推銷Cygnet，淨係畀佢賣出口，最後四架Cygnet喺1940年付運畀中華巴士。


鍾琬媛，係香港本土派政治人，熱血公民前成員。佢喺香港大學建築系畢業，之後到荷蘭完成碩士學位，擁有荷蘭註冊建築師資格。佢曾經喺網上電台擔任節目主持，包括《熱血時報》節目《索書號》、《The Crazy Ones》同參與《熱血劇場》嘅劇場創作。


鍾琬媛喺庇理羅士女子中學畢業，2008年香港大學建築系畢業之後到荷蘭德爾夫特理工大學完成建築理學碩士學位。2012年開始兼任網台主持嘅工作，之後喺2015年10月辭職，並以「五區公投，全民制憲」為綱領籌備參與2016年香港立法會選舉。


1991年，李進自組經理人公司，曾經擔任藝人黎明嘅經理人，1995年過檔華納唱片任職董事總經理，1999年獲楊受成邀請出任英皇娛樂執行董事兼行政總裁。2001年到2008年喺大國文化集團擔任行政總裁，之後淡出娛樂圈，而且喺元朗圍村祖屋從事園藝同耕種。


李進入行初期曾經做過唱片騎師同音樂推廣工作，之後喺劉培基嘅鼓勵之下轉職經理人。1983年，李進加入華星唱片經理人部門，負責管理公司旗下嘅歌手，幫佢哋搵演出機會，佢曾經擔任歌手梅艷芳嘅經理人，同時負責呂方、杜德偉、蘇永康同許志安等歌手嘅工作，志願成為獨立經理人。


李進擔任職華星唱片期間見到當時嘅新人黎明唔受公司重視，不過佢認為黎明係一個好有發展潛力嘅藝人，因為當時李進並非獨立經理人，未能決定藝人所有工作，所以計劃開設自己嘅經理人公司，之後同朋友一齊成立百仕活娛樂事業有限公司。


另一方面，歌唱老師戴思聰同蔡國權推薦黎明簽約寶麗金唱片，又同百仕活娛樂事業有限公司洽談經理人合約，仲要求李進同蔡國權合作協助解除黎明同華星唱片嘅經理人合約，經過討論，李進決定代表華星唱片同黎明解約，之後喺1991年成為黎明嘅經理人，負責黎明嘅一切演藝事務。


之後佢接受大公報訪問嗰陣，就批評部分激進反送中示威者沉浸喺自己嘅情緒入面，迷失咗自己，既唔認真了解歷史，又缺乏國民認同。又話佢哋如果多啲歷史同文學創作就會冇咁暴戾，但就對被批評用暴力執法嘅香港警察避而不談。


竹節果，又叫嶺南山竹子。廣州嗌海南山竹。香港以佢嘅菓黃色，叫黃牙樹、黃牙果，欽州喊隻果做蘿蒙子，係種常綠喬木，歸金絲桃科福木屬，菓食得。中國廣東廣西，以及越南北邊海拔二百到千二米高地方搵到。香港原生樹，市內常見。


21號綫嘅歷史可以追到去1997年，嗰版規劃話5號綫支綫由琶洲一路北上，經過車陂同廣氮，去到科學城南邊嘅世界大觀為止。但到咗2008年，呢一段路被劃咗畀4號綫入面，重將原先4號綫改成喺奧體以北到廣州科學城範圍，路線亦改成行科學大道同大觀路，經過奧體中心、小新塘同科學城，最後去到水西為止。


雖然呢個遠景規劃有機會提早實施，本嚟蘿崗區人民政府要從對唔對接市區嘅揀法去諗，但蘿崗區人民政府一直諗住將4號綫從黃村開始向北延長，到6號綫嗰邊為止而唔同市區對接而取消咗。直到2010年，地鐵方為咗支持嗰時規劃入邊發展嘅廣州科學城、蘿崗同埋永和、廣州教育城一帶啲新城發展，及為增城市區啲市民服務而重新提出，但被摱到21號綫入面重向兩邊延長。


2010年12月20號，《廣州市軌道交通綫網2015年建設規劃》正式提出起21號綫，路線從黃村去到增城廣場為止。後嚟又考慮到嗰時規劃緊嘅13號綫二期及11號綫嘅對接問題先至喺2012年3月15號決定，將西南邊尾站延長到員村入面。


廣州地鐵21號綫係廣州東進戰略嘅重要支撐，亦係連接增城同市區嘅快綫之一。西邊由天河公園開始，穿過天河、黃埔同增城三區，去到荔城嘅增城廣場位置，半佬經過金融城、天河智慧城、科學城、東部山水新城同教育城等片區。


唐朝嘅時候，中國同西域關係冇咁好，時不時打仗，令陸上絲綢之路式微，於是海路取代陸路成為來華通商嘅重要路線，同時當時航海技術亦發達過從前。呢個時候阿剌伯帝國興起，佢哋重商，而唐朝國家開放，於是從中國到南洋、波斯灣地區形成咗六條定期航線，全部從廣州出發，其中最出名嘅係「通夷海道」，於是首先廣州有外國人居留。


因為當時嘅船係帆船，為咗順風順水，行船要睇季風變化，於是外國嘅商人、使節往往要喺中國住幾個月先走得，噉呢段時間內佢哋要食宿、採購，為咗方便管理，亦都出於華夷之辨嘅觀念，政府唔想外國人同唐人混居、驚會擾亂當地，於是喺唐開元二十九年喺廣州城外劃咗笪地畀外國人住，叫做蕃坊，設蕃坊司同蕃長來管理。


啲外國僑民保留咗佢哋嘅語言、穿着、生活習慣、宗教信仰，因為多數係來自中東，所以有清真寺同清真市場，泉州嘅聖友寺、廣州嘅懷聖寺都係舊日蕃坊嘅清真寺，其中廣州懷聖寺係中國現存最早嘅清真寺，佢入口石匾寫嘅阿剌伯文意思係「中國第一間清真寺」。


變形俠醫係驚奇漫畫嘅故事之一。呢個故事係發生喺一個叫Bruce Banner嘅科學家身上，喺佢要引爆佢個伽瑪炸彈嘅時候，一個叫Rick Jones嘅少年誤入試爆伽瑪炸彈嘅軍事基地，Bruce見到就上前保護佢，最後自己吸收咗伽瑪輻射，喺嬲嗰陣會變成無盡力量嘅變形俠醫。


除咗最為人熟悉嘅Savage Hulk之外，佢重有其他人格嘅Hulk可以變，例如Gray Hulk、同Green Scar Hulk等等。而Green Scar Hulk就係當中最勁嘅人格，佢可以擋住俾蜘蛛俠認為係驚奇宇宙第二勁嘅超級英雄Black Bolt嘅音波攻擊同打贏俾蜘蛛俠認為係驚奇宇宙之中最勁嘅超級英雄－Sentry。


越秀區兒童公園係中國廣東省廣州市嘅一間兒童公園，喺越秀區嘅人民南路東邊，仁濟西路北邊，仁濟路西邊，一德路南邊嘅地皮嗰度。呢間公園之前係從2004年12月28號開園到2015年3月5號為止嘅廣州市兒童公園所在地。


之前嘅廣州市兒童公園就喺而家中山四路嘅南越王宮博物館嗰度。後嚟喺2001年12月15號，廣州市嘅考古團隊喺中山四路嘅兒童公園一帶發現咗同南越王墓時期啲文物先至將廣州市兒童公園搬到而家人民南路附近一帶重喺2004年12月28號重新開放。


喺2013年中，廣州市政府又話規劃喺全市起12間兒童公園出嚟，其中就包括咗而家嘅越秀區兒童公園，結果喺2014年6月1號，白雲新城嘅綠地中心隔籬搞咗第間廣州市兒童公園出嚟，而人民南嗰度就變咗廣州市兒童公園嘅分園。


福田健二係日本足球員，司職前鋒，效力過名古屋八鯨，FC東京，仙台七夕，Club Guaraní，Pachuca Juniors，Irapuato FC，CD Castellón，CD Numancia，UD Las Palmas，Ionikos FC，愛媛FC，及夢想駿其。


東漢末年嘅局勢好亂，其中喺荊州南部嘅長沙郡有民變。漢靈帝中平四年，區星喺長沙自稱做將軍，帶住萬餘人圍攻啲城邑，同時喺零陵、桂陽亦有周朝、郭石帶頭嘅民變同區星呼應。於是朝廷派孫堅做長沙太守，佢到咗長沙郡後親自率領將士，任用良吏，令郡內啲人震服，之後用咗一個月左右嘅時間，攻破咗區星嘅叛亂，之後仲越境討伐零陵、桂陽嘅叛亂，於是漢朝封孫堅做烏程侯。


1880年條街起好，初頭叫遮打街，係花園城嘅一部份。呢個名係來自商人遮打，佢係有份出錢搞尖沙嘴，亦係九龍倉老闆。因為香港島中環都有條遮打道，1909年3月19號改做北京道。1968年喺北京道一號嘅九龍街市搬埋、拆咗。


盧懿杏，MH，又名盧懿行，係香港執業律師，民主建港協進聯盟中央委員會委員同中西區支部副主席，前任中西區區議會西營盤選區議員，2011年嗰時35歲。盧懿杏嘅議員辦事處喺西營盤德輔道西均益大廈二期，而律師事務所就喺中環德輔道中永吉街安泰大廈。


鴨仔蛋係中國南方以及東南亞菜餚嘅一種。將孵咗15至18日就嚟孵成雛鴨嘅鴨蛋用水煮熟，敲開蛋殼，加入調味料，用匙羹𢴩嚟食。食嘅時候連同鴨仔嘅毛同骨一齊食。中國南方、越南、菲律賓等地都有呢種菜色，但唔係好多人接受得到佢。


批評者就認為書中主角離經叛道、逃學、吸煙、喝酒，又成日講粗口，會對後生讀者帶嚟不良影響，當時好多圖書館及學校將本書列為禁書。但係，而家呢本書係好多美國學校嘅指定讀物。有啲評論家話，本書「大大影響咗好幾代美國青年」。


何啟南嘅演藝事業由1980年代中一路到而家，係個資深演員。佢咁多年嚟都係喺無綫電視演出，扮演嘅角色多數係跟班、斯文敗類同埋其他反角等等，另外都有一尐小人物。除咗呢尐佢都拍過電影，代表作係1988年電影《雞同鴨講》扮老許記員工。


陳榮恩，香港親中派民建聯、工聯會政治人物，曾經參與2019年香港區議會選舉但係落敗。2023年12月，陳榮恩再度參選區議會選舉，喺選舉委員會委員可以互相提名都唔當係利害衝突嘅制度下，佢終於成為南區東南區議員。


麝香，動物制藥一種，亦可制香，出自麝科動物，如林麝、馬麝同原麝嘅公，肚臍同鞭之間有腺體，會有乾燥分泌，為香水原料。見於印度、巴基斯坦、中國、蒙古、西伯利亞等地。另外，北美洲麝鼠、澳洲麝鴨、中美洲麝龜，都有類似分泌。


大包圍係一組改車零件。行內將佢細分為泵把、頭尾唇、頭鏟、尾翼、裙腳之類。裝大包圍唔係易，考師傅工夫，難在新裝嗰Part要同車身Fit位之餘，又要預留位置出尾燈、死氣喉及泊車雷達，有陣時為個入風位要喺泵把度開窿，認真大製作。


林良忠係台灣電影攝影師，台灣淡江大學法國文學系畢業、紐約大學電影研究所。佢做過1991年劇情電影《推手》攝影師，入圍第28屆台灣電影金馬獎最佳攝影獎。1993年，台灣電影《喜宴》攝影師。1994年，台灣電影《飲食男女》攝影師。


捍衛沙田係2015年2月15號喺香港新界沙田市中心所發生嘅社會運動，由Facebook群組「光復香港 捍衞本土」喺網上發起，原因係為咗抗議香港境內水貨客問題、爭取取消港澳個人遊、一簽多行及反對商場租戶傾向自由行，目標同喺2012年9月起發動嘅光復上水站同喺2015年2月8號發動嘅光復屯門嘅原因差唔多。


示威者指控來自中華人民共和國嘅水貨客充斥港鐵東鐵綫沿線，涉嫌從事走私活動，長期霸佔商場通道，同時令物價上脹以及商舖租金上升，原本位於沙田市中心一帶嘅小商戶都被藥房、首飾店及名店等受自由行歡迎嘅商店取代，影響到附近居民生活。


馬棚先難友紀念碑或叫馬場先難友紀念碑喺香港銅鑼灣掃桿埔香港大球場後山山麓嘅咖啡園墳場「戊午馬棚遇難中西士女公墓」裏面，係東華醫院為紀念1918年跑馬地馬場大火遇難者而起。紀念碑喺2010年1月21號得到確認為一級歷史建築。


早年嘅跑馬地馬場，畀唔係英國人嘅馬迷觀賞賽馬嘅看台，係用竹木搭成嘅「馬棚」，1918年2月26號係香港賽馬「週年大賽」嘅第二日，馬棚迫滿咗觀眾，結果不勝負荷喺下晝三點幾倒冧，馬棚下面嘅熟食檔俾冧落嚟嘅棚架打翻，煮食爐火燒着咗木棚，引起火警，風乘火勢一發不可收拾，唔少人因為走避不及而被燒死，造成600幾人死亡，成為香港歷史上死傷最嚴重嘅災難之一。


東華醫院喺火災之後派人去救援同執拾殘骸，主席唐溢川帶領去起公墓作為安葬遇難死者嘅永遠墳場，得到香港政府撥出掃桿埔加路連山山麓嘅土地，喺1922年8月正式動工，所有死者全數安葬喺咖啡園墳場裏面嘅「戊午馬棚遇難中西士女公墓」，並起咗馬棚先難友紀念碑做紀念。


《法外情》係一部1985年上映嘅港產片，導演為吳思遠，由劉德華同葉德嫻主演。呢套戲當年嘅香港票房達1100多萬港幣，備受好評。由於佢同後嚟嘅兩部續集成功地表現出咗一段感人至深、賺人熱淚嘅母子情，所以葉德嫻有咗「劉德華媽媽」嘅稱呼。


太宗係中國古代官名。係《周禮》入面記載嘅西周官名，佢係六卿之一。管宗族嘅排序，係專門管理皇族堞譜嘅官員，相當於後世嘅宗正、宗令、宗正卿。呢個官職冇喺其他好似金文等等嘅史料出現，就係因為咁所以重未能夠確定佢係咪真係喺西周王朝實行。


之前有位嗌「郭順」嘅人，成日就好鍾意去吹水、賭錢、甚至做鹹濕佬、酒鬼都嚟埋，就係唔識做嘢。佢之前成日幫人䤵髮，點知佢次次都係䤵痭個頭先至得，甚至連人哋條眼眉毛都剷埋，搞到個個人客都唔夠膽幫襯佢，所以佢成日窮到乞食都有。


有年春節，第啲䤵髮佬都忙到屄噉滯，而郭順就得閒冇嘢做，就諗住點快啲賺錢先至好。而嗰時咁啱嚟咗位扮到好似農夫噉嘅人攞住個大袋嘢嚟，就喺郭順間䤵髮鋪隔籬慢慢噉放低，就話要䤵髮。而郭順就一邊幫人䤵髮，一邊重嗌人睺實個大袋。


而郭順打開咗個袋睇下，結果就O嗮嘴。發現個袋入面裝嘅唔係銀両，係拜神用嘅瓦粲！點知呢位農夫係入城探親家，而親家就嗌佢買咗啲瓦粲返去，驚住打爛先至喺條路度行得好小心，點知就半佬俾人殺咗。而郭順就驚到鼻哥窿都冇肉咁滞，因為殺人要填命，結果佢好急噉喺䤵髮鋪嘅後面挖咗個凼，將條鹹魚同瓦粲一齊丼埋落個凼入面。


而廣州就喺呢年嚟咗嗌「駱秉章」嘅知府人士嚟做官。就喺嗰日熱頭，就咁啱經過呢度，嗰時佢好口渴到鬼就諗住入去間寮度搵水嚟飲，點知冇人喺間寮入面。喺知府啲人就快失望嗰陣，發現間寮嘅後院有隻大西瓜。佢諗住附近冇乜人響度就摘咗佢嚟食喇。


而郭順殺咗人之後就返咗去屋企度避難，過咗幾年又冇咩動靜就嚟廣州嘅賭場入面賭錢。有一日佢贏咗好多錢返嚟就好開心，點知就有咁啱得咁嘺，知府班人馬殺到埋嚟，將郭順捉咗，原嚟就係嗰日輸咗錢嘅賭徒嚟咗衙門入面報案攞錢嚟獎嘅。


喺1927年12月11號，嗰班反國民黨嘅武裝反對派就搞咗單白色嘅恐怖組織活動，就喺中國共產黨嘅領導下爆發咗廣州起義，而起咗間功能民主政權嘅廣州蘇維埃政府。嗰年12月12號中午，廣州市入面300幾位工農兵嘅人就喺呢度開咗個廣東人民撐蘇維埃政府嘅大會。


雖然名義上係由佢召開，但好多人都認為係中聯辦為佢參選立法會做嘅準備。入面為數唔少嘅會員都係來自另一個左派團體九龍社團聯會，所以都似係九社聯拆出嚟嘅分支。呢兩點都令人認定呢個組織係建制派嘅一員。另外，有唔少成員同時係商界親中派政黨經民聯嘅成員。


唔少本身屬呢個組織嘅政治人，喺在任區議員期間或者進行地區工作嗰陣，喺區議會網站等唔同地方聲稱自己係「獨立」或者唔披露自己嘅政治聯繫，被部分親泛民媒體形容為「隱形建制派」。曾經被指控嘅包括陳偉強、葉志偉、許德亮、黃建新、仇振輝、張永森、楊永杰同鄭利明等等。


曾經有傳聞指出，梁美芬想撮合專業會議與西九新動力結成政黨，不過冇下文，去到第5屆香港立法會選舉後，專業會議同經濟動力等人組成經民聯，唔少西九新動力嘅成員亦都逐步跟住梁美芬加入經民聯，可算係落實咗當年嘅建議。


肺積塵，又叫肺塵埃沉着病、矽肺病，黑肺症，係種職業病，因為個肺長期吸入好多塵而令佢纖維化，主要係人體吸入結晶矽嘅粉塵所造成。礦工、地盤工人同裝修工人中招機會比較大，帶適合嘅口罩可以幫手預防呢個職業病。


董幸兒，藝名屯門娜娜，係香灣街頭女歌手，中國大陸出世，14歲落嚟香港，2018年因為喺屯門公園表演歌舞娛樂老伯而畀一啲人批評有傷風化。2022年佢參加無綫電視搞嘅歌唱比賽《中年好聲音》成功入圍初賽一百強，但未能晉級五十強。


飯島愛，原名大久保松惠，係日本嘅鹹片明星。原先佢去美國留學，喺1992年返日本為咗還錢開始拍鹹片，一路拍咗幾百部，到2007年先至宣佈因得到性病而退出影壇。2008年12月24號俾人發現喺東京都澀谷區櫻丘町居所過咗身，死亡日子推斷為12月17號。


仁德服務區喺台南市仁德區，里程係中山高速公路335公里，係國道一號最南端嘅服務區，1979年10月成立，同國道三號關廟服務區一樣有南下、北上兩區間由人行陸橋連接，相互貫通，南下北上2站出口處設有24小時中油便捷加油站。


仁德服務區由於離台南市同高雄市嘅市區好近，駕駛人士好少喺度停留休息，喺中山高六個服務區嘅使用率排名最後，喺全台灣所有嘅服務區中，僅勝關廟服務區同石碇服務區。但由於附近有長榮大學同嘉南藥理大學，唔少鄰近學生揸電單車等去仁德服務區消費。


《香港73》係邵氏電影公司經典電影，楚原導演。套戲講香港1973年炒股票熱潮時香港市民百態。通貨膨脹、假股票、大閘蟹、排隊輪廉租屋、輪街症，遇老千、10點半全港熄燈令、無綫遊戲節目《過三關》。香港社會問題多，小市民心聲，港產片處境劇諷刺社會。


《七十三》原本係無綫電視收視好嘅處境劇集，改編成港產片。當年重有套《七十二家房客》，票房好收得。而《香港七十三》動員咗邵氏同無綫藝人演出。包括岳華、井莉、石修、劉午琪、汪禹、凌雲、譚炳文、何守信、李香琴、梁天咁。


世界提高自閉症意識日係每年4月2號嘅一個專門為關注自閉症嘅病而開設嘅紀念日。而呢個紀念日喺2007年12月18號由聯合國大會正式通過咗決議，從2008年開始，每年嘅4月2號係世界自閉症日。而嗰時嘅方案係由卡塔爾提出，並得到所有國支持。


《一笑渡凡間》，係香港無綫電視製作嘅古裝電視劇，喺2021年5月播出，由蕭正楠、湯洛雯同沈震軒領銜主演，並由簡淑兒、陳秀珠、張達倫、蔣家旻、文雪兒同江欣燕聯合演出，監製王偉仁。故仔用濟公嘅傳說做背景。


，係多啦A夢電影《多啦A夢 新・大雄與鐵人兵團 〜振翅吧 天使們〜》同《大雄與鐵人兵團》嘅其中一個主角。佢表面睇上去係一個又靚又可愛嘅女仔，實際上係美卡托比亞星派到地球整基地嘅間諜機械人。佢畀人派到地球之後，識咗大雄佢哋。


後嚟佢畀靜香感化，決定棄暗投明，幫大雄消滅鐵人兵團。喺大雄就嚟輸畀鐵人兵團嗰陣，莉露露返到30000年前嘅美卡托比亞改造鐵人兵團嘅祖先「阿姆」同「伊姆」，消滅咗鐵人兵團，亦都犧牲自己最後消失。最後佢喺30000年之後重生變做天使，喺大雄間學校度見返大雄。


後嚟大雄同多啦A夢發現咗佢嘅陰謀，佢喺追大雄同多啦A夢嗰陣，想擴大鏡面世界嘅出入口，而造成次元大爆炸，佢被埋喺土入面，出唔返現實世界。後嚟當大雄佢哋再次入返鏡面世界嗰陣，莉露露畀靜香救咗，喺同靜香相處嘅過程入面，慢慢受到佢嘅感化，對於祖國嘅征服計畫有咗懷疑，覺得噉樣違背咗原本嘅心意。


咖椰主要嘅成份係椰漿同埋棕櫚椰糖 ，棕櫚椰糖比蔗糖更有南洋風味。之外有，鴨蛋。用鴨蛋一般好過用雞蛋。香蘭葉，即係香林投，學名喺Pandanus odorus。其他包括被允許嘅食物調節劑、色素，重有調味物質。


杜德，JP係港英時代一名官員，曾經出任華民政務司，同時兼任行政同埋立法兩局議員，任內仲曾經六次做署任輔政司同埋一次署理財政司。佢響做華民政務司期間，有份處理1951年11月嘅東頭村大火同埋1952年3月嘅「三一事件」。


杜德佢係響英國劍橋郡希斯頓出世，係屋企大仔。佢細個就讀劍橋及郡立高校，之後升讀劍橋大學伊曼紐爾學院，響1924年文學士榮譽學位畢業，後嚟響1928年仲攞到文學碩士學位。響文學士畢業個年，佢響英國政府搞嘅公開試入面攞到非常好嘅成績，因此佢響同年12月獲得英國政府聘用做遠東殖民地官學生，響第二年1月尾正式加入港英政府。


響1925年，杜德畀人由英國派去香港華民政務司，同年年尾就畀人調去理民府做助理田土官，專門幫手量度新界嘅土地。響1927年，佢通過咗政府廣東話考試，之後又畀人調返去華民政務司負責執行同埋規劃同中國人有關嘅政策，同年獲勳做官守太平紳士。


響1936年，當時港英政府將潔淨局改做市政局，而佢響同年3月出任市政局主席，同時兼任衛生局局長。佢為咗減少小販數量同埋改善市政衛生，借住市政局有簽發小販牌嘅權力，規管班小販，仲寫咗《杜德備忘錄》。佢計劃調高申請小販牌嘅錢同埋加咗一啲好嚴厲嘅條款，希望減少小販嘅數量同埋規模。


1993年，陳方安生擔任布政司嗰陣購買價值780萬，位於玫瑰新邨物業，當時傳出佢獲得銀行十成按揭嘅謠言。當時嘅規定，500萬文或以上嘅物業，最多只可以做七成按揭，因此陳方安生被質疑以權謀私。事件喺1995年被報道，當時陳方安生澄清自己同老公係連同另一物業做抵押先至獲得相當於780萬嘅貸款，港英政府亦有釐清陳方安生並無違規。


2007年8月8號，民建聯港島區立法會議員馬力死咗，佢嘅議席空缺，需要進行補選。陳方安生喺勝出泛民主派初選後出戰呢次選舉。因為陳太出選，謠言再度被廣泛流傳，被一啲親中陣營政治人同媒體用來喺選舉論壇等場合質疑佢。


其中民建聯陳雲生走去廉政公署投訴。另外，前廉政公署副執行處長徐家傑亦再次攞呢件事質疑陳方安生，並表明支持親中陣營葉劉淑儀。佢又以「納稅人」名義向陳太同律政司司長黃仁龍發公開信，要求陳太澄清同埋律政司查明真相。


怡居地產常務董事、中原地產創辦人王文彥當時亦有寫文章反駁呢種說法。另外，唔少泛民主派都有公開批評親中陣營借題發揮嘅做法，其中湯家驊話呢啲係陳年舊貨，李柱銘就形容徐家傑所作所為係文革式手段，呼籲市民唔好中計。


畢聰喺1994年5月5號喺廣州出世，佢阿爸係作曲家，阿媽專教音樂。1998年時開始學鋼琴，2000年第一次正式上臺表演，曾經喺友誼劇院表演鋼琴而出名。10歲嗰時攞咗廣東省「琴星盃」第三屆兒童鋼琴大賽二等獎。


2005年以超好嘅成績考咗入北京地區讀書後，先後攞過鋼琴大賽至少4～5個獎項。2010年被邀請到美國茱莉婭音樂學院表演而最後錄取咗。2011年喺波蘭同土倫交響樂團表演《第二鋼琴協奏曲》時大獲成功，甚至喺2012年1、7月先後邀請到上海做鋼琴表演。


《灰色》係臺灣歌手徐佳瑩喺2017年12月27號由亞神音樂娛樂出嘅《心裡學》國語唱碟入面嘅第二隻主打歌，2017年12月19號出嘅單曲。由羽田、謝金林同徐佳瑩填詞，蔡政勳、田雅欣同陳君豪編曲，蔡政勳同陳君豪監製，徐佳瑩作曲同演唱。


徐佳瑩話佢希望療癒到佢嘅歌，都要療癒到每個人嘅心。MV喺日本長野縣松本度拍，徐佳瑩喺拍呢次MV嗰陣撞正颱風，所以要急急腳咁去拍埋佢。呢隻歌嘅MV頭半段係用灰色去呈現，到後面就變做彩色，目的係要講所有嘢都會變好。


課室、禮堂、花園、遊樂場、籃球場、雨天操場、學生活動中心、多用途活動室、電腦室、電腦輔導教學室、音樂室、圖書館、資源室、展翅坊、家政室、自閉症學童輔導教學室、視覺藝術室、多感官訓練室、言語治療室、醫療中心、綠化天地、香草園、飯堂、廚房、家長資源室、會議室。


後世對黑格爾嗰歷史主義嘅詮譯，明顯比起康德嗰普世歷史豐富得多。黑格爾曾經教過學生，學生嘅筆記被後世稱為「歷史哲學講義」，佢嗰形式雖然是對唔同地方嘅歷史作逐一研究，但核心仍然以普世歷史為具體內容，亦即係不論歷史嘅形態喺各地唔同，速度亦都唔同，歷史都係由理性推動。


喺黑格爾死後，佢嘅支持者喺詮譯普世歷史時有唔同取向，有啲支持認為當時嘅歐洲已經到達「註定嘅目的」，較重視國家機器同埋憲法嘅重要性，另一啲認為歐洲仍然存在好多矛盾，較重視辯證法繼續推動社會進步。隨之而來，歷史主義嘅發展變得多樣化。


人類學學者法蘭茲·鮑亞士喺研究人類發展嘅時候，特別重視人類首先適應本地環境同文化語境，然後人類文化先慢慢向外擴散同互相影響。佢領導嘅學派反對直向進化論。歷史特殊論同樣重視演化論嗰適應同競爭要素，不過適應到某個地區嘅文化唔一定可以適應其他地區。


法蘭茲·鮑亞士用嘅研究方法是以採集經驗為主嘅，即係喺針對某個社會或某個事件中，研究人員需要採集好多導致呢件事件嗰輸入，然後達至有關嘅因果關係理論。因此呢個方法學被稱為歷史主義。但係同「普世歷史」觀念不同，咁嘅研究方法係冇可能建立廣義理論。


1810年，原本由荷屬東印度管轄嘅摩鹿加羣島畀英軍佔領。於是帕提穆拉接受咗英軍嘅軍事訓練，並且升到士官長呢個軍階。但去到1814年，英荷兩國喺8月13號簽署咗和約，按照條約規定，英國喺1816年將摩鹿加羣島交返畀荷蘭管治，帕提穆拉亦有參與交接儀式。


1817年5月14號，沙柏魯阿島爆發反抗荷蘭當局嘅起義，反抗軍奉帕提穆拉做「隊長」。5月15號，由帕提穆拉坐鎮，分隊長薩義德·柏零他、安東尼·依霍、寶路士·帝哈胡，以及帝哈胡個女瑪莎·基士汀娜・帝哈胡等人各率一支兵馬向杜史塔特要塞發起進攻。


5月16號，杜史塔特堡易手。除咗一個五歲細路，反抗軍幾乎殺嗮要塞裡面嘅所有荷蘭人。5月29號，經過一輪商討，帕提穆拉發表咗哈利亞宣言，佢喺宣言度指出，「反抗荷蘭當局令人遺憾」，但「帕提穆拉係摩鹿加人民嘅領袖」。


係中國廣東省廣州市嘅一間森林公園，喺2000年起，2001年起好，位置喺天河區龍眼洞西邊嘅山地東坡。東北邊冇遠係漁沙坦，西北邊係鬼王山，南邊係元崗同長湴嘅交界。呢間公園係天河區火龍鳳生態景區當中嘅其一景，山頂有4座琉璃瓦頂嘅亭。


1995年8月11號出世。眼嘅顏色係啡色。興趣係籃球、劍道、書道、唱歌等。最鍾意嘅食物係杏仁豆腐、朱古力、咕嚕肉。係高中嗰陣加入咗戲劇部，參加過全國大賽，重攞到優秀獎，之後去咗駒澤大學升學。由2015年起開始加入女演員行業，2016年加入Dolce Star有限公司，2017年2月開始喺SHOWROOM嘅『えますりんがこたえます』直播。


喺出發同轉身後嘅手部動作開始，蛙式參賽者嘅身體一定要保持背脊向上嘅姿勢，膊頭亦要同水面成水平。雙手一定要喺胸前同喺水面下滑前同劃後，而且除咗喺出發後嘅划水或轉身後嘅划水，手部唔可以超越臀部。亦唔可以有捷泳或蝶式嘅腿部踢水動作。


王文儒係中國大陸嘅飛行員同書法家，河北廊坊三河人。曾經做過中國民族文化研究院特聘書畫家、中國文聯書畫藝術交流中心創作員、中國藝術研究院書畫創作委員、中國歷史博物館畫廊藝術指導委員同埋客座教授，國家人事部中國書畫人才研究中心嘅高級教研員同一級書法師，河北省書法家協會會員。


查拿耶夫兄弟，又譯察納耶夫兄弟，大佬塔米蘭同細佬佐哈係波士頓馬拉松爆炸案嘅主要嫌疑犯，俄羅斯車臣嘅移民，細佬係美國麻州大學達特茅斯分校嘅學生。爆炸案搞到三個人死咗，另外有183人受傷。兩個人走佬嘅時候，大佬喺槍戰之中畀人打死，細佬匿埋喺人哋屋企停放嘅船仔，俾人發現而拉咗。


Minicraft係一隻2D上帝視角平面動作遊戲，由Minecraft嘅創作者馬歇佩松整。Minicraft係馬歇佩松為咗參加「Ludum Dare #22」而整嘅遊戲，前後淨係用咗48個鐘頭，並喺2011年12月19號發布。


Minicraft同Minecraft類似，一樣有十個生命值、飽食度，可以破壞方塊、合成，但合成係類似Minecraft攜帶版嗰種，亦都有怪物，但佢係2D上帝視角類型嘅遊戲，玩家只有一次生命，冇創造模式。


遊戲一開始會出現「殺死空氣精靈」嘅訊息，空氣精靈係Minicraft嘅Boss。為咗做到呢一點，玩家需要收集資源。呢部分玩法同Minecraft類似，都同官方嘅描述吻合「呢只遊戲嘅目的係殺嗮世界上其他生物，確保你會永遠孤單」。


WWE公司喺1999年上市，2001年收購咗WCW，2003年收購埋ECW，公司伙記夾埋成560人，令 WWE 成為業界最大規模嘅職業摔角企業，對職業摔角發展有好大影響，佢哋嘅制作甚至可以話係一個業界指標。


部頭合約，簡稱基本藝人合約，係香港嘅電視台藝員簽訂嘅一種合約，合約要求年資最長之旗下嘅合約藝員曾經係拍攝後一個數量嘅電視劇或節目，斷節目集數計其他製作幕後人員工作之一。相比起由電視台全權安排工作嘅經理人合約，部頭合約藝員有比較大嘅自主權，可以自己接出面其他工作，更可以喺其他電視台亮相。


利敏貞喺多個決策局同埋部門服務過，包括前皇家香港警務處、前布政司辦公室、懲教署、前文康廣播科、前運輸科同埋前貿易署。渠喺2001年9月至2006年4月出任行政署副署長，並喺2006年8月至2007年6月出任衞生福利及食物局副秘書長。


條路以前係往返廣州到從化、從化到韶關嘅公路路段之一。1998年，國家統一同規範化國道命名後，道路亦降級成省道，而原有嘅廣從路段同從韶路段改成去温泉、良口、呂田同埋韶關新豐嗰邊。2016年中，從化區人民政府為咗解決青雲路成日塞車問題而起咗從城大道高架橋，最後喺同年12月18號通車。


賴品妤，係臺灣女政治人，中華民國民主進步黨立法委員。佢祖籍臺灣雲林，臺北縣出世。佢自2012年開始參加學生運動，加入過時代力量，2019年轉投民進黨，代表民進黨參選新北市第十二選舉區立法委員，結果以些微票數差距贏咗，以27歲嘅年紀做咗第10屆立法院入面最後生嘅立法委員。


喺加拿大，愛德華七世同伊利沙伯二世在位期間，英王壽辰同維多利亞日都重叠咗，亦即係加拿大嘅英王壽辰係喺5月而唔係6月， 但係好少人會用 ｢英王壽辰｣ 或者 ｢英女王壽辰｣ 嘅叫法，2023年5月12號，加拿大總督宣佈查理斯三世在位期間兩日繼續重叠。


鮫島彩係日本足球員，踢後衞，曾經喺2008～2017年間為日本女子足球代表隊出場85次，入咗4球。佢代表日本參加過2011年FIFA女子世界盃、2012年夏季奧林匹克運動會同2015年FIFA女子世界盃。


佢早年喺加拿大留學，阿媽經營印刷生意。2010年曾經香港代表身份參選國際旅遊小姐。2011年參選香港小姐並加入無綫電視藝員訓練班，畢業後，簽署代理人合約，成為旗下藝人。随後喺2012年，劉蔚萱接拍監製李艷芳作品《心路GPS》，首度同視后李司棋合作飾演兩婆媳。


貨機係用嚟運送貨物嘅飛機機種，不過通常會有少量座位畀跟機嘅工作人員坐。就算係客機，除咗比較小型嘅機種之外，通常喺下層亦設有貨艙以運輸貨物同行李。軍用嘅貨機通常稱為「運輸機」，同民航貨機唔同嘅係運輸機可以接載大量人員。


八五三罷，係2019年8月5號由香港民間人士發起嘅一次反逃犯條例修訂抗議活動，所謂「三罷」即係「罷工」、「罷課」同「罷市」，同時亦喺上晝針對公共交通搞唔合作運動，同埋喺下晝搞「七區集會」。一如之前嘅反修例集會，有啲示威者離開集會場地佔領道路，又同警方爆發衝突。


嗰日朝早有示威者喺多個港鐵站發起唔合作運動，有線新聞記者喺港鐵炮台山站向一名稱呼為黎先生嘅乘客採訪，佢批評示威者，又話「我嘅訴求就係想返工」。呢句說話之後引起唔少人嘅關注，又有一啲人攞嚟惡搞，或者揶揄藍絲同港豬，批評佢哋淨係顧自己而無考慮重大公眾利益問題，亦有一啲關於職場現象同求職資訊嘅報道，偶然會引用到呢句說話。


曼維費拉斯迪金保斯薩利斯係巴西政治人，做過巴西總統。佢入政府之前做過咖啡農同埋律師，之後做過副州長、州長、司法大臣、議員同埋聖保羅州主席。佢喺1898至1902年係巴西總統，喺任內進行咗一系列嘅經濟改革。


《沉默之聲》，又譯《寂靜之聲》，係美國歌手Paul Simon同Garfunkel合作一首歌曲，1964年10月19號收錄，錄製到專輯《Wednesday Morning》中。喺1967年成為電影《畢業生》嘅主題曲。


無綫新聞一般被視為親中派媒體，報導嘅觀點偏向北京或香港政府官方嘅聲音。喺處理一啲同香港非建制派有關嘅新聞時，無綫新聞有時會被部分嘅人批評，唔公平咁對待非建制派，反而會畀親中派充足嘅時間解釋佢哋嘅觀點。


2015年，香港大學法律學院前院長陳文敏競選副校嗰陣，引起咗坊間一啲討論。而陳文敏本身同民主派關係唔錯，之前又曾經批評全國人大作「行政決定」侵蝕香港嘅司法權同埋高度自治，一啲親中派媒體亦一直對陳文敏攻擊。


喺2015年10月，汲水門大橋因為有船撞橋而封閉，搞到大嶼山有兩個鐘變咗孤島，無綫新聞之後報導重提2002年連接大嶼山同元朗嘅十號幹線方案，錯誤報導民主黨同公民黨反對方案。但當時公民黨未成立，民主黨議員投票贊成，反而係民建聯同自由黨聯手否決。


喺香港反送中運動期間，無綫電視對運動採取負面態度，喺新聞同其他節目內容上都偏頗政府，結果引起唔少市民不滿，喺一啲抗議現場，經常發生示威者包圍TVB記者同採訪車嘅情況。有傳媒比較報導篇幅，亦發現無綫畀反送中運動示威者解釋立場嘅機會比起其他媒體為少，甚至喺剪接上嘗試塑造反送中示威人士「先撩者賤自作自受」嘅訊息。


曾經喺2015年招攬民建聯前總幹事陸漢德擔任新聞部編輯主任 一職，主力負責本地政治新聞嘅審稿工作。事件引起好多人擔心會唔會有進一步嘅政治審查，但無綫當時就否認事件。不過，有現職員工喺接受《立場新聞》訪問嘅時候就話，打死都唔信上層請人冇政治考慮。